ފަޅިމޫނު - 1\nޢަބްދުﷲ ނަޢީމު އިބްރާހީމް 25 ސެޕްޓެމްބަރ 2020\n"އަޖައިބެއް ކަހަލަ ކަމެއް. ކޮންމެ ގޮތަކަށް ކަންތައް ވިޔަސް ޖަނަވާރެއް ވަނީ ޖަނަވާރަކަށް. އެހެރަ ފެންނަ ޖަނަވާރުގެ ކިބައިގައި މިވެނި ވަރަކަށް އިންސާނިއްޔަތުކަން އެބަހުއްޓެކޭ އަހަރެމެން ނުބުނަމު. ޖަނަވާރަކަށް ދުވަހަކުވެސް އިންސާނަކަށް ނުވެވޭނެ. އެކަމަކު އަހަރެމެން އާދަމުގެ ދަރިންނަށް ޖަނަވާރަށް ގޮވަމު. ކަލެއަކީ އާދަމުގެ ދަރިއެއްހޭ ނުވަތަ ޖަނަވާރެއްހޭ އަހައިލަނީ އެއްވެސް ޖެހިލުމަކާ ނުލައި."\nބާދްޝާ ޖާނީ އަމިއްލަ މޭގައި އަތުން ޖަހައިލުމަށް ފަހު ބުންޏެވެ. "ބޭބޭ. އަހަރެން މިއީ އާދަމުގެ ދަރިއަކީން. ޖަނަވާރެކޭ އެއްފަދަ ދިރިއުޅުމެއް އުޅުނު ކަމުގައި ވިޔަސް ސީދާ އާދަމުގެ ދަރިޔަކީން. ކުރާނީވެސް ކީއް؟ އާދަމުގެ ދަރިޔާ ގެރިއެއްހެން އުޑި ނާނބުރައި، ހިމާރެއްހެން ބުރަ ނުއުފުލައި، ބަކަރިއެއްހެން ހަފަހަފައިގެން ފަތް ނުކައި އާދަމުގެ ދަރިއަކަށް ވާނީ ކިހިނެއް؟ އެއްވެސް މީހަކު އެމީހެއްގެ ދަރިއަކު ކަންނެތް މީހަކާ ނުދެވާނެ."\nކުޑަ ޢަލީ ފަހަތު ފުރޮޅާ ދިމާގައި ދުންކަރާސް ޖަހަމުން ބުންޏެވެ. "ސާބަހޭ ބާދްޝާ ޖާނީ. ކޮންފަދަ ރީތި ވާހަކައެއް. ހިތް މިހިރަގެން ފުމެ ނަގަނީ. ކިޔަވައިގެން ހުރި މޮޅު މީހަކަށްވެސް އާދަމު ދަރިޔާގެ ތާރީފު ތިޔަ ކަހަލަ ގޮތަކަށް ކުރާކަށް ނޭނގޭނެ."\nބާދްޝާ ޖާނީގެ ކޮނޑުމަތީގައި އަތް ބާއްވައިލަމުން އިންޖިނޭރު ބޭބެ ބުންޏެވެ. "ބަލަ އަހަރެމެންގެ ބާދްޝާއަކީ ޖާހިލަކީތަ؟ އޭނާ އެހެރީ އަށްވަނަ ކުލާސް ނިންމާފައި. ވައިގެބަނދަރުންނާއި، ބަނދަރުމަތީންނާއި، ކްލިފްޓަނުން އިނގިރޭސިން އަރުވައިގެން ދުއްވާ. ބޮލިރަވައެއްހެން އިނގިރޭސި ބަސް ތަޅުވާ. ބާދްޝާ... ކޮންމެ މީހަކުވެސް ކަލެޔާ އެމީހެއްގެ ދަރިޔާ ދެވާން އެއްބަސް ވާނެ. ފުދޭވަރުގެ އާމްދަނީއެއް އެބަ ހޯދަމު. ދިރިއުޅެން ކުޑަވަރެއްގެ ގެއެއް އަޅައިފީމު. މަދީ ކޮން ކަމެއް؟ މަދީ އަނތްބެއް. ނޫންތަ؟"\nބާދްޝާ ފުން ނޭވައެއް ލިއެވެ. "ބޭބޭ. އަހަރެންގެ ކުލީ ކާރަށް އެތައް އަންހެން ކުއްޖަކު އަރައިފި. އެކަމަކު އަނތްބަކަށް ހަދައިގެން ގެންނަ ވަރުގެ ކުއްޖަކާ އަދި ދިމައެއް ނުވޭ. މި ހިތް ބޭނުން ވެގެން އުޅެނީ ކޯޗެއް ކަމެއްވެސް ނޭނގޭ. ލޯ މިހިރަގެން ހޯދަނީ ކާކު ކަމެއް ނޭނގޭ. ހޯދާ މީހާ ފެނުމާއެކު ވަގަށް ނަގައިގެން ގެންނާނަން."\n"އައްދެ އައްދޭ... ތިޔަ ދައްކަނީ ކޮން ކަހަލަ ވާހަކައެއް. ރަނގަޅަށް ވިސްނާ. ހެޔޮ ވާހަކަ ދައްކާ. ހިލޭ އަންހެނުންގެވެސް އިއްޒަތަކާއި އަބުރެއް އޮންނާނެ."\n"ތިޔަކަން އަހަރެންވެސް ދަންނަން. ކޮންމެ މީހެއްގެވެސް އިއްޒަތެއް އޮންނާނެ. މި ދުނިޔޭގައި ލެއްވި ހުރިހައި އަންހެނުންނަށް އަހަރެން ގަދަރު ކުރަން. ފަހަތު ގޮނޑީގައި އިށީނދެގެން އިން އަންހެނަކާ އަހަރެން ދުވަހަކުވެސް ދިމާއަށް ނުބަލަން. ފަހަތް ބަލަން ހުންނަ ލޯގަނޑުވެސް ހުންނާނީ އެމީހަކު ނުފެންނަ ގޮތަށް އަނބުރާފައި. އެއީ ހިލޭ އަންހެނުންނާ ދިމާއަށް ނުސިޔާނު ގޮތްގޮތަށް ނުބަލާން ވެގެން ހަދާފައި ހުންނަ ގޮތެއް. އެކަމަކު ބޭބޭ... ވާހަކައެއް ބުނަންތަ؟ ވަގަށް ނަގައިގެން ގެނައުމުގެ ހައްގު އަހަންނަށް ލިބިފައިވާ އެންމެ ކުއްޖަކު ނަމަވެސް މި ދުނިޔޭގައި އުޅެން ވާނެއެއްނު؟"\n"ނޫނޭ. އެ ކުއްޖަކު ގެންނާނީ ގާނޫނީ ގޮތުން ކާވެނިކޮށްގެން. ތިޔަ ކަހަލަ ވިޔާނުދާ ވާހަކަ ނުދައްކާ. ތިޔައީ ވިޔާނުދާ މީހުން ދައްކާ ކަހަލަ ވާހަކަ."\n"ކުލީ ކާރު ދުއްވާ މީހުންނަކީ ވިޔާދާ މީހުން ކަމަށް ބަލަނީ ކާކު؟ ރަނގަޅު، އަބުރުވެރި ކުއްޖަކު ފެނިއްޖެއްޔާ އެ ކުއްޖާގެ ގޭގެ މީހުން އަހަންނާ ދެވަން އެއްބަސް ވާނެތަ؟"\n"ކޮއިފުޅާ. އަބުރުވެރި ކުއްޖަކު ހޯދާފައި އެ ކުއްޖާގެ ގޭގެ އެޑުރެސް ބުނެބަލަ. އެ ކުއްޖާގެ ގޭގެ މީހުންނާ ވާހަކަ ދައްކަން ދާނީ ސީދާ އަހަރެން."\nގަރާޖުގައި މަސައްކަތް ކުރަން ތިބި އެހެން މީހުންނާ ދިމާއަށް ބަލައިލާފައި ބާދްޝާ ބުނެލިއެވެ. "އެކުވެރިންނޭ. އަޑު އިވިއްޖެތަ؟ އެހެންވީމާ އިރާދަ ކުރެއްވިއްޔާ ލަހެއް ނުވެ އަހަރެންވެސް މީހަކާ އިންނާނަން. ހެޔޮ ދުޢާ ކުރޭ."\nއެންމެން އެކީގައި ދެއަތް އުފުލައިލަމުން "އާމީން" ކިޔައިފިއެވެ. އާމީންގެ އަޑުގެ ތެރެއިން އަންހެން އަޑެއްވެސް އިވިގެން ދިޔައެވެ. "ކާރު ހުސްތަ؟"\nއަޑު ކެނޑި ހިމޭން ވެއްޖެއެވެ. އެންމެންގެ ނަޒަރު ހުއްޓުނީ ކުރިމަތީގައި ހުރި އަންހެންކުއްޖާއަށެވެ. ބާދްޝާ ގަނޑުވީ ކަހަލައެވެ. ދުލުން ދުޢާ ނުކުތުމާއެކު އުޑާ ހަމައަށް އުފުލި ބިންމަތީގައި އިޖާބައިގެ ހަރަކާތް ފެށިދާނޭ ކަމަކަށް އޭނާ ފަހަރެއްގައިވެސް ހިއެއް ނުކުރެއެވެ. ކުރިމަތީގައި ފެންނާން އެހެރީ ރީތި އަންހެންކުއްޖެކެވެ.\nއެއީ ކޮން ކުއްޖެއް ބާވައެވެ؟ ކޮންމެ ކުއްޖަކު ކަމުގައި ވިޔަސް އެއީ އޭނާގެ ދުޢާގެ ނަތީޖާއެވެ. އިޖާބަ ކުރެއްވުމެވެ. ބާދްޝާގެ ހިތް ތެޅެން ފަށައިފިއެވެ. އެ ކުއްޖާ ހާސިލު ކުރުމުގެ އެދުން ހަމަ އެ ވަގުތު ހިތުގައި ހިނގައިގެންފިއެވެ. އެ ކުއްޖާ ހުރީ ފިޔާތޮށި ކުލައިގެ ޕާކިސްތާނު ހެދުމެއް ލައިގެން އެ ހެދުމުގެ މަތިން ޑަކްޓަރުން ލާ ކަހަލަ ހުދު ކުލައިގެ ކޯޓެއް ލައިގެންނެވެ. އެއް އަތުގައި އޮތީ ބަލިބަލާ ކަށިގަނޑެކެވެ. އަނެއް އަތުގައި ހުރީ ފޮތެވެ. "އަހަރެން ބޭނުން ވަނީ މެޑިކަލް ކޮލެޖަށް ދާން."\nބާދްޝާ ތެޅިގެންފައި ގޮސް ކާރުގެ ފަހަތު ދޮރު ހުޅުވައިލިއެވެ. "ލައްބަ... ލައްބަ. އަވަހަށް ދުރުވޭ. އަރުއްވާ."\nކާރުގެ ފަހަތުން ކުޑަ ޢަލީ ބޯ ހިއްލައިލިއެވެ. "ވެރިޔާ. މިއަދު ކާރު ދުއްވާނީ ފުރޮޅަކާ ނުލައިތަ؟ މި ފުރޮޅު ބަދަލު ކޮށްލަންދެން މަޑުކޮށްލާ."\nބާދްޝާ ރުޅި އައިސްފައި ބުނެލިއެވެ. "ކަލެއަށް ފުރޮޅެއް ބަދަލު ކުރެވެނީވެސް ދުވާލު ހަތަރުދަމުންތަ؟ ތިޔަވަރުން އަނބިދަރިންނަށް ކާންބޯން ދޭނީ ކިހިނެއް؟"\nމިހެން ބުނެފައި އޭނާ ބަލައިލީ އަންހެންކުއްޖާއާ ދިމާއަށެވެ. ވަރަށް ދެރަވެފައި ބުނެލިއެވެ. "މިއީ ވަރަށް ކަންނެތް ބައެއް. ތާއަބަދުގެ ކަމަކީ ފޮނިކެނޑުން. މަސައްކަތަކަށް ސަމާލުކަމެއް ނުދޭނެ. ކަންބޮޑުވެ ނުލައްވާ. އިސާހިތަކު ފުރޮޅު ބަދަލުކޮށް ނިމިދާނެ."\nއަންހެންކުއްޖާ އަތުކުރީގައި އޮތް ގަޑިއަށް ބަލައިލިއެވެ. "އޯހ. އައި އޭމް ގެޓިންގ ލޭޓް."\nބާދްޝާ ބޯ ކަހައިލިއެވެ. "ލޭޓު... ލައްބަ... ލައްބަ. ލޭޓު އަޅުގަނޑަށް އެނގޭ. އަޅުގަނޑު އިނގިރޭސި ބަސް ދަންނަން. އަށްވަނަ ކުލާހާ ހަމައަށް އަޅުގަނޑު ކިޔެވިން. އިނގިރޭސިއަކު ކާރަށް އަރައިފިއްޔާ މީޓަރު ޖައްސައިގެން ނުދާނަމޭ، އެގޮތާ ރުހެންޏާ ކަމް އޭ އެހެން ނޫނިއްޔާ ގޯ އޭ އަޅުގަނޑު ބުނަން."\nއޭނާގެ އިނގިރޭސި އަހައިފައި އަންހެންކުއްޖާގެ ގާތަށްވެސް ހިނިއަތުވެއްޖެއެވެ.\nބާދްޝާ ދުވެފައި އިންޖިނޭރުބޭބެގެ ގާތަށް ހިނގައްޖެއެވެ. "ބޭބެއަށް ފެނުނުތަ؟ އެ ކުއްޖާ ހިނިތުންވެލައިފި. އޭގެ މާނައަކީ ސަމުސަލަށް އެރީއޭ. އަހަންނަށް އިންތިޒާރު ކުރާތި. އަހަރެން މިދަނީ އެ ކުއްޖާ ގޮވައިގެން. އެނބުރި އަންނާނީ ފުރިހަމަ ނަމާއި ގޭގެ ޚަބަރާއި މައިންބަފައިންގެ ވަނަވަރު އޮޅުންފިލުވައިގެން. ބޭބެގެ ވައުދު ހަނދާން އެބަހުރިތަ؟ އަހަރެން ވަރަށް އަވަހަށް އަންނާނަން."\nމިހެން ބުނެފައި އޭނާ ދުވެފައި ދިޔައީ ކާރާ ދިމާއަށެވެ. "ކުޑައައްޔާ. އަހަރެންގެ މަސައްކަތަށް ހުރަސް ނާޅައި އަވަހަށް ތިޔަކަންތައް ނިންމަބަލަ."\nކުޑަ ޢަލީގެ އަޑު އިވުނެވެ. "މިހާރު މި ބާރު ކުރަނީ އެންމެ ފަހުގެ އިސްކުރު. އަވަހަށް އަރައި އިސްޓާޓު ކުރޭ."\nބާދްޝާ ފަހަތު ދޮރަށް އިޝާރާތް ކޮށްފައި ބުނެލިއެވެ. "ޑަކްޓަރު ސާހިބާ. އަވަހަށް އަރުއްވާ. ކަންބޮޑުވެ ނުލައްވާ. އަޅުގަނޑު ރޭހަށް ފިތައިލުމާއެކު ކާރު އޮންނާނީ މެޑިކަލް ކޮލެޖް ދޮށުގައި. މިއަދު ދުއްވާނީ މަތިންދާބޯޓުގެ ދުވެލީގައި."\nއަންހެންކުއްޖާ އަރައި އިށީނދެއްޖެއެވެ. "ބާރަށް ދުއްވީމާ އަހަރެން ބިރުގަނޭ. އަވަހަށް ދާން ބޭނުން. އެކަމަކު މަރުވާކަށް ބޭނުމެއް ނޫން. އެހެންވީމާ ބަލައިގެން ދުއްވާތި."\nބާދްޝާ ކާރު އިސްޓާޓުކޮށްލިއެވެ. "އަޅުގަނޑުވެސް ބޭނުންވާ ގޮތަކީ ތިޔައީ. މަޑުމަޑުން ވާހަކަދައްކަމުން ދިއުމަކީ އެންމެ މޮޅު ގޮތް."\nކާރު ދުއްވައިލީމާ އަންހެންކުއްޖާ ބުނެލިއެވެ. "ކާރުގެ މީޓަރެއް ނުޖައްސަމެއްނު؟"\n"ނުޖައްސަން. ކީއްކުރާ މީޓަރެއްތޯ؟"\nއަންހެންކުއްޖާ ތަންކޮޅެއް ހަރުކަށި ރާގަކަށް ބުނެފިއެވެ. "ތިޔައީ ކުލީކާރު ދުއްވާ މީހުންގެ އާދަ. ދަތުރުވެރިން ލޫޓުވުމުގެ އައު ގޮތެއް. މީޓަރު ނުޖައްސަނީ ކީއްވެގެން؟"\n"ތިޔަ ހީކުރެއްވީއަކީ ރަނގަޅަކަށް ނޫން. މިއަދު އަޅުގަނޑު މީޓަރެއް ނުޖައްސާނަން. ކުއްޔެއްވެސް ނުނަގާނަން."\nއެ ކުއްޖާ ހައިރާންވިއެވެ. "ކީކޭ؟ ކުލި ނުނަގާންވީ ކީއްވެގެން؟"\n"ނަންގަންނާނީވެސް ކީކޭތޯ؟ މިއަދު އަޅުގަނޑު މިހިރީ ވަރަށް ބޮޑަށް އުފާވެފައި. އުފާވީވަރު ބޮޑުކަމުން އަޅުގަނޑު ނިންމައިގެން މިހިރީ ދެކޮޅު ދަތުރުވެސް ހިލޭ ކޮށްދޭން. ކޮލެޖުން ގެޔާ ހަމައަށްވެސް ގެންގޮސްދޭނީ ހިލޭ."\n"އަޖައިބެއް. ތިޔަވަރުގެ އުފަލެއް ލިބުނީ ކޮން ކަމެއް ވެގެންތަ؟"\nކުރިއަށް ބަލަހައްޓައިގެން އިންއިރު އޭނާގެ ހިތަށް އަރައެވެ. އެ ސުވާލަށް ދޭނީ ކޮން ޖަވާބެއް ހެއްޔެވެ؟ ހުވަފެނުގެ ރާނީ ލިބުނީމައޭ ސީދާ ބުނާކަށް ނުކެރޭނެއެވެ. ލިބޭނޭ ކަމެއް އަދި މުޅިއަކުން ޔަގީނެއްވެސް ނޫނެވެ. ހިތަކީވެސް ވަރަށް މޮޔަ އެއްޗެކެވެ. ރަނގަޅު އެއްޗެއް ނުވަތަ ގަޔާވާ މީހަކު ފެނުމާއެކު ވަކި ގޮތެއް ނުބަލައި ފުމެން ފަށައިފާނެއެވެ.\nއަންހެންކުއްޖާ އަނެއްކާވެސް އަހައިލިއެވެ. "ޖަވާބެއް ނުދިނީ ކީއްވެގެން؟ ލިބިގެން އުޅޭ އުފަލަކީ ކޮބައިތަ؟"\n"ވެގެން އުޅޭ ގޮތަކީ... އެ އުޅެނީނޫންތޯ... އަޅުގަނޑުމެންގެ އިންޖިނޭރުބޭބެ؟ އެތާ... ގަރާޖުގައި ހުއްޓެއް ނޫންތޯ؟ ތުބުޅިއެއް ލާފައި ހުރި މީހަކު އެތާ..."\nއަންހެންކުއްޖާ ބުންޏެވެ. "އާނ... އާނ. އަހަރެން ދުށިން. ވާހަކަ ކުރިއަށް ގެންދޭ."\n"ދެން ނަންގަންނާނީ ކީކޭތޯ؟ އަޅުގަނޑު ލަދު ގަނޭ."\nއަންހެން ކުއްޖާ ހައިރާންވިއެވެ. "ލަދު ގަނެއޭ؟ ފިރިހެނަކަށް ވެހުރެ ލަދުވެސް ގަންނަނީތަ؟ ކިހިނެއްވީ؟"\n"އަޅުގަނޑު ގަބޫލުކުރާ ގޮތުގައި އަޅުގަނޑަކީ ކުލީކާރު ދުއްވާ މީހެއް. އެކަމަކު އިންޖިނޭރުބޭބެ ބުނާ ގޮތުގައި އަޅުގަނޑަކީވެސް އިންސާނެއް. އަބުރުވެރިއެއް. އެހެންވީމާ އަބުރުވެރި އާއިލާއެއްގެ ކުއްޖަކާ އަޅުގަނޑު ރުހިއްޖެއްޔާ އެ ކުއްޖާގެ އާއިލާގެ މީހުން އަޅުގަނޑާއި އެ ކުއްޖާޔާ ދެވާކަށް ދެކޮޅެއް ނުހަދާނެ. އަޅުގަނޑު ބުނީ އެހެންނެއް ނުވާނެއޭ. އިންޖިނޭރުބޭބެ ބުނީ ވާނެއޭ... މި ވާހަކަޔާ ގުޅިގެން އިންޖިނޭރުބޭބެ ބުނީ އަބުރުވެރި ކުއްޖަކު ހޯދައިފިއްޔާ އެ ކުއްޖެއްގެ އާއިލާގެ މީހުންނާ ވާހަކަ ދައްކައިގެން އަޅުގަނޑާއި އެ ކުއްޖަކާ ދެވާނަމޭ."\n"އެހެންތަ؟ އަދި ގޭ މީހުންނާ ވާހަކައެއް ނުދައްކާ ދޯ؟ އެ ކުއްޖާގެ ގެ އެނގިއްޖެތަ؟"\n"ހަވީރުވާން ވާއިރަށް އެނގިދާނެ."\n"އަހަނ... އަދި ގެވެސް ނޭނގޭ؟ ގޭމީހުން ގަބޫލު ވާނެކަމެއް ނޫންކަމެއްވެސް ނޭނގޭ. އެކަމަކު އުފަލުން ތިޔަ ފުފެނީ. އަހަރެން ހިލޭ ކޮލެޖަށް ގެންގޮސްދީ، ކޮލެޖުން ގެއަށް ގެންގޮސްދޭންވެސް މިހާރު ތައްޔާރު. ސިކުނޑިއަށް ޚަލަލެއް އައީތަ؟"\n"ވަގުތު ޖެހުމުގެ ކުރިން އުފާކުރާ މީހުނަކީ މޮޔައިން ކަމަށް ބައެއް މީހުން ބުނޭ. އެކަމަކު ނަންގަންނަންތޯ؟ އުއްމީދަކީ އެކަހަލަ އެއްޗެއް. އުއްމީދުގެ ސަބަބުން ކުލަ ހުވަފެން ފެންނާން ފަށައިފާނެ. ހުވަފެނުގެ ސަބަބުން އުފާވެރިކަން ހިތަށް ވެރިވާން ފަށާ."\n"ތިޔަ ދައްކަނީ ހާދަހާ މޮޅު ވާހަކައޭ. ކިޔަވައިގެން ހުރި މީހެއްހެން ހީވޭ."\n"އައްދޭ. އަޅުގަނޑު މިހިރީ ވަރަށް މޮޅަށް ކިޔަވައިގެން. އަޅުގަނޑުގެ މި ކާރަކީ ބޮޑު އެނިވަސިޓީއެއް."\n"އެއީ ތިޔަ ކަހަލަ އަންހެންކުދިން ކިޔަވަން ދާ ތަނެއް."\n"އޯހ... ޔުނިވަރސިޓީ ދޯ؟"\n"ލައްބަ... ލައްބަ. އެކަހަލަ ތަނެއް. އަޅުގަނޑު ނަންގަތީ މިއީ ބޮޑު އެނިވަސިޓީއެކޭ. ދުނިޔޭގެ ހުރިހައި ގައުމެއްގެ މީހުން މިޔަށް އަރާ. ހުރިހައި ދީނެއްގެ، ހުރިހައި ނަސްލެއްގެ މީހުން އަޅުގަނޑާއެކު ދަތުރު ކުރޭ. އެކި މީހުން ދައްކަނީ އެކި ކަހަލަ ވާހަކަ. ބޭނުން ކުރަނީ އެކި ބަސްބަސް. މީސްމީހުން އެމީހުންގެ ތަޖުރިބާގެ ވާހަކަ ދައްކާ. އެމީހުން ކާރުން ފޭބުމުގެ ކުރިން މި ކުޑަކުޑަ އެނިވަސިޓީގައި ދައްކާ ހުރިހައި ވާހަކައެއް ހުންނަނީ އަޅުގަނޑުގެ ސިކުނޑީގެ ޚަޒާނާގައި ރައްކާކުރެވި ނިމިފައި."\nއަރުޝީފަށް ނެގީ 25/09/2020 16:52\nއެންމެފަހުން އަޕްޑޭޓްކުރީ 25/09/2020 16:52\nއިބްރާހިމް އާދަމް9މިނެޓު ކުރިން\nހަފީޒާ އަބްދުއްސައްތާރު 13 މިނެޓު ކުރިން\nއ-ވޮއިސް 22 މިނެޓު ކުރިން


vnews - Mount Everest ah eri Africa kalhu nasluge furathama anhenaage laqabu!\nމައުންޓް އެވަރެސްޓަށް އެރި އެފްރިކާގެ ކަޅު ނަސްލުގެ ފުރަތަމަ އަންހެނާގެ ލަގަބު!\nސަރޭ ޚުމާލޯއަކީ ދެކުނު އެފްރިކާގެެ ރައްޔިތެއް | ފޮޓޯ: ސަމިޓްސް ވިތް އަ ޕަރޕަސް\nދުނިޔޭގެ އެންމެ އުސް ފަރުބަދަ ކަމަށްވާ މައުންޓް އެވަރެސްޓްގެ އެންމެ މައްޗަށް އެރި އެފްރިކާ ބައްރުގެ ގައުމަކަށް ނިސްބަތްވާ އެންމެ ފުރަތަމަ ކަޅު އަންހެނަކީ ސަރޭ ޚުމާލޯ ކިޔާ މީހެކެވެ. ދެކުނު އެފްރިކާއަށް ނިސްބަތްވާ ޚުމާލޯ، މައުންޓް އެވަރެސްޓްގެ އެންމެ މައްޗަށް އެރުމަށް ކުރި މަސައްކަތް ކާމިޔާބުވެފައިވަނީ4ބުރަށް މަސައްކަތް ކުރި ފަހުންނެވެ.\nމައުންޓް އެވަރެސްޓް އަކީ ދުނިޔޭގައިވާ އެންމެ އުސް ފަރުބަދައިގެ އިތުރުން، އެރުމަށް އެންމެ ދަތި ފަރުބަދަވެސް މެއެވެ.\nޚުމާލޯ އެ ފަރުބަދައަށް އެރުމަށް އެންމެ ފުރަތަމަ ފަހަރަށް މަސައްކަތް ކޮށްފައިވަނީ 2014 ވަނަ އަހަރުއެވެ. އެ ފަހަރު، ފަރުބަދައިގައި ހިނގި ގަނޑުފެން ފޭބުމުގެ ހާދިސާއަކާއި ގުޅިގެން، އޭނާ ކުރަމުންދިޔަ ދަތުރު މެދުކަނޑާލަން ޖެހުނީއެވެ.\nއެއާއި ޖެހިގެން އައި އަހަރުވެސް ޚުމާލޯ ފަރުބަދައިގެ އެންމެ ކޮޅަށް އެރުމަށް މަސައްކަތް ކުރިއެވެ. ނަމަވެސް، އެ އަހަރު، އޭނާގެ ދަތުރަށް ހުރަސްއެޅުނީ ނޭޕާލަށް އައި ބާރުގަދަ ބިންހެލުމަކާއި ގުޅިގެންނެވެ. ދެން އޭނާ މަސައްކަތް ފަށާފައިވަނީ 2017 ވަނަ އަހަރުއެވެ. އަދި، ފަރުބަދައިގެ އެންމެ މަތީ 100 މީޓަރާއި ހަމައަށް އޭނާ ދަތުރުކުރިއެވެ. ނަމަވެސް، ކަންދިމާކުރި ގޮތުން އެ އަހަރުވެސް އޭނާއަށް ޖެހުނީ އެ މަސައްކަތް މެދުކަނޑާލާށެވެ. ކުއްލިއަކަށް ދިމާވި ޞިއްހީ މައްސަލަތަކާކާއި ގުޅިގެން، އޭނާ ހޮސްޕިޓަލަށް ގެންދަން ޖެހުނީ ހެލިކޮޕްޓަރުގައެވެ.\nނަމަވެސް، އުންމީދު ކަނޑާލުމެއް ނެތި، އަދި ހިތްވަރު އެލުވާލުމެއް ނެތި އޭނާ މިވަނީ އޭނާގެ އަޒުމް ފުރިހަމަ ކޮށްފައެވެ. އޭނާ މައުންޓް އެވަރެސްޓްގެ އެންމެ މައްޗަށް އަރާފައިވަނީ މިދިޔަ ބުރާސްފަތި ދުވަހުއެވެ. އެއީ، 8848 މީޓަރު އުހެވެ.\nޚުމާލޯއަކީ ދެކުނު އެފްރިކާގެ ރައްޔިތެއް ނަމަވެސް، އޭނާގެ އުފަން ގައުމަކީ ޒެމްބިއާއެވެ. އަދި، އޭނާގެ މައިންބަފައިންނަކީ ރުވާންޑާއަށް ނިސްބަތްވާ ބައެކެވެ.\nމައުންޓް އެވަރެސްޓްގެ އެންމެ އުހަށް އެރުމާއިއެކު، ޚުމާލޯ މިވަނީ އެ ފަރުބަދައަށް އެންމެ ފުރަތަމަ ފަހަރަށް އެރި، އެފްރިކާ ބައްރުގެ ގައުމަކަށް ނިސްބަތްވާ ކަޅު އަންހެނާގެ ލަގަބު ހޯދާފައެވެ.


ޔޫކޭއިން އައި ދިވެއްސަކު ޕޮޒިޓިވް ވެއްޖެ، އާ ސްޓްރެއިންގެ ކޭސްއެއްތޯ ބެލޭނެ ގޮތެއް ނެތް! – Haftha\nMon, 18 January, 2021, 3:42 am\nޔޫކޭއިން އައި ދިވެއްސަކު ޕޮޒިޓިވް ވެއްޖެ، އާ ސްޓްރެއިންގެ ކޭސްއެއްތޯ ބެލޭނެ ގޮތެއް ނެތް!\nއިނގިރޭސި ވިލާތުން ރާއްޖެ އައި ދިވެއްސަކު ކޮވިޑް-19 އަށް ޕޮޒިޓިވް ވެފައިވާ ކަމަށާއި ނަމަވެސް އެއީ ކޮވިޑުގެ އާ ސްޓްރެއިންގެ ކޭސްއެއްކަން އަދި ބެލޭނެ ގޮތެއް ނެތް ކަމަށް ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nފޭސްބުކްގައި އިއްޔެ މީހަކު ވަނީ އިނގިރޭސި ވިލާތުން ރާއްޖެ އައި ދެ ދަރިވަރެއްގެ ފަރާތުން ކޮވިޑުގެ އާ ސްޓްރެއިން ފެނިފައިވާ ކަމަށެވެ. އަދި މިމަހުގެ 20 ވަނަ ދުވަހު ބޭއްވި ކައިވެނި ހަފްލާއަށް ކޮވިޑް ފެތުރުނީ އެމީހުންގެ ފަރާތުން ކަމަށް ވެސް ބުންޏެވެ.\nއެކަމާ ގުޅިގެން އެޗްއީއޯސީން ބުނީ، އިނގިރޭސި ވިލާތުން ރާއްޖެ އައި މީހެއްގެ ފަރާތުން އަލާމާތްތަކެއް ފެނިގެން ޓެސްޓުކުރި އިރު ޕޮޒިޓިވްވެފައިވާ ކަމަށެވެ. އަދި އޭނާއަކީ ކައިވެނި ކްލަސްޓާއާ ގުޅުން އޮތް އާއިލާގެ މެމްބަރެއް ކަމަށް ވެސް ބުންޏެވެ.\n"ކޮވިޑަށް ޕޮޒިޓިވްވި މީހާ ރާއްޖެ އައީ ކައިވެނީގެ ފަހުން. އަދި އެ ކޭސްއަކީ އާ ސްޓްރެއިންގެ ކޭސްއެއްތޯ ބެލޭކަށް ނެތް،" އެޗްއީއޯސީން މީޑިއާތަކަށް ފޮނުވި މެސެޖުގައި ބުނެފައިވެ އެވެ.\nމައުލޫމާތު ލިބިފައިވާ ގޮތުގައި، ކޮވިޑުގެ އާ ސްޓްރެއިންގެ ކޭސްއެއްތޯ ބެލުމަށް ހަދަން ޖެހޭނީ ޖެނޯޓައިޕިން އެކެވެ. ނަމަވެސް އެ ޓެސްޓެއް ރާއްޖެއަކުން ހެދޭކަށް ނުހުރެ އެވެ. އެހެންކަމުން އޭގެ ސާމްޕަލްތައް ޖެހޭނީ ރާއްޖެއިން ބޭރަށް ފޮނުވައިގެން ޓެސްޓު ހަދާށެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ، ރާއްޖެއަށް އައުމުގެ 14 ދުވަސް ކުރިން އިނގިރޭސިވިލާތުގައި އުޅެފައިވާ، ރާއްޖެ އަންނަ ދިވެހިންނާއި ވޯކް ވިސާގައި އަންނަ މީހުން ރާއްޖެ އައުމަށްފަހު 10 ދުވަހުގެ މުއްދަތަށް ގޭގައި ކަރަންޓީނުކުރަން ނިންމާފައިވާ ކަމަށް އެޗްޕީއޭ އިން ބުންޏެވެ.\nކަރަންޓީންކުރާ މީހުންގެ ތެރޭގައި 12 ގަޑިއިރަށްވުރެ ގިނައިރު ޓްރާންސިޓްވެފައި އަންނަ މީހުން ވެސް ހިމެނޭނެ އެވެ.\nއެޗްޕީއޭ އިން ބުނީ، އެމީހުން ރާއްޖެ އަންނަތާ ފަސް ދުވަހަށްފަހު އަދި 10 ދުވަހަށްފަހު، ކޮވިޑަށް ޕީސީއާރު ހަދަންޖެހޭނެ ކަމަށެވެ. އަދި އެ އެޖެންސީން ކުރި އިއުލާންކޮށް، އަންގާފައިވާ ގޮތަށް ރާއްޖެ އެތެރެވާއިރު 96 ގަޑިއިރު ނުވާ ނެގެޓިވް ޕީސީއާރު ނަތީޖާ ގެންނަންވާނެ ކަމަށް ބުންޏެވެ.


"kudhikudhi kankan councilun kuran jehey"\n"ކުދިކުދި ކަންކަން ކައުންސިލުން ކުރަން ޖެހޭ"\nމަޖިލީހުގައި މިއަދު މިނިސްޓަރު މަހުލޫފް ޖަވާބުދާރީވެ ވަޑައިގަންނަވަނީ -- ފޮޓޯ: މަހުލޫފް\nރަށް ރަށުގައި ހުންނަ ކުޅިވަރާ ގުޅޭ އެކި ވަސީލަތްތަކަށް ދިމާވާ ކުދިކުދި ކަންތައްތައް އެ ރަށްރަށުގެ ކައުންސިލްއިން ކުރަން ޖެހޭ ކަަމަށް ޔޫތު މިނިސްޓަރު އަހުމަދު މަހުލޫފް ވިދާޅުވެއްޖެ އެވެ.\nމިއަދު މަޖިލީހަށް މަހުލޫފު ހާޒިރުކުރީ ތ. ތިމަރަފުށީ ފުޓުބޯޅަ ދަނޑު ތަރައްގީ ކުރުމުގެ ޕްރޮޖެކްޓް ނުނިމޭ މައްސަލައިގައި ސުވާލު ކުުރުމަށް އެ ދާއިރާގެ މެމްބަރު އަބްދުﷲ ރިޔާޒް ހުށަހެޅުއްވުމާ ގުޅިގެން ނެވެ. އެ ސުވާލުކުރުމުގެ ފުރުސަތު ތެރޭގައި އިހަވަންދޫ ދާއިރާގެ މެމްބަރު މުހައްމަދު ޝިފާއުގެ ސުވާލު އަމާޒު ކުރެއްވީ އޭނާ ތަމްސީލްކުރައްވާ ހއ. މޮޅަދޫ ގެ ދަނޑު ހަލާކުވެ މަރާމާތުކުރުމާ ގުޅޭ ގޮތުން ނެވެ. އޭނާ ވިދާޅުވީ ކައުންސިލްގެ އާމްދަނީއަށް ދަތިވެ އެތަން މަރާމާތު ކުުރުމަށް މިހާރު ދަތިވެފައިވާ ކަމަށެވެ.\nއެ ސުވާލުގެ ޖަވާބުގައި މަހުލޫފް ވިދާޅުވީ އެ ދަނޑަކީ މިހާރު މޮޅަދޫ ރައްޔިތުންގެ ތަނެއް ކަމަށާއި އެންމެ ރަނގަޅުގޮތަކީ ކައުންސިލްތަކުގެ ބަޖެޓުގައި ހިމަނައިގެން މަރާމާތުކުރުން ފަދަ ކަންތައްތައް ކުރިއަށް ގެންދިއުން ކަމަށެވެ. އަދި ދާދި ފަހުން ލާމަރުކަޒީ ގާނޫނަށް ބަދަލުގެނައީވެސް ކައުންސިލްތަކުން އެފަދަ ކަންތައްތައް ކުރެވޭނެ ގޮތްތައް މަގުފަހިކޮށްދޭން ކަމަށާއި އެހެންކަމުން އެހެންކަމުން އޭގެ ބޭނުން އެންމެ ފުރިހަމައަށް ހިފަން ފަށަށް އެދިވަޑައިގެންނެވި އެވެ. އަދި އެފަދަ މަރާމާތުތައް ކުރެވޭނެ ގޮތަށް ފައިސާ ނެރެވޭނެ ފަދަ ގޮތްތަކެއް ހޯދަން ހުށަހެޅުއްވި އެވެ.\n"މިސާލަކަށް ބޮޑު އަގެއް ނުނެގިކަމުގައި ވިޔަސް އަޅުގަނޑު ގަބޫލުކުރަން މިހާރު ރަށްރަށުގައިވެސް ހަމަ ކުޑަކުޑަ މެއިންޓަނެންސް ހަމަ ކަވަރުުކޮށްލެވޭ ވަރަށް ހަމަ ޗާޖެއްވިޔަސް ކުރާ ކަހަލަ ގޮތަކަށް އެކަން ކޮށްގެން ކައުންސިލްގެ ބަޖެޓުގައި މަރާމާތުގެ ހަރަދުތައް ޖެހިގެން ނޫން ގޮތަކަށް މި ތަންތަން މެނޭޖެއް ނުކުރެވޭނެ، އެހެންވީމާ އެކަން ކުރެވޭނެ އެންމެ މޮޅު ގޮތަކީ ހަމަ މާލޭގައި އަޅުގަނޑުމެން ތިބެގެން ރަބަރު އެޅުމާއި ޓާފުން ތަންގަނޑެއް ހަދައިގެން އެކަންތައް ކުރަން އުޅުމާއި މި ކަހަަލަ ކުދި ކުދި ކަންކަމަކީ ކައުންސިލުން ކުރާ ކަމަަކަށް ހެދުން. " މަހުލޫފް ވިދާޅުވި އެވެ.\nއެފަދަ އިތުރު ހާދިސާއަކަށް އިޝާރާތް ކުރައްވައި މަހުލޫފް ވިދާޅުވީ ރަށަކަށް ހަތަރު ލައިޓް ނުލިބެގެން އުޅުނު މައްސަލައެއްވެސް ޔޫތު މިނިސްޓްރީގެ ސަމާލުކަމަށް އައި ކަަމަށެވެ. އެއީ ވަރަށް ކުޑަކުޑަ ކަަމަކަށް ވާތީ އެކަން ނުކުރަން އުޅެފައިވެސް އެ ޝަކުވާ މާބޮޑަށް އަންނާތީ މިހާރު 400 ލައިޓް ހޯދަން އިއުލާންކޮށްފައިވާ ކަމަށް މަހުލޫފް މިއަދު މައުލޫމާތު ވިދާޅުވި އެވެ. އެހެންނަމަވެސް އެފަދަ ކަންތައްތަކަކީ ޔޫތު މިނިސްޓްރީން މާލޭގައި ތިބެގެން ކުރަން މާ ކުޑަކުޑަކަމެއް ކަމަށް އޭނާ ވިދާޅުވި އެވެ.


"Satte pe Satta"ge remake ah Katrina\nކުރީގެ ފިލްމުގެ ޕޯސްޓަރަކާއި ރީމޭކްގެ ކާސްޓުން\nފިލްމު "ސައްތޭ ޕެ ސައްތާ" ގެ ރީމޭކެއް އުފައްދަން ނިންމާފައި ވަނިކޮށް އެ ފިލްމުގައި ލީޑް ރޯލުން ފެންނާނީ ރިތިކް ރޯޝަން ކަމަށް ވަނީ ބުނެފަ އެވެ. ރިތިކް ކުޅެން ހަމަޖެހިފައިވަނީ 1982 ގައި ނެރުނު ފިލްމުގައި އަމީތާބު ކުޅުނު ޑަބަލް ރޯލަށް ވާއިރު ރިތިކާއެކު މި ފިލްމުގައި ދެން ފެންނާނީ ކެޓްރީނާ ކަމަށް ބޮލީވުޑް ހަބަރުތަކުން ބުނެފި އެވެ.\nކެޓްރީނާ އަށް މި ފިލްމުގައި ދީފައި ވަނީ ހެމާ މާލިނީ ކުޅެފައިވާ ރޯލެވެ.\nފިލްމުގެ ރޯލުތައް އަދިވެސް ޔަގީން ނުކުރާ އިރު އެކިފަހަރު މަތިން ވަނީ ކާސްޓުންނަަށް ބަދަލުތަކެއް ގެނެސްފަ އެވެ. އެގޮތުން، ލީޑް އަންހެން ތަރީގެ ރޯލު ދީޕިކާ ޕަޑުކޯން އަަށްވެސް ހުށަހެޅި ކަމަށާއި ބޮލީވުޑްގެ އޭ ލިސްޓު އެހެން ފަންނާނުންނަށް ހުށަހެޅި ކަމަށްވެސް ބުނެ އެވެ. އެންމެ ފަހުން މި ރޯލު ދީފައިވަނީ ކެޓްރީނާ އަށެވެ.\nބޮލީވުޑް ހަބަރުތައް ގެނެސްދޭ ނޫސްތަކުން ބުނާ ގޮތުގައި، ކާސްޓުން ފައިނަލް ކުރަން އަދިވެސް ދުވަސް ނަގާނެ ކަމަށް އެމީހުންނަށް ހަބަރުދޭ މީހުން ބުނެ އެވެ. އަދި ޔަގީން ވުމުން ރަސްމީކޮށް އިއުލާން ކުރާނެ އެވެ.\nއަމީތާބާއި ހެމާގެ މި ފިލްމަކީ އެ ޖޯޑުގެ އެންމެ މަގުބޫލު ފިލްމުތަކުން ފާހަގަ ކޮށްލެވޭ ފިލްމެކެވެ. ހަތް ބެއިންގެ ދިރިއުޅުމަށް އަންނަ ބަދަލުތަކެއް ދައްކުވައިދޭ މި ފިލްމުގައި އަމީތާބު ކުޅެނީ އެންމެ ދޮށީ ބޭބެގެ ރޯލެވެ. ހެމާ އަކީ އަމީތާބުގެ އަންހެނުންނެވެ.\nފިލްމުގެ ރީމޭކް ޕްރޮޑިއުސް ކުރަނީ ރޯހިތު ޝެޓީ އެވެ. އަދި ޑައިރެކްޓަރަކަށް ހުރީ ފަރާ ޚާން އެވެ.


Moosa Ge Maraa Gulhigen Shareeathuge Kurin CCTV Footage Haamakuran Dhaulathun Dhekolhu - Vaguthu\nމޫސަގެ މަރާ ގުޅިގެން ޝަރީޢަތުގެ ކުރިން ސީސީޓީވީ ފުޓޭޖް ހާމަކުރަން ދަޢުލަތުން ދެކޮޅު!\n1 އަހަރު ކުރިން ( އޮކްޓޯބަރ 23, 2019 )\nކްރިމިނަލް ކޯޓު – ވަގުތު އިމޭޖްސް\n2017 ވަނަ އަހަރުގެ ސެޕްޓެމްބަރު ތެރޭގައި ހިނގި މާރާމާރީއެއްގައި މަރުވި ވ. ކެޔޮދޫ ދޭލިއާގެ، މޫސާ އަހްމަދު މަނިކުގެ މަރާ ގުޅިގެން އެ މައްސަލައިގެ ޝަރީޢަތުގެ ކުރިން ސީސީޓީވީ ފުޓޭޖް ހާމަކުރަން ދަޢުލަތުން ދެކޮޅު ހަދައިފިއެވެ.\nމޫސާ އަހްމަދުގެ މަރުގެ މައްސަލައިގައި މިއަދު ކްރިމިނަލް ކޯޓުގައި ބޭއްވީ އެ މައްސަލައިގެ ޝަރީޢަތުގެ ކުރިން ހުށަހަޅަން ބޭނުންވާ ކަންތައްތައް ހުށަހަޅަން ފުރުސަތު ދިނުމަށް ބޭއްވި އިބްތިދާޢީ އަޑުއެހުމެކެވެ. ދަޢުލަތުގެ ފަރާތުން ވަނީ ޝަރީޢަތް ފެށުމުގެ ކުރިން 20 ކަމެއް ހުށަހަޅާފައެވެ. އޭގެ ތެރޭގައި މައިގަނޑު ގޮތެއްގައި ހިމެނެނީ އެ މައްސަލައިގައި ދަޢުލަތުން ހުށަހަޅާ ހެކިންގެ ހެކިބަސް ސިއްރުން ނެގުމާ ބެހޭ ހުށަހެޅުންތަކެވެ.\nއޭގެ އިތުރުން އެ މައްސަލައިގައި މަރުވި މޫސާ އަހްމަދުގެ މެޑިކޯ ލީގަލް ރިޕޯޓު ތައްޔާރު ކުރި ޑޮކްޓަރުންގެ ނަންތައްވެސް ސިއްރުކޮށްދޭން އެދިފައިވާއިރު، އެ ހާދިސާ ހިނގި ސަރަޙައްދުން ހެއްކެއްގެ ގޮތުގައި ދަޢުލަތުން ހުށަހަޅާ ސީސީޓީވީ ފުޓޭޖު ނެގުނު ސަރަޙައްދު އެނގިދާނެތީ އެ ފުޓޭޖްވެސް ޝަރީޢަތުގެ ކުރިން އެއްވެސް ފަރާތަކަށް ހިއްސާ ނުކުރަން ދަޢުލަތުން އެދިފައިވެއެވެ.\nސީސީޓީވީ ފުޓޭޖް ސިއްރުކުރަން ހުށަހަޅަނީ ޝަރީޢަތުގެ ކުރިން އެ ފުޓޭޖް ދޫކޮށްލައިފިއްޔާ އެ ފުޓޭޖް ދިރާސާކޮށް، މައްސަލައިގެ ބާވަތުން، އެ ކަމުގެ ސަބަބުން އިތުރު ބަޔަކަށް ގެއްލުންތަކެއް ވެދާނެ ކަމުގެ ބިރު އޮތުމުން ކަމަށް ދަޢުލަތުން ފާހަގަކުރެއްވިއެވެ. ސީސީޓީވީ ފުޓޭޖް، ޝަރީޢަތުގެ ކުރިން ސިއްރުކުރަން ދަޢުލަތުން ހުށަހަޅާފައިވާތީ ދިފާޢީ ވަކީލުން ވަނީ އެކަމަށް އިޢުތިރާޒް ކޮށްފައެވެ.\nމޫސާ އަހްމަދު މަރާލި މައްސަލައިގެ ދަޢުވާ ލިބޭ ފަރާތްތަކުގެ ވަކީލުން ފާހަގަކުރެއްވި ގޮތުގައި ސީސީޓީވީ ފުޓޭޖް ކޮންމެ ގޮތަކަށް ވިއަސް ނެގިފައި ހުންނާނީ އެ މައްސަލައިގައި މޫސާ އަހްމަދު މަރުވި ސަރަޙައްދުން ކަން އެނގޭ ކަމަށާއި، އެކަން އެހެން އޮތް އިރު، ބަޔަކަށް ބިރުދައްކައި، ގެއްލުންދޭން ބޭނުންވި ނަމަ، ކުރީ ބައިގައި އެ ސަރަޙައްދަށް ގޮސް ހުރިހާ ގެތަކަށާއި، ފިހާރަތަކުގައި ހުރި ކެމެރާތަކެއް ފާސްކޮށް ދިރާސާކުރަން އެމީހުންގެ މުވައްކިލުން އުޅޭނެ ކަމަށެވެ.\nމީގެ އިތުރުން އެ މައްސަލައިގެ ޝަރީޢަތް ފަށަން ކައިރިވެފައިވާއިރު، ދަޢުލަތުން މައްސަލައިގެ ދަޢުވާ ފޯމުގައި އެންމެ ފުރަތަމަ ހުށަހަޅާފައިވާ ހެކިންގެ އިތުރުން ހެކިން ހުށަހަޅާ ކަމަށް ބުނެ ދިފާޢީ ވަކީލުން ވަނީ އެކަމަށްވެސް އިއުތިރާޒު ކުރައްވާފައެވެ. އެ މައްސަލައިގެ ދަޢުވާ ފޯމް މިދިޔަ އަހަރުގެ ތެރޭގައި ޕީޖީ އޮފީހުން އިސްލާހު ކުރެވުނުއިރު، ފުރަތަމަ ހުށަހެޅުމުގައި ނުހިމެނޭ ހެކިންނާއި ލިޔެކިޔުންތަކެއް ދަޢުލަތުގެ ފަރާތުން މިހާރު ހުށަހަޅާފައިވާ ކަމަށާއި، އަދި އެއީ ޖިނާޢީ އިޖުރާތުގެ 83 ވަނަ މާއްދާ އާއި ޙިލާފަށް ކުރެވޭ ކަމެއް ކަމަށް ވަކީލުން ވިދާޅުވިއެވެ.\nދިފާޢީ ވަކީލުންގެ ރައްދާއި ގުޅިގެން މައްސަލަ ބައްލަވާ ކްރިމިނަލް ކޯޓުގެ އިސް ޤާޒީ، އަހްމަދު ހައިލަމް ވަނީ ދަޢުލަތަށް އެކަން ސާފުކުރަން ފުރުސަތު ދީފައެވެ. ދަޢުލަތުގެ ވަކީލާއިން ވިދާޅުވީ މައްސަލައިގެ ދަޢުވާ ފޯމް އިސްލާޙު ކުރެވުނު ނަމަވެސް، ދަޢުވާ ކުރެވޭ ކުށާއި، ކުށާއި ގުޅިގެން ހުށަހަޅާ ހެއްކަކަށް ބަދަލު ގެނެސްފައި ނުވާ ކަމަށެވެ.\nޝަރީޢަތުގެ ކުރިން ހުށަހަޅަން ބޭނުންވާ ކަންތައްތައް ހުށަހަޅަން ބޭއްވި އަޑުއެހުން ވަނީ ހުށަހަޅާފައިވާ ހެކިންނާ ބެހޭގޮތުން ދެފަރާތުން ޤާނޫނީ ވާހަކަތަކުން ދިގުލައިގެން ގޮސްފައެވެ. ސީސީޓީވީ ފުޓޭޖްވެސް ވަނީ ފަހުން ހެއްކެއްގެ ގޮތުގައި އިތުރުކޮށްފައި ކަމަށްވެސް ދިފާޢީ ވަކީލުން ވިދާޅުވިއެވެ. ނަމަވެސް، ދަޢުލަތުގެ ފަރާތުން ވިދާޅުވީ ދަޢުލަތުން ސީސީޓީވީ ފުޓޭޖު ހުށަހަޅަނީ އެ މައްސަލައިގެ ދަޢުވާ އުފުލިފައިވާ މީހުން އެ ސަރަޙައްދުގައި މާރާމާރީ ހިންގަން ބައިވެރިވިކަން ސާބިތުކުރުމަށާއި، އަދި އެމީހުން އެއްކޮށް އެތަނަށް ދިޔަކަން ސާބިތުކުރަން ކަމަށެވެ. އަދި އެއީ މައްސަލައިގެ ދަޢުވާ ފޯމް އާއި އެއްކޮށް ހުށަހަޅަން ޖެހޭ އެއްޗެއް ކަމަށް ޖިނާޢީ އިޖުރާތުގައި އޮތުމުން، ކުރިން ޢަމަލް ކުރަމުންދާ އުސޫލުގެ ދަށުން ވަކިން ސިޓީ އަކުން ހެއްކެއްގެ ގޮތުގައި ހުށަހަޅާފައިވާ ކަމަށެވެ.\nމޫސާ އަހްމަދު މަނިކު، އުމުރުން 19 އަހަރުގައި މަރުވެފައިވަނީ މިދިޔަ އަހަރުގެ ސެޕްޓެމްބަރު މަހުގެ 23 ވަނަ ދުވަހުގެ ރޭ މާފަންނު ދުނބުރި މިސްކިތް ސަރަޙައްދުގައި އޭނާ ހުއްޓާ ގުރޫޕަކުން އެތަނަށް ގޮސް އޭނާއަށް ތޫނު އެއްޗަކުން ހަމަލާދީ ޒަހަމްކޮށްލުމާއި ގުޅިގެން އައިޖީއެމްއެޗްގައި ފަރުވާ ދެމުންދަނިކޮށް އެރޭގެ ވަގުތެއްގަ އެވެ.\nމޫސާ އަހްމަދު މަރާލި މައްސަލާގައި ދައުލަތުން ވަނީ ފަސް މީހެއްގެ މައްޗަށް ދަޢުވާ އުފުލާފަ އެވެ. އެއީ ސ. ހިތަދޫ، ގުލްބަކާގޭ، މުހައްމަދު ނާޝިޒް ނާޒިމާއި، ސ. ހިތަދޫ، މުޑުދާސް، އަލީ ހަސަން އާއި، މ. ދިއްގަރު، ދެބުދާރުގޭ، އަހްމަދު އީޖާދު މުހައްމަދާއި، އދ. މާމިގިލީ، ސޭޑީގްރޯވް، އިބްރާހިމް ސައްމާހު އަހްމަދު ފަތުހީއާއި، ނ. ޅޮހީ، ކަނީރުމާގޭ، މުހައްމަދު ރިޔާޒު އެެވެ. އޭގެ ތެރެއިން ތޫނުއެއްޗެއް ބޭނުންކޮށްގެން ޤަސްދުގައި މީހަކު މެރުމުގެ ދަޢުވާ ކޮށްފައިވަނީ އިބްރާހިމް ސައްމާހު އަހްމަދުގެ މައްޗަށެވެ.\nމި މައްސަލައިގެ މިއަދުގެ އަޑުއެހުން ނިންމާލައްވަމުން އިސް ޤާޒީ ވިދާޅުވީ ދެން އޮންނަ އަޑުއެހުމެއްގައި އޮންނާނީ ޝަރީޢަތުގެ ކުރިން ހުށަހަޅާފައިވާ ކަންކަމާ ގުޅިގެން ގޮތެއް ނިންމުން ކަމަށެވެ.\nސުޕްރީމް ކޯޓުގެ ޙުކުމް، މަރުގެ ދައުވާއިން ސަލާމަތްވި ސައްމާހުއާއި ދެކޮޅަށް\nމޫސަގެ މަރުގެ ދައުވާލިބޭ މީހުންނަށް ވަކީލަކު ހަމަޖައްސަން އަނެއްކާވެސް ދިހަ ދުވަސް\nއޮކްޓޯބަރ 23, 2019 19:42\nތިޔައީ ކޮންކަހަލަ ދިފާޢީ ވަކީލުންތަކެއް؟ ބޮޑެތި މުޖުރިމުންގެ ދިފާޢުގައި ވަކާލާތުކޮށްގެން ހަރާން ލާރި ކާން އުޅޭ ބައެއް ތިޔައީ.\nއޮކްޓޯބަރ 24, 2019 00:25\nވަކީލުންނަކީ އެންމެ ނުބައި މީހުން. އެމީހުންނަކީ ލާރިއައް ވިކޭބަޔެއް. އަދި އަންހެނުންތައް ވަކީލުންނައް ވެގެން މި ޤައުމުގަ ތިބެނީ އަމީހުންނައް އަމީހުން އޮޅިފަ.


ތިމާއަށް އުފާވެރިކަން ނުލިބިގެން އެކަމުގެ ވާހަކަދައްކާއިރު ފުރަތަމަ ކަމަކަށް މިރޭގެ ދަރުސް ނިމިގެން ނުކުމެ ގެއަށްދާން ހިނގައިގަތުމުގެ ކުރިން އެމީހެއްގެ މަންމައަށް، ބައްޕަ އަށް ނުވަތަ އެދެމީހުންނަށް ފޯނުކޮށްފައި "އަހަރެން ވަރަށް ވަރަށް ލޯބިވަމޭ! އަހަރެން އެންމެ ކުޑައިރުންސުރެ އަހަރެންނަށް ކޮށްދިން ކަންތައްތަކަށްޓަކައި ޝުކުރުވެރިވަމޭ! އަބަދުވެސް ވަރަށް ބޮޑަށް ލޯބިދޭން ބޭނުމޭ!" ބުނެލަންކުރެވޭނީ ކިތައް މީހުންނަށް ހެއްޔެވެ؟\nމިވަގުތު ފޯނު ނުނަގާނަމަ މެސެޖެއް ނަމަވެސް ކުރާށެވެ! އަދި އެފަދަ މެސެޖުތައް ކޮންމެ ދުވަހަކުވެސް ފޮނުވަމުން ގެންދާށެވެ!\nމީސްތަކުންނޭވެ! އެމީހާގެ މައިންބަފައިންނަށް ލޯބިދީ، އަޅާލައި، އެހީތެރިވެ އުފަލުގަ ބައިތިއްބާނަމަ އެމީހަކަށް ﷲ ތަޢާލާގެ ލޯބިވެވޮޑިގަތުން ލިބޭނެއެވެ. އެއީ އެއްވެސް ވަރަކަށް ޝައްކުކުރަންޖެހެންވީ ކަމެއް ނޫނެވެ. ﷲ ތަޢާލާގެ ޙަޟްރަތުން ރަޙްމަތަށް އެދެން ކުރަން އޮތް އެންމެ މުހިންމު އެއްކަމަކީ ހަމައެއީއެވެ. އެމީހާގެ މައިން ބަފައިންނަށް ހެޔޮކޮށް ހިތުމެވެ.\nމީހަކަށް ހެޔޮކޮށް ހިތައި އެހީތެރިވާނަމަ އެމީހަކަށް އެހީތެރިވެވޮޑިގަތުންމަތީގައި ދެމިވޮޑިގެންހުންނަވާނެ ކަމަށް ﷲ ތަޢާލާ ވަޙީކުރައްވަވާފައިވާއިރު އެމީހާގެ މައިންބަފައިންނަށް ހެޔޮކޮށް ހިތާމީހަކަށް ލައްވަވާނެ ރަޙްމަތުގެ ބޮޑުކަން ހިތަށް ގެންނާށެވެ!\nތިމާގެ މައިންބަފައިންނަށް ރަޙްމަތް ލެއްވެވުން އެދި ތިބާ ދުޢާކުރުމުން މަލާއިކަތުން ތިބާއަށް ރަޙްމަތް ލެއްވެވުން އެދި ދުޢާކުރައްވަވަތެވެ! މަލާއިކަތުންގެ ދުޢާއަކީ ތިބާގެ ދުޢާއަށްވުރެ މާމުހިންމު މާބާރުގަދަ ދުޢާއެކެވެ.\n- މުފްތީ މެންކްގެ ދަރުސަކުން


ހަސަންމަލާ | Meedhoo.com\nHome Posts by ހަސަންމަލާ\nމުމްބާސާގެ ވަޒަންވެރީންގެ ތެރެއިން ފިރިހެނުން ތިބެނީ ދިގު ހަރުވާޅާއި ދިހުލިބާސްލައި ބޮލުގައި ތާކިހާ އަޅައިގެންނެވެ. ބޯ ހުންނަނީ ބައިލައިފައެވެ. ގިނަ އަންހެނުން މަގު ހިނގަނީ ކީމާގައެވެ. އަސްގާޑިޔަލާއި މޮޓަރުކާރު ބައިސިކަލުފަދަ ތަކެތި ދުއްވުން ވަރަށް ގިނައެވެ....\nއެވަގުތުގައި އޮޑީގެ މީހުން އެވީ އުފަލަކީ ބޮޑުޒާތެއްގެ އުފަލެކެވެ. އެއުފަލެއް އެންމެ ފުރިހަމަވީ އޮޑީގައި އެދުރުގޭ އަހުމަދުދީދީ ހުންނެވި ކަމުންނެވެ. މިބައިމީހުންނާ ވާހަކަ ދެއްކެވީ އަހުމަދުދީދީއެވެ. މިބައިމީހުން އޮޑީގެ ޚަބަރު އަހައިފައި ބުނެފިއެވެ. މިއީ...\nވީހާވެސް އަވަހަށް ހިކިފަސްތަނެއް ހޯދުމުގެ ނިޔަތުގައި މިގޮތްމަތީން ދުއްވާތާ މަހެއް ފާއިތުވެއްޖެއެވެ. ބައެއްދުވަސްދުވަހު މަސްބޭނުން އޮވެއެވެ. ވިއްސާރަވެ ކަނޑުގަދަވީމާ އަރަގުވަނީއޭ ހީވާފަހަރު އާދެއެވެ. އަނބިދަރީންނާއި ބައްދަލުވުމުގެ އުއްމީދު ކެނޑި މަރުއައިސް...\nހުވަދޫކަނޑު ދުވާން ފެށިއިރު ކުރިއަށްދަނީ ގަޑިއަކު ދެތިން މޭލެވެ. ވަޔާއި އޮއި ހުރިނެތްގޮތާއި ރިޔަލުގެ ކުޑަބޮޑުމިނަށް ބަލައިފައި އެޅެގޭ އޮޑި ފިޔަވައި އަނެއް ފަސް އޮޑި ދަތުރުކުރީ ސީދާ އުތުރަށެވެ. އެޅެގޭ އޮޑި ދަތުރުކުރީ ކުޑައިކޮށް އިރުއުތުރަށެވެ. އިރުއޮއްސުމާ ހަމަޔަށް...\nވާހަކައިގެ ފެށުން މިއީ ކަޅިހާރި އޮޑި ބެހުނު ވާހަކައެވެ. މި އޮޑިޔަކީ މީދޫ ކަޅިހާރި އަހުމަދުދީދީގެ އޮޑިއެވެ. މި އަހުމަދުދީދީއަކީ ގަނޑުވަރު ހަސަންދީދީ ކަޅިހާރި މެދުބީފާނާއި ކައިވެނިކޮށްގެން ލިބުނު ތިން ކުދީންގެ ތެރެއިން އެންމެ ދޮށީ ކުއްޖާއެވެ. ވިޔަފާރި ކުރި ވަރަށް...


SunOnline: Sushant ge Maru: Drug massalaigai Deepika aai Shraddha ves bedhuny tha?\nސުޝާންތުގެ މަރު: ޑުރަގު މައްސަލާގައި ދީޕިކާ އާއި ޝްރައްދާ ވެސް ބެދުނީތަ؟\nއައިމިނަތު ލުބާ 22 Sep 2020, 09:10\nބަތަލާ ދީޕިކާ ޕަދުކޯން އާއި ޝްރައްދާ ކަޕޫރު---\nބޮލީވުޑްގެ ތަރި ސުޝާންތު ސިންހް ރާޖްޕުތްގެ މަރުގެ ތަހުގީގުކުރިއަށް ދަނިކޮށް ފެންމަތިވި ޑުރަގު މައްސަލައެއްގައި ބަތަލާ ދީޕިކާ ޕަދުކޯން އާއި ޝްރައްދާ ކަޕޫރު ބެދިފައިވާ ކަމަށް ރިޕޯޓްތައް ބުނެފި އެވެ.\nއިންޑިއާގެ ނާކޮޓިކްސް ބިއުރޯ (އެންސީބީ) އިން އެ ދެތަރިން މި ހަފްތާތެރޭ އިންޓޮރެގޭޓްކުރަން ގެނައުމަށް ހަމަޖެހިފައިވާ ކަމަށާއި ދީޕިކާގެ ނަން ޑުރަގުގެ މައްސަލައަށް އައީ އޭނާ ޑިލީޓްކޮށްފައިވާ ޗެޓުތަކެއް ރިޓްރީވްކޮށް އާންމުވުމާ ގުޅިގެންނެވެ. ދީޕިކާ އާއި އޭނާގެ މެނޭޖަރު ކަރިޝްމާ އާއި ދެމެދު ދެކެވިފައިވާ ވާހަކަތައް އާންމުވުމާ ގުޅިގެން އޭނާ މި ހަފްތާގައި އެންސީބީއަށް ހާޒިރުކުރުމަށް މަސައްކަތްކުރަމުން އަންނަ އިރު ބަތަލާ ޝްރައްދާ ކަޕޫރު ވެސް އެންސީބީއަށް ހާޒިރުކުރުމަށް ވަނީ ނިންމާފަ އެވެ. އެ ޗެޓުތަކަކީ 2017 ވަނަ އަހަރު ދެމީހުންގެ ދެމެދުގައި ދެކެވުނު ވާހަކަތަކެކެވެ. އަދި މިއަދުގެ ވަގުތެއްގައި ކަރިޝްމާ އެންސީބީ އަށް ހާޒިރުވާން އަންގާފައިވާނެ ކަމަށް ޚަބަރުތައް ބުނެ އެވެ.\nބަތަލާ ރިއާ ޗަކްރަބޯޓީ އާއި ސުވާލުކުރުމުގެ ތެރޭގައި ޑުރަގުގެ މައްސަލާގައި ޝްރައްދާގެ ނަން ގަތުމުން އިތުރަށް ބަލަން ޖެހޭ ކަންކަން ބެލުމަށް އޭނާ ވެސް ހާޒިރުކުރާނެ އެވެ. ޝްރައްދާ އަކީ ސުޝާންތު މަރުނުވާއިރު ރިލީޒްކުރި އެންމެ ފަހު ފިލްމު "ޗިޗޯރޭ"ގައި އޭނާ އާއެކު ލީޑު ކުޅުނު ތަރިއެވެ.\nރިއާ ވަނީ ބަތަލާ ސާރާ އަލީ ޚާން، ރާކުލް ޕްރީތު ސިންހް އަދި ސިމޯން ކަމްބައްޓާ ޑުރަގު ބޭނުންކުރި ކަމަށް ތުހުމަތުކޮށްފަ އެވެ. އެ ތުހުމަތާ ގުޅިގެން އެ ތަރިންވެސް އެންސީބީ އަށް ހާޒިރުކުރުމަށް ވަނީ ނިންމައިފަ އެވެ. އަދި ރިއާ ވަނީ އޭނާވެސް ޑުރަގު ބޭނުންކުރި ކަމަށް އެއްބަސްވެފަ އެވެ.\nއެކްޓަރު ސުޝާންތުގެ މަރުގެ ދަށުން އުފެދުނު ޑުރަގުގެ މައްސަލާގައި އެންސީބީ އިން މިހާތަނަށް ވަނީ 18 މީހަކު ހައްޔަރުކޮށްފަ އެވެ. އޭގެ ތެރޭގައި ރިއާ، އޭނާގެ ކޮއްކޮ ޝޮވިކް ޗަކްރަބޯޓީ، ސުޝާންތުގެ ހައުސް ކީޕާ ދިޕޭޝް ސާވަންތުގެ އިތުރުން ސުޝާންތުގެ މެނޭޖަރު ސެމިއުލް މިރޭންޑާ ހިމެނެ އެވެ.


Mahaana Matheega Liyumuge Hukum މަހާނަ މަތީގަ ލިޔުމުގެ ހުކުމް – Huvadhoo News Mahaana Matheega Liyumuge Hukum Huvadhoo News\nމަހާނަ މަތީގަ ލިޔުމުގެ ހުކުމް\nމީހަކު މަރުވުމަށްފަހު ކަށުކަމާކެމީގެ ކަންކަން ނިމުމުން މަހާނަ ރީތި ކުރުމުގައި ދިވެހިންގެ ތެރޭގައި ޒަމާނުއްސުރެ ކުރަމުން އަންނަ ކަމެކެވެ. އެގޮތުން މަހާނަ ވަށާ ފާރު ރޭނުމައި، މަހާނަ ގަލުގައި ކުރެހުމުގެ އިތުރުން މައްޔިތާގެ މައުލޫމާތު ލިޔެފަ ހުރެއެވެ. ސުވާލަކީ ޤުރުއާނުގެ އާޔަތްތަކާއި، މީހާގެ ނަމާއި މަރުވި ތާރީޚް ފަދަ އެއްޗެހިތައް މަހާނަމަތީގައި ދަގަނޑު ނުވަތަ ހިލަފަދަ އެއްޗެއްގައި ކަނޑާ ނަގާފައި، ލިޔުމަކީ ނުވަތަ ބެހެއްޓުމަކީ ހުއްދަ ކަމެއްތޯއެވެ؟\nޖަވާބު: މަހާނަ މަތީގައި ލިޔުމަކީ ހުއްދަވެގެންވާ ކަމެއް ނޫނެވެ. އެއީ ޤުރުއާނުގެ އާޔަތެއް ނުވަތަ އެހެން އެއްޗެއް ވިޔަސްއެވެ. އަދި އެއީ ދަގަނޑު ގަނޑެއްގައި ނުވަތަ ފިލައެއްގައި ނުވަތަ ކޮންމެ އެއްޗެއްގައި ލިޔުނުކަމުގައި ވިޔަސްމެއެވެ. އެއީ ޖާބިރު رضي الله عنه ރަސޫލާ صلّى الله عليه وسلّمގެއަރިހުން ރިވާކުރައްވާފައިވާ ހަދީޘްފުޅުގައިވާ ފަދައިންނެވެ. ” މަހާނަމަތީގައި ސިމެންތި ޖެހުމާއި ، އޭގެ މަތީގައި އިށީންނުމާއި އަދި އިމާރާތް ކުރުން ރަސޫލާ صلّى الله عليه وسلّم ނަހީކުރެއްވިއެވެ”. މިހަދީޘް އިމާމް މުސްލިމް ރިވާކުރައްވާފައިވެއެވެ. އަދި ޞައްޙަ މަގުން ރިވާ ކުރައްވަމުން މިޙަދީޘަށް “އަދި އޭގައި ލިޔުން” މިލަފްޒު އިތުރުކުރައްވައި ތިރްމިޛީއާއި ނަސާއީ މިޙަދީޘް ރިވާކުރައްވާފައިވެއެވެ.\nޖަވާބު ދެއްވީ : އައްޝައިޚް ޢަބްދުލް ޢަޒީޒް ބިން ޢަބްދުﷲ ބިން ބާޒް رحمه الله\nފަތާވާ އިސްލާމިއްޔާ، ވޮލިއުމް އެކެއް، ޞަފްޙާ 182، ދާރުއްސަލާމް


LGA ge board ah mayor Isse inthihaabu vejje\nލޯކަލް ގަވަރުމަންޓް އޮތޯރިޓީ (އެލްޖީއޭ) ބޯޑު މެންބަރު ކަމަށް ސިޓީ ތަކުގެ ކައުންސިލަރުންގެ ފަރާތުން ފުވައްމުލަކު މޭޔަރު އިސްމާއިލް ރަފީގު އިންތިހާބު ކޮށްފި އެވެ.\nއިސްމާއީލް މިއިންތިހާބު ކާމިޔާބު ކުރެއްވީ މާލޭގެ މޭޔަރު ޑރ. މުހައްމަދު މުއިއްޒުއާ ވާދަ ކުރައްވައިގެނެވެ.\nމިއަދު ބޭއްވި އެލްޖީއޭގެ ބޯޑުގެ އިންތިހާބު އިސްމާއީލް ކާމިޔާބު ކުރެއްވީ 24 ވޯޓުންނެވެ. މުއިއްޒަށް ލިބިވަޑައިގަތީ 21 ވޯޓެވެ.\nއައްޑޫގައި ބެހެއްޓި ދެ ފޮށިން އިސްމާއީލް އަށް ލިބުނީ ހަ ވޯޓެވެ. މުއިއްޒަށް ލިބުނީ ހަތް ވޯޓެވެ. ފުވައްމުލަކުގައި ބެހެއްޓި ފޮށިން އިސްމާއީލް އަށް ފަސް ވޯޓު ލިބުނުއިރު މުއިއްޒު އަށް ލިބުނީ އެއް ވޯޓެވެ. މިފޮށީގެ އެއް ވޯޓް ވަނީ ބާތިލްވެފަ އެވެ. ކުޅުދުއްފުށީގައި ބެހެއްޓި ފޮށިން ހުރިހާ ވޯޓެއް ވެސް ލިބުނީ އިސްމާއީލް އަށެވެ. މާލޭގައި ބެހެއްޓި ފޮށިން އިސްމާއީލް އަށް ހަ ވޯޓު ލިބުނުއިރު މުއިއްޒު އަށް 13 ވޯޓު ލިބުނެވެ.\nއެލްޖީއޭގެ ބޯޑު މެންބަރު ކަމަށް ރަށު ކައުންސިލްތަކުގެ ފަރާތުން ހޮވޭ ބޭފުޅަކު ވެސް ކުޑައިރުކޮޅެއްގެ ތެރޭގައި އިއުލާން ކުރާނެ އެވެ. މި ގޮނޑިއަށް އެންމެ ބޮޑަށް ވާދަކުރައްވަނީ ޕީޕީއެމަށް ނިސްބަތްވާ ކ. ގުރައިދޫ ކައުންސިލްގެ ރައީސް ހުސައިން ޔާމީން މުހައްމަދާއި، އއ. ތޮއްޑޫ ކައުންސިލްގެ ރައީސް އަހްމަދު ކަރަމް އެވެ. މި ދެ ބޭފުޅުންގެ އިތުރުން ހަތް ބޭފުޅަކު މި މަގާމަށް ވާދަކުރައްވަ އެވެ.\nއެލްޖީއޭގެ ބޯޑު މެންބަރު ކަމަށް އަތޮޅު ކައުންސިލްތަކުގެ ފަރާތުން ވާދަކުރައްވަން ބޭނުންވާ ކައުންސިލަރުންނަށް ފުރުސަތު ހުޅުވާލުމުން އެ މަގާމަށް ކުރިމަތިލެއްވީ ޕީޕީއެމްގެ ފަރާތުން ކ. އަތޮޅު ކައުންސިލްގެ ރައީސް މުހައްމަދު ނިމާލްއާއި އެމްޑީޕީގެ ފަރާތުން ނ. އަތޮޅު ކައުންސިލްގެ ރައީސް މުހައްމަދު ބަޝީރު އެވެ. ނަމަވެސް ބަޝީރު ފޯމް ހުށަހެޅުއްވީ ގަޑި ޖެހުނު ފަހުން ކަމަށްވާތީ ނިމާލް އިންތިހާބު ކާމިޔާބު ކުރައްވާފައިވާ ކަމަށް އިލެކްޝަންސް ކޮމިޝަނުން ވަނީ ނިންމާފަ އެވެ. ބަޝީރު ވަނީ އިލެކްޝަންސް ކޮމިޝަނާ ދެކޮޅަށް ހައިކޯޓަށް މައްސަލަ ހުށަހަޅުއްވާފަ އެވެ.\nއެލްޖީއޭގެ ބޯޑަށް މެންބަރުން ހޮވުމާ ގުޅޭ އިންތިހާބުގެ ހުރިހާ ކަމެއް ކުރިއަށް ގެންދިޔައީ އިލެކްޝަންސް ކޮމިޝަނުންނެވެ. މިއިންތިހާބު ކުރިއަށް ދިޔައީ މިއަދު ހެނދުނު 10:00 އިން 11:00 އަށެވެ.\nޑރ. މުހައްމަދު މުއިއްޒު އިލެކްޝަންސް ކޮމިޝަން އެލްޖީއޭ + މާލޭ ސިޓީ ފުވައްމުލައް ޕޮލިޓިކްސް އިސްމާއީލް ރަފީގް\nއެލްޖީއޭގެ ބޯޑަށް އިއްސެއާއި މުއިއްޒު ވާދަކުރައްވަނީ


Qatar aa eku jehifa oi massala thah hallu kuran arabeen ebbas vejje - Hali News\nގަތަރާއެކު ޖެހިފައިވާ މައްސަލަތައް ހައްލުކުރަން އަރަބީން އެއްބަސްވެ ސޮއިކޮށްފި\n05 January 2021, 22:21\nގަލްފްގައި ހިމެނޭ އަރަބި ބައެއް ގައުމުތަކާއި ގަތަރާދެމެދު އުފެދިފައިވާ މައްސަލަތައް ހައްލުކުރަން އެ ގައުމުތަކުން އެއްބަސްވެއްޖެއެވެ.\nގަލްފްގެ އަރަބި ގައުމުތަކުން މިކަމާބެހޭ އެއްބަސްވުމެއްގައި މިއަދުވަނީ ސޮއިކޮށްފައެވެ.\nއެއްބަސްވުމުގައި ސޮއިކޮށްފައިވަނީ ސައުދީ އަރަބިއްޔާގެ އަލް-އުލާގައި މިހާރު ކުރިއަށްދާ ގަލްފް ކޯޕަރޭޝަން ކައުންސިލް ބައްދަލުވުމުގައެވެ.\nމި ބައްދަލުވުމުގައި ގަތަރުގެ އަމީރު ޝައިޚް ތަމީމް އައްޘާނީވަނީ، ގަތަރާ ވަރަށްބޮޑު ދެކޮޅުވެރިކަމެއް ކުރިން ފާޅުކުރަމުންދިޔަ ގައުމުތަކުގެ ވެރިންނާވެސް ބައްދަލު ކުރައްވާފައެވެ.\nޖީސީސީގައި ހިމެނޭ ސައުދީ އަރަބިއްޔާ، ބަހްރެއިން އަދި ޔޫއޭއީގެ އިތުރުން، މިސްރުން 2017 ވަނަ އަހަރުގެ މެދުތެރޭގައި ގަތަރާ ސިޔާސީ ގުޅުން ކަނޑާލައި، އެގައުމުތަކުގައި ތިބި ގަތަރުގެ ރައްޔިތުން ބޭރުކޮށް، ގަތަރާ ދެކޮޅަށް ދަތިކުރުމުގެ ފިޔަވަޅު އަޅައި، ދުނިޔޭގައި ގަތަރު އެކަހެރި ކުރުމުގެ ކެމްޕެއިން ފެށީ، ގަތަރުން ޓެރަރިޒަމަށް ހިތްވަރުދީ އެކަމަށް ފަންޑުކުރާ ކަމަށް ބުނެއެވެ. އަދި ގަތަރުން އީރާނާ ގާތް ގުޅުންތަކެއް ބާއްވާތީ އެކަމުގެ ރުޅީގައިވެސް މެއެވެ.\nޖީސީސީ ބައްދަލުމުގައި ސޮއިކުރި އެއްބަސްވުމުގެ ސަބަބުން މައްސަލަ ހައްލުކުރުމަށް މަގުފަހިވެގެންދާނެއެވެ. އަދި ގަތަރާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތަކަށް ނިމުމެއް ގެނައުމަށްވެސް މަގުފަހި ވެގެންދާނެއެވެ.\nޖީސީސީ ބައްދަލުވުމަށް ގަތަރުގެ އަމީރު ސައުދީ އަރަބިއްޔާއަށް ކުރެއްވި ދަތުރުފުޅަކީ، އަރާރުން ފެށުނުފަހުން ގަތަރުގެ އަމީރު ސައުދީއަށް ވަޑައިގަތް ފުރަތަމަ ފަހަރެވެ. އެއަރޕޯޓުން ގަތަރުގެ އަމީރަށް މަރްހަބާ ވިދާޅުވީ، ސައުދީ އަރަބިއްޔާގެ ވަލީއަހުދު މުހަންމަދު ބިން ސަލްމާންއެވެ.\nގަތަރުގެ އަމީރާއި، ސައުދީ ވަލީއަހުދު ސަލާމްކުރައްވައި ބޮސްދެއްވާ މަންޒަރު ފެންނަ ފޮޓޯތައް ސޯޝާލް މީޑިއާގައި ވަރަށް ބާރަށް ފެތުރިގެން ގޮސްފައި ވެއެވެ.


Messi, PSG ah soi kohfi - AO News\nމެސީ، ޕީއެސްޖީ އަށް ސޮއިކޮށްފި\nމެސީ، ޕީއެސްޖީގެ ޖާޒީ ދައްކާލަނީ. --ފޮޓޯ: ޕީއެސްޖީ\nބާސެލޯނާ އަށް ކުޅެމުންއައި އާޖެންޓީނާގެ ކެޕްޓަން ލިއޮނަލް މެސީ، ފްރާންސްގެ ގަދަބާރު ޕީއެސްޖީ އަށް ސޮއިކޮށްފިއެވެ.\nއުމުރުން 34 އަހަރުގެ މެސީ، ޕީއެސްޖީ އަށް ބަދަލުވީ ހިލޭ ޓްރާންސްފާއެއްގެ ދަށުން ދެ އަހަރު ދުވަހުގެ އެއްބަސްވުމެއްގައެވެ.\nއޭނާ ކުރީން ކުޅުނު ބާސެލޯނާ ދޫކޮށްލަން ނިންމީ ސްޕެނިިޝް ލީގުގެ މާލީ ގަވާއިދުތަކުގެ އޮނިގަނޑު އޮތް ގޮތުން އެ ޓީމާއެކު އެއްބަސްވުން އާކުރެވެން ނެތުމުންނެވެ.\nމެސީ އަށް ޕީއެސްޖީން އަހަރަކު މުސާރައިގެ ގޮތުގައި 35 މިލިއަން ޑޮލަރު ލިބޭނެ އެވެ. އަދި ސޮއިކުރިއިރު ބޯނަހެއްގެ ގޮތުގައި މެސީ އަށް 35 މިލިއަން ޑޮލަރު ދިނެވެ. މި އެއްބަސްވުމުގައިވާ ގޮތުން ޕީއެސްޖީން ބޭނުންނަމަ އިތުރު އެއް އަހަރަށް މެސީގެ ކޮންޓްރެކްޓް އާ ކުރުމުގެ ފުރުސަތު ވެސް އޮންނާނެއެވެ.\nމެސީ (ވ) އާއި ޕީއެސްޖީގެ ރައީސް ހެއްލާފީ އާއެކު ކޮންޓްރެކްޓްގައި ސޮއިކުރަނީ. –ފޮޓޯ: ޓުވިޓާ\nއުމުރުން 13 އަހަރުގައި ބާސާގެ ޖާޒީގައި ފެނިގެންދިޔަ މެސީ، 21 އަހަރަށް ފަހު އެ ކްލަބު ދޫކޮށްލިއިރު ވަނީ އެ ޓީމަށް ކުޅުނު 778 މެޗުން 672 ގޯލު ޖަހައިދީފައެވެ. މީގެތެރެއިން 120 ގޯލް ޖަހާފައިވަނީ ޔުއެފާ ޗެމްޕިއަންސްލީގުގައެވެ.\nއަދި އެ ޓީމާ އެކު ސްޕެނިޝް ލީގުގެ ޗެމްޕިއަންކަން 10 ފަހަރު ހޯދިއިރު، ހަތަރު ޗެމްޕިއަންސް ލީގާއި، ކޮޕާ ޑެލް ރޭގެ ތަށި ހަތް ފަހަރު ކާމިޔާބުކޮށްފައިވެއެވެ. މީގެއިތުރުން، ދުނިޔޭގެ އެންމެ މޮޅު ފުޓްބޯޅަ ކުޅުންތެރިޔާއަށްދޭ ބެލޮންޑިއޯ އެވޯޑް ވެސް ހަ ފަހަރު މަތީން ހޯދާފައިވެއެވެ.\nމެސީ އަކީ މިފަހަރުގެ ޓްރާންސްފާ ބާޒާރުގައި ޕީއެސްޖީ އަށް ގެނައި ފަސްވަނަ ކުޅުންތެރިޔާ އެވެ. މީގެކުރީން، އެ ޓީމުން ވަނީ މެސީއާ އެންމެ ވާދަވެރި ރެއާލް މެޑްރިޑް އަދި ސްޕެއިންގެ ކެޕްޓަން ސާޖިއޯ ރާމޯސް އާއި ލިވަޕޫލަށް ކުޅުނު ނެދަލެންޑްސްގެ މިޑްފީލްޑަރު ޖިއޮޖީނިއޯ ވައިނަލްޑަމް އާއި އިޓަލީއާއެކު އެންމެ ފަހުގެ ޔޫރޯގައި މޮޅު ކުޅުމެއްދެއްކި ޒުވާން ގޯލްކީޕަރު ޖިއަންލުއިޖީ ޑޮންނަރުއްމާ އަދި މޮރޮކޯގެ ފުލްބެކް އަޝްރަފް ހަކީމީ ގެނެސްފައެވެ. މީގެތެރެއިން، ހަކީމީގެ ސޮއި ހޯދުމަށް އިންޓަ މިލާނަށް 60 މިލިއަން ޔޫރޯ ދެއްކިއިރު، ދެން ގެނައި ހަތަރު ކުޅުންތެރިންގެ ސޮއި ހޯދީ ހިލޭ ޓްރާންސްފާއެއްގައެވެ.\nޕީއެސްޖީގެ ޖާޒީގައި މެސީ ފެނިގެންދާނެ ފުރަތަމަ މެޗަކަށްވާނީ ފްރެންޗް ލީގުގައި އަންނަ ހޮނިހިރު ދުވަހު އަމިއްލަ ދަނޑުގައި ސްޓްރަސްބޯގާ ދެކޮޅަށް ނިކުންނަ މެެޗެވެ. މެސީ ބޭނުންކުރުމަށް ހަމަޖެހިފައިވަނީ ކެރިއަރުގެ ކުރީކޮޅު ބާސެލޯނާގައި ބޭނުންކުރި 30 ނަންބަރު ޖާޒީ އެވެ.


REPORT: Dharaneege nufoozaai "araigathumu" ge visnun! | Mihaaru\n28 އޯގަސްޓް 2018 - 08:41 12 comments\nމިހާރު ދުނިޔޭގައި ޖިއޯޕޮލިޓިކްސް ކުރިއަށް ދަނީ ތަފާތު އުކުޅުތަކާ އެކު އެވެ. ބޮޑެތި ގައުމުތަކުން ކުދި ގައުމުތަކަށް ބޮޑެތި ލޯންތައް ދެ އެވެ. އަނެއް ބައި ފަހަރަށް ކުދި ގައުމުތައް ބޭނުންވާ ވަރަށް ތަރައްގީވިޔަ ނުދޭން ތަފާތު ހުރަސްތައް އަޅަ އެވެ.\nޗައިނާ އިން ދޭ ބޮޑެތި ލޯނުތަކުގެ ބިރު!\nމި ވަގުތު އެކި ގައުމުތަކަށް އެންމެ ގިނަ ލޯނު ދެމުން ދަނީ ޗައިނާއިންނެވެ. އެގޮތުން ރާއްޖޭގައި ބޮޑެތި އެތައް ޕްރޮޖެކްޓެއް ޗައިނާގެ ލޯނުތަކުގައި އަންނަނީ ހިންގަމުންނެވެ. ބްރިޖާއި ފްލެޓްތަކެވެ. މަގުތަކާއި އެއާޕޯޓްތަކެވެ. އެ ލޯނުތައް އަނބުރާ ދައްކަން ހުރި ގޮންޖެހުންތައް ބޮޑުވާނެކަމާ މެދު ޝައްކެއް ނެތެވެ. އެއް ބަޔަކު ބުނާ ގޮތުން އުފެއްދުންތެރިކަން އިތުރުނުވެ، ދައުލަތުގެ ދަރަނި ދަނީ ބޮޑުވަމުންނެވެ.\nރައީސް ޔާމީން ޗައިނާގެ ރައީސްގެ އަރިހަށް ވަޑައިގަންނަވަނީ-- ފޮޓޯ: ރައީސް އޮފީސް\nމި އަހަރު ނިމޭ އިރު ބޭރުގެ ދަރަނި 1.4 ބިލިއަން ޑޮލަރު (21.7 ބިލިއަން ރުފިޔާ) އަށް އަރާނެ ކަމަށް މަރުކަޒީ ބޭންކް، އެމްއެމްއޭއިން ލަފާކުރެ އެވެ. ރައީސް އަބްދުﷲ ޔާމީންގެ ވެރިކަމުގެ ފަސް އަހަރުގައި ނެރި ދަރަނީގެ އަދަދު އެކަނި ވެސް 30 ބިލިއަން ރުފިޔާއަށް އަރާނެ ކަމަށް، އިދިކޮޅު މީހުން ލަފާކުރެ އެވެ. ވޯލްޑް ބޭންކުން ލަފާކުރާ ގޮތުގައި 2020 ވަނަ އަހަރު އަަންނަ އިރު ގައުމީ އުފެއްދުންތެރިކަމުގެ ނިސްބަތުން، ރާއްޖޭގެ ދަރަނި 120 ޕަސެންޓަށް އަރާނެ އެވެ.\nސަރުކާރަށް ކޮރަޕްޝަންގެ ބޮޑެތި ތުހުމަތުތައް އަމާޒު ވިޔަސް ސަރުކާރުގެ ވެރިން ބުނަނީ ލޯން ނަގަނީ އެދެއްކޭނެ ފެންވަރު ހުރުމުން ކަމަށެވެ. ނަމަވެސް އެ ލޯނުތައް ދައްކަން އާމްދަނީ އިތުރުކުރާނެ އާ މަގުތަކެއް ނުފެނެ އެވެ. އަދިވެސް އާމްދަނީގެ ބޮޑު ބައެއް ބިނާވެފައި މި އޮތީ ޓޫރިޒަމްގެ މައްޗަށެވެ. އެކަމަކު މިއީ ރާއްޖޭގެ ބާރު އޮތް އިންޑަސްޓްރީއެއް ނޫނެވެ. ދުނިޔޭގައި ހިނގާ ކަމަކުން ޓޫރިޒަމަށް އަސާރުކުރާނީ ކޮން އިރަކު ކަމެއް ބުނަން ދަައްޗެވެ.\nބައެއް މީހުން ބުނާ ގޮތުގައި ރާއްޖޭގެ ބޮޑު ދަރަނިން ސަލާމަތްވާނެ ސާފު ގޮތްތައް ރައީސް އަބްދުﷲ ޔާމީން، އިންތިހާބުގެ ކުރިން ރަައްޔިތުންނަށް އޮޅުންފިލުވައިދެއްވަން ޖެހޭނެ އެވެ. ލޯނު ނަގަނީ އެ ދެއްކޭގެ ފެންވަރު ހުރެގެން ކަމަށް ހަމައެކަނި ވިދާޅުވުމަކުން ނުފުދޭ ކަމަށް ވެސް އެގޮތަށް ވިސްނާ މީހުން ދެކެ އެވެ.\nދަރަނި ބޮޑުވުން ގިނަ މީހުންނަށް މަައްސަލައަކަށް ނުވަނީ، އެއް ބަޔަކު ދެކޭ ގޮތުގައި، އެހެން ގައުމުތަކަށް ވަމުންދާ ގޮތް ނޭނގޭތީ އެވެ. މިސާލަކަށް އަވަށްޓެރި ސްރީ ލަންކާއަށް ވީ ގޮތް މިސާލަކަށް ނެގެން އެބަ އޮތެވެ. ޗައިނާ އިން ބޮޑެތި ލޯނުތައް ދީގެން ހިންގި ބައެއް މަޝްރޫއުތައް، ވިޔަފާރީގެ ގޮތުން ކާމިޔާބުނުވުމާއި ލޯނު ދެއްކޭގެ ގޮތް ނެތުމުން އެންމެ ފަހުން ބޮޑެތި ބިންތައް ދިގު މުއްދަތަކަށް ދޭން މަޖުބޫރުވީ އެވެ.\nއިންޑިއާގެ ސިޔާސީ ބޭފުޅުންގެ ތަފާތު އިންޒާރުތައް!\nނަގާ ލޯނުގެ ބުރައިން ޗައިނާ ފަޅިޔަށް ރާއްޖެ އަރިއަޅާލާފައިވާ އިރު، އަނެއް ބަޔަކަށް ދެން އޮތް ބިރަކީ، ޗައިނާއަށްޓަކައި އިންޑިއާ ފެއަށް ޖެއްސުމުން ނުކުމެދާނެ ނުބައި ނަތީޖާތަކެވެ. އިންޑިއާއަކީ ރާއްޖޭގެ އެންމެ އަވަށްޓެރި އަދި ދުނިޔޭގެ ނިސްބަތުން އެންމެ ބޮޑު އެއް ގައުމެވެ. ރާއްޖޭގެ ފޮރިން ޕޮލިސީއަށް އަންނަ ބަދަލުތަކުން އިންޑިއާއަށް ނުބައި އަސަރެއްކުރާ ނަމަ އެގައުމުގެ ހިތްހަމަނުޖެހުން ރާއްޖެއަށް ކުރިމަތިވާނެ އެވެ. އޭގެ ހެކިތައް އިންޑިއާގެ ސިޔާސީ ބައެއް ވެރިން ދައްކަވާ ވާހަކަތަކުން އެނގެ އެވެ. މިސާލަކަށް ފެބްރުއަރީ 1 ގައި ސުޕްރީމް ކޯޓުން ނެރުނު އަމުރު ތަންފީޒުނުކޮށް ސަރުކާރުން ލަސްކުރަން ފެށުމުން ބީޖޭޕީގެ ލީޑަރު ޔަޝްވަންތު ސިންހަ ވިދާޅުވެފައިވަނީ ރާއްޖޭގެ ސިޔާސީ މަސްރަހުގެ ސަބަބުން އިންޑިއާއަށް ނުރައްކަލެއް ފޯރަފާނެތީ އިންޑިއާ ސިފައިން ރާއްޖެ އަށް ފޮނުވުމުގެ ފުރުސަތު އެބަ އޮތް ކަމަށެވެ.\nRaajje ah sifain fonuvumuge furusathu ves eboiy: BJP\nރާއްޖެއަށް އިންޑިއާ ސިފައިން ފޮނުވުމުގެ ފުރުސަތު އޮތް ކަމަށް ބުނުން--\nބީޖޭޕީގެ ލީޑަރު އެހެން ވިދާޅުވިއިރު، ކުރީގެ ރައީސް މުހައްމަދު ނަޝީދު އޮތީ ރާއްޖޭގެ ސިޔާސީ ހަމަނުޖެހުންތައް ހައްލުކުރަން އިންޑިއާ ސިފައިން ދޮނުވައިދޭން ގޮވާލައްވައި ޓުވީޓެއް ވެސް ކުރައްވައިފަ އެވެ.\nއިންޑިއާގެ ވެރިކަން ކުރާ ޕާޓީގެ ވެރިއެއްގެ ފަރާތުން އެކަހަ ބަސްތަކެއް އަނެއްކާވެސް މިވަނީ އިވިފަ އެވެ. އިންޑިއާގެ ކުރީގެ މިނިސްޓަރު އަދި ބީޖޭޕީގެ ނޭޝަނަލް އެގްޒެކްޓިވް ކޮމިޓީގެ މެމްބަރު ސުބްރަމާނިއަމް ސުވާމީ މިދިޔަ ހުކުރު ދުވަހު، ޓްވިޓާ މެދުވެރިކުރައްވައި ވިދާޅުވީ ރިޔާސީ އިންތިހާބުގެ ނަތީޖާ އޮޅުވާލައިފި ނަމަ އިންޑިއާއިން ރާއްޖެ ހިފަން ޖެހޭނެ ކަމަށެވެ.\nދޭދޭ ގައުމުތަކާ ގުޅޭ ގޮތުން ދައްކަން ނުޖެހޭ ޒާތުގެ ހަރުކަށި އެ ވާހަކަ އޭނާ ދެއްކެވީ ނަޝީދާ އެކު ރާއްޖޭގެ ސިޔާސީ މަސްރަހާ ބެހޭ ގޮތުން ސްރީ ލަންކާގައި މަޝްވަރާކުރެއްވި ފަހުންނެވެ. އެހެންކަމުން ނަޝީދަށް ވެސް ދިވެހިންގެ ފާާޑުކިއުން ވަނީ އަމާޒުވެފަ އެވެ.\nއިންޑިއާ ސަރުކާރުން ފަހުން ބުނީ އެއީ ސުބްރަމާނިއަމްގެ އަމިއްލަ ހިޔާލެއް ކަމަށާއި ސަރުކާރުގެ ވިސްނުން ނޫން ކަމަށެވެ.\nސުބްރަމާނިއަމްގެ ވާހަކަ ކުށްވެރިކުރައްވާ މިހާތަނަށް ނަޝީދު އެއްވެސް އެއްޗެއް ވިދާޅެއް ނުވެ އެވެ. އެކަމަކު އިދިކޮޅު ކޯލިޝަންގެ ރިޔާސީ ކެންޑިޑޭޓް، އިބްރާހިމް މުހައްމަދު ސޯލިހް (އިބޫ) ވިދާޅުވީ އިންތިޚާބު މިނިވަންކަމާ އެކު ބޭއްވުމަށް ބޭރުގެ ފަރާތްތަކުން މަސައްކަތް ކުރަން ވާނީ ބައިނަލްއަގުވާމީ ހަމަތަކާއި އުސޫލުތަކުގެ ތެރެއިން ކަމަށާއި ރާއްޖޭގެ މިނިވަންކަމަށް ބުރޫއަރާ ފަދަ އެއްވެސް ކަމަކަށް ޖާގަ ނުދެއްވާނެ ކަމަށެވެ.\nހަމަހަމަ ސިޔާސަތެއް ބޭނުން\nޗައިނާ އާއި އިންޑިއާ ވެސް ރާއްޖެ އަށް މުހިންމެވެ. އެކަމަކު އެ ދެ ގައުމުގެ ނުފޫޒުގެ ތެރޭގައި ރާއްޖެ މުޅިން ބެނދެވިގެން ނުވާނެ އެވެ. އެކަން ކޮންޓްރޯލްކުރެވެން އޮތީ ރާއްޖެ އިން ގެންގުޅޭ ސިޔާސަތު ރަނގަޅުކޮށްގެންނެވެ.\nރާއްޖޭގެ ސަލާމަތީ ދާއިރާގައި 20 އަހަރަށް ވުރެ ގިނަ ދުވަހު މަސައްކަތްކުރައްވާފައިވާ ބޭފުޅަކު، ނަން ނުޖަހާ ގޮތަށް، ވިދާޅުވީ ރާއްޖޭގެ ގައުމީ ސަލާމަތަށް މިވަގުތު އޮތް އެންމެ ބޮޑު ނުރައްކާތަކުގެ ތެރޭގައި ޗައިނާގެ ދަރަންޏާއި އިންޑިއާގެ ނުފޫޒު ހިމެނޭ ކަމަށެވެ.\n"ރާއްޖޭގެ މިނިވަންކަމަށް އެބަ ޖެހޭ ހަރުދަނާ ފިޔަވަޅުތަކެއް އެޅެން. ގައުމު އެބަ ޖެހޭ ފުދެން. ވަކި ބައެއްގެ އުނގަށް ނުވެއްޓި އުޅެވެން ޖެހޭ،" އޭނާ ވިދާޅުވި އެވެ.\n"މިދަންނަވަނީ ގައުމުތަކާ ގުޅުން ނުބާއްވާ ވާހަކައެއް ނޫން. ޕްރޮޖެކްޓް ނުހިންގާ ވާހަކައެއް ވެސް ނޫން. އަދި ބޭރުގެ އިސް ބޭފުޅުންނާ މަޝްވަރާ ނުކުރައްވާ ވާހަކައެއް ވެސް ނޫން. އަޅުގަނޑުމެންގެ ލީޑަރުން މެޗުއާޑް ބަޔަކަށް ވާން ޖެހޭ ވާހަކަ."\nރާއްޖޭގެ ހާރިޖީ ދާއިރާގެ ތަޖުރިބާކާރަކު، ނަން ނުޖަހާ ގޮތަށް، ވިދާޅުވީ ރާއްޖެއަށް ނުފޫޒާއި ބާރު ފޯރުވަން އެހެން ގައުމުތަކުން ކުރާ މަސައްކަތް ހުއްޓުވުމުގެ އެންމެ ބޮޑު ފިޔަވަޅަކީ ހާރިޖީ ހަމަހަމަ ސިޔާސަތެއް ގެންގުޅުން ކަމަށެވެ.\n"ވަކި ގައުމަކަށް ފުރުސަތު ނުދީ ރާއްޖޭގައި ކަންކަން ކުރުމުގެ ފުރުސަތު ހުރިހާ ގައުމަކަށް ވެސް ހަމަހަމަ ގޮތެއްގެ މަތިން ދޭން ޖެހޭ. އިންވެސްޓުމަންޓްތަކަކީ ވަރަށް މުހިންމު ކަންކަން. އެފުރުސަތުތައް ވެސް ދޭން ޖެހޭނީ ވަކި ބަޔަކަށް ގައުމުގެ ކަންކަން ކޮންޓުރޯލް ނުނެގޭނެހެން،" އޭނާ ވިދާޅުވި އެވެ.\n"އޭރުން ހުރިހާ ގައުމެއްގެ މަސްލަހަތު އޮންނާނެ ރާއްޖެ ހިމާޔަތް ކުރަން."\nރާއްޖެ ކުޑަ ނަމަވެސް މި ޒަމާނުގެ ޖިއޯޕޮލިޓިކްސްގެ ތެރޭގައި މިނިވަންކަން ދަމަހައްޓަން ކުރަން ޖެހޭ މަސައްކަތް ގިނަ އެވެ. އެކަން ކުރެވެން އޮތީ ސިޔާސީ ލީޑަރުންގެ ވެސް އިހުލާސްތެރިކަމާ އެކު އެވެ. ވެރިކަން ދެމެހެއްޓުމާއި އަމިއްލަ ފައިދާއަށް ގައުމު ވިއްކާލައިގެން ނުވާނެ އެވެ. އަދި ވެރިކަން ހޯދުމުގެ ނަމުގައި އެހެން ގައުމަކުން ރާއްޖެއަށް ވެރިވެގަތުމުގެ ވިސްނުން ވެސް ނެރެގެން ނުވާނެ އެވެ.\nއިތުރު ލިޔުންތައް މިނިވަން ދުވަސް ޗައިނާ ރައީސް އިބްރާހިމް މުހައްމަދު ސޯލިހް ރާއްޖެ-އިންޑިއާ ރައީސް އަބްދުﷲ ޔާމީން


Djokovic athun anekkaaves line judge eh gai boalha in jehijje | Mihaaru\nޖޮކޮވިޗް އަތުން އަނެއްކާވެސް ލައިން ޖަޖެއްގައި ބޯޅައިން ޖެހިއްޖެ\n06 އޮކްޓޯބަރ 2020 - 10:17\nމިދިޔަ މަހު ޔޫއެސް އޯޕަންގެ ހަތަރު ވަނަ ބުރުގައި ސްޕެއިނުގެ ޕަބްލޯ ކަރޭނޯއާ ދެކޮޅަށް ކުޅުނު މެޗުގެ ތެރެއިން ޖޮކޮވިޗް ޖީބުން ބޯޅަ ނެގުމަށް ފަހު އޭނާ ބޭރަށް ފޮނުވާލި ބޯޅަ އަމާޒުވީ އަންހެން ލައިން ޖަޖެއްގެ ކަރަށެވެ. ގިނައިރުތަކެއް ވަންދެން އަމްޕަޔަރުން (ރެފްރީން) މައްސަލައިގައި މަޝްވަރާ ކުރުމަށް ފަހު ނިންމީ އުމުރުން 33 އަހަރުގެ ޖޮކޮވިޗް މުބާރާތުން ޑިސްކޮލިފައި ކުރުމަށެވެ. ގަސްދުގައި ކުރި ކަމެއް ނޫން ކަމަށް ބުނެ ޖޮކޮވިޗް މައާފަށް އެދުނު ނަމަވެސް އޭނާ މުބާރާތުން ވަކިކޮށް ވަނީ ޖޫރިމަނާކޮށްފަ އެވެ. އެއީ ބޯޅައިން ޖެހުނު އަންހެން މީހާ އަށް ވަރަށް ބޮޑަށް ތަދުވުމުންނާއި ކުޅުމުން ބޭރު ވަގުތެއްގައި ހިނގި ކަމަކަށްވާތީ އެވެ. މި މައްސަލައިގައި ޖޮކޮވިޗަށް އިތުރު އަދަބެއް ނުދެ އެވެ.\nއިއްޔެ ފްރެންޗް އޯޕަންގައި ރަޝިއާގެ ކަރެން ކަޗަރޭވް އަތުން މޮޅުވި މެޗުގެ ތެރެއިން ޖޮކޮވިޗް ފޮނުވާލި ބޯޅައެއް ލައިން ޖަޖެއްގައި ޖެހުނު ނަމަވެސް އަމްޕަޔަރު އެކަން ނުބަލަ އެވެ. އެއީ މެޗުގެ ތެރެއިން ހިނގި ކަމަކަށްވާތީ އާއި ލައިން ޖަޖަށް ވެސް މާ ބޮޑަށް އޭގެން ގެއްލުމެއް ނުވާތީ އެވެ.\n"އަހަރެން އޭނަގެ ހާލު ބެލިން. ނަސީބަކުން އޭނަ ވަރަށް ކެރިގެން އެކަމާ ކުރިމަތިލައިފި. އެއީ ވަރަށް ބާރަށް ޖެހުނު ބޯޅައެއް ނަމަވެސް އޭނަ ގައިގައި ޖެހުމުން ވެސް މާ ބޮޑު ކަމަކަށް ނުވި،" ކުއާޓާ ފައިނަލުން ޖާގަ ކަށަވަރުކުރި މެޗަށް ފަހު ޖޮކޮވިޗް ބުންޏެވެ.\n"މިއީ އަހަންނަށް އެކަނިވާ ކަމެއް ނޫން. މިދިޔަ 15 ވަރަކަށް އަހަރު ތެރޭ ވަރަށް ގިނަ ކުޅުންތެރިންނަށް މިކަން އެބަހުރި ކުރިމަތިވެފައި. ދެން އަހަންނަށް މިކަން މިވީ ޖެހިޖެހިގެން ދެ މަސް ތެރޭ. އަނެއްކޮޅުން ނިއު ޔޯކްގައި (ޔޫއެސް އޯޕަންގައި) އަހަރެން ޑިސްކޮލިފައި ކުރީމަ މިއީ އަނެއްކާވެސް އަންނާނެ ވާހަކައެއް. އިއްތިފާގުން މިކަން ދެ ފަހަރު ވެސް ދިމާވީ ދެރަކޮށް،"\nއަނިޔާގެ ސަބަބުން ރޮޖާ ފެޑެރާ މި ފަހަރުގެ ފްރެންޗް އޯޕަންގައި ނުކުޅެ އެވެ. މި މުބާރާތުގެ ފޭވަރިޓުންގެ ގޮތުގައި ތިބީ ޖޮކޮވިޗްގެ އިތުރުން ސްޕެއިނުގެ ރަފައެލް ނަޑާލް އެވެ. މި މުބާރާތުގެ އެންމެ ކާމިޔާބު ކުޅުންތެރިޔާ ނަޑާލް މި ފަހަރު މި ތަށި އުފުލާލައިފިނަމަ ފެޑެރާގެ ތާރީހީ ރެކޯޑާ ހަމަކުރެވޭނެ އެވެ. އެއީ 20 ގްރޭންޑް ސްލޭމް ހަމަކޮށްގެންނެވެ.\nކުއާޓާ ފައިނަލުގައި ޖޮކޮވިޗް ކުޅޭނީ ސްޕެއިނުގެ ކަރޭނޯއާ އެވެ. ނަޑާލް ބައްދަލުކުރާނީ އިޓަލީގެ ޔަނިކް ސިނާއާ އެވެ. ޖޮކޮވިޗާއި ނަޑާލް ދެން ކުޅޭ ދެ މެޗުން މޮޅުވެއްޖެނަމަ ފައިނަލުގައި ފެންނާނީ މި ދެ ކުޅުންތެރިންގެ ކުރިމަތިލުމެކެވެ.\nއިތުރު ލިޔުންތައް ޓެނިސް ފްރެންޗް އޯޕަން ޓެނިސް ޗެމްޕިއަންޝިޕް ނޯވެކް ޖޮކޮވިޗް


Vaccine furihama kohfaivaa meehunnah America ah dhathuru kureveyne\nއެމެރިކާގެ ބޯޑަރު 8 ނޮވެމްބަރުން ފެށިގެން ހުޅުވާލަނީ\nވެކްސިން ފުރިހަމަކޮށްފައިވާ މީހުންނަށް އެމެރިކާއަށް ދަތުރު ކުރެވޭނެ\n16 އޮކްޓޯބަރ 2021 - 13:37:14\nކޮވިޑް ވެކްސިން ފުރިހަމަ ކޮށްފައިވާ މީހުންނަށް 8 ނޮވެމްބަރުން ފެށިގެން 33 ގައުމަކަށް އެމެރިކާގެ ބޯޑަރު އަލުން ހުޅުވާލާނެ ކަމަށް އެމެރިކާގެ ވައިޓް ހައުސްގެ ތަރުޖަމާނު ކެވިން މުނޫޒް މިދިޔަ ހުކުރު ދުވަހު ވިދާޅުވެއްޖެއެވެ.\nވައިޓް ހައުސްއިން ނެރުނު އާ ގަވައިދުގެ މަތިން 72 ގަޑިއިރު ހަމަނުވާ ނެގެޓިވް ނަތީޖާއެއް އޮވެއްޖެނަމަ އެގައުމަށް ދަތުރު ކުރެވޭނެކަމަށް ބުނެފައި ވެއެވެ. 2020 ވަނަ އަހަރުގެ ކުރީކޮޅު ދަތުރުވެރިންނަށް އަޅާފައިވާ ހަރުކަށި ފިޔަވަޅުތަކަށް ނިމުމެއް ކަމަށް މިކަން ވެގެން ދާނެއެވެ.\nވައިޓް ހައުސްގެ ތަރުޖަމާނު ވިދާޅުވީ މި ފިޔަވަޅު އަޅާފައިވަނީ އެގައުމުގެ ޕަބްލިކް ހެލްތުން ކަމަށެވެ. އަދި މި އާ ފިޔަވަޅުތަކަށް އަމަލުކުރަން ހިމެނޭ ގައުމުތަކުގެ ތެރޭގައި ޝެންގެންގެ ގަަައުމުތައް ކަމަށްވާ ޔޫރަޕުގެ 26 ގައުމު ވެއެވެ. އަދި ޔޫކޭ، ބްރެޒިލް، ޗައިނާ، އިންޑިޔާ، އިރާން، އަޔަލޭންޑް އަދި ސައުތު އެފްރިކާ ހިމެނެ އެވެ.\nމިހާރު މިއަޅާފައިވާ ފިޔަވަޅުގެ ސަބަބުން 14 ދުވަސް ހަމަވެފައި ނުވާ އެމެރިކާގެ ރައްޔިތުން ނޫންް ދަތުރު ވެރިންނަށް ޔޫކޭ، ޗައިނާ، އިންޑިޔާ، ސައުތު އެފްރިކާ، އިރާން، ބްރެޒިލް އަދި ޔޫރަޕުގެ ބައެއް ގައުމުތަކުން އެގައުމަށް އެތެރެވުން މަނާ ވާނެއެވެ.\nއެހެން ނަމަވެސް، މި ފިޔަވަޅުތަކުގެ ސަބަބުން 150 ގައުމަކުން ކޮވިޑް ގެ ކޭސްތައް ގިނައިން ފެނިފައިވި ނަމަވެސް އެމެރިކާއަށް އެތެރެވަމުން ދާތީ ވަނީ ހަމަނުޖެހުން އުފެދިފަ އެވެ. އޮފިޝަލުން ހާމަކޮށްފައިވާ ގޮތުގައި އެމެރިކާގެ ފުޑް އެންޑް ޑްރަގް އެޑްމިނިސްޓްރޭޝަން (އެފްޑީއޭ) ނޫނީ ޑަބްލިއު އެޗް އޯ އިން އިމަޖެންސީ ލިސްޓަށް ހުއްދަ ދީފައިވާނަމަ މިފިޔަވަޅު ތަކަށް ފެތޭނެ އެވެ. އަދި ގައުމަށް އެތެރެ ވުމަށްފަހު ކަރަންޓީނު ވާން ވެސް ނުޖެހޭނެ އެވެ. އިމަޖެންސީ ލިސްޓަށް ހުއްދަ ދެވިގެން އެސްޓްރާ ޒެނެކާ ވެކްސިން އެންމެ ގިނައިން ބޭނުން ކުރާ ޔޫކޭގެ ދަތުރުވެރިންނަށް އެތެރެވެވޭނެ އެވެ.\nއަދި ޗައިނާއިން ސިނޮވެކް އަދި ސިނޮފާމް ވެކްސިން ޖަހާ ދަތުރުވެރިންވެސް މީގެ ތެރޭގައި ބަލައިގަންނާނެެ އެވެ. މިކަން އިއުލާން ކުރިފަހުން ދަތުރުކުރަން ބޭނުންވާ ފަރާތްތަކުން ދަނީ އުފާ ފާޅުކުރަމުން ނެވެ.


E handhaanu gai: Dr. Faathin Hameed\nރާއްޖޭގެ ފަހުގެ ތާރީހުގައި ބޭއިންސާފުން ބަޔަކު ގަސްދުގައި އެކަނބަލެއްގެ ޝަހުސިއްޔަތަށް އެންމެ ބޮޑު ގެއްލުމެއް ދީ އިހާނެތިކޮށް ހެދީ ޑރ. ފާތިން ހަމީދުގެ ޝަހުސިއްޔަތަށޭ ދަންނަވަން އަޅުގަނޑަށް ކެރިދާނެ އެވެ. މަޝްހޫރު އޯގަސްޓް ބާރަ ތޭރައިގެ ގުޖަޑު ގަނޑުގެ ފޯރި އަރާފައި އޮތް ވަގުތު ސިފައިންގެ ކުރިމަތީގައި ރަކަރަކަލާލައި އޮތް މީހުންގަނޑުގެ ތެރެއަށް އެކަމަނާ ދިވެހި ދިދައާއެކު ނުކުމެ ވަޑައިގެން ގައުމުގެ ދިފާއުގައި އަޑު އުފުއްލެވި ހިސާބުން ފެށިގެން ބަޔަކު މީހުން ގެންދިޔައީ ދިވެހި ރާއްޖެ ދުށް އާދަޔާހިލާފު އެ އިލްމުވެރި ހިދުމަތްތެރިޔާގެ ޝަހުސިއްޔަތަށް އަނިޔާކޮށް ގެއްލުންދީ ފުރައްސާރަ ކުރަމުންނެވެ. އެކަމަނާގެ ބައްޕާފުޅު އަބްދުﷲ ހަމީދާއި އެކަމަނާގެ ބޭބޭފުޅު މައުމޫނު އަބްދުލް ގައްޔޫމްގެ ޝަހުސިއްޔަތަށް އެބައި މީހުން ގެއްލުން ދިން މިންވަރާ ގާތަށް އެކަމަނާއަށް ވެސް ގެއްލުންތައް ދިނެވެ.\nމަސްވެރި ކަމާބެހޭ ދާއިރާއިން ޕީއެޗްޑީ ހާސިލު ކުރައްވާފައިވާ ފާތިން ހަމީދަކީ ދިވެހި ރާއްޖެ ދުށް ހިދުމަތްތެރި އެހާ ގާބިލް އެ ހުރިހާ ކަމަކަށް ބުރެ އާދަޔާ ހިލާފު ސާދާ ބޭފުޅެކެވެ. އެކަމަނާ ޕީއެޗްޑީ ހާސިލް ކުރައްވައިގެން ރާއްޖެ ވަޑައިގެންނެވުމުން "މަސްވެރި ކަމުގެ ޑޮކްޓަރު" މި ސުރުހީގައި އެކަމަނާއާ ބެހޭ އިންޓަވިއުއެއް "ހަވީރު" ނޫހުގައި އަޅުގަނޑު ލިޔުނީމެވެ. އެއީ އެކަމަނާގެ ޕީއެޗްޑީއާބެހޭ ގޮތުން ރާއްޖޭގެ ނޫހެއްގައި ޖެހި ފުރަތަމަ އިންޓަވިއު އެވެ. އެ އިންޓަވިއުގެ ސަބަބުން އެކަމަނާ އާ އަޅުގަނޑާ ދެމެދު ދެކެފަތި ކަމުގެ ގުޅުމެއް އުފެދުނެވެ. ނަތީޖާއަކަށްވީ ހަބަރު މަދުވާ ދުވަސް ދުވަހު ކޮންމެވެސް ގޮތެއް ހަދައިގެން މަސްވެރިކަމާއި އެންވެރިކަމާއި ގުޅޭ ގޮތުން ފާތިންގެ ބަހެއް ހޯދާލައިގެން ހަބަރެއް އުފައްދަނީ އެވެ. ހަމަ ވަރަށް ގިނަ ދުވަހު މި ގޮތްދިމާވެ އެވެ. ހަބަރެއް ނެތީވިއްޔާ "ކަނދުފައްޗަށް އަރައި ނުލަންހެއްޔޭ" ބުނެ އަޅުގަނޑުމެން އޭރު މިސާލު ބަހެއް ހެދީ ކޮންމެ ދުވަަކުހެން ސުރުހީތަކުން ފާތީން ޖާގަ ހޯއްދަވާތީ އެވެ.\nހަބަރު ހޯދަން އަޅުގަނޑުމެން އަރާ އެފަދަ ދެތިން "ކަނދުފައްޗެއް" އޭރު އުޅުއްވަ އެވެ. އެއީ މަރުހޫމް އަބްދުﷲ ޒަމީރާއި ތިލަފުށި ހިންގެވުމާ ހަވާލުވެ ހުންނެވި ލަތީފާއި ޓްރާންސްޕޯޓްގައި އުޅުއްވެވި އަލީ އަހުމަދެވެ. ހަބަރެއް ނެތީވިއްޔާ ހަވީރުގެ ނޫސްވެރިން ދުއްވައި ގަންނާނީ މިއިން އައިނަކަށް އަރާށެވެ. މަސްވެރިކަމާ ބެހޭ ގޮތުން ކޮންމެވެސް އެއްޗެއް ފާތިން ވިދާޅުވާނެ އެވެ. ތައުލީމާ ބެހޭ ގޮތުން ކޮންމެވެސް ވާހަކަފުޅެއް ޒަމީރު ދެއްވައިފާނެ އެވެ. ކުންޏާއި އެންދުމާއި ބިން ހިއްކުމާ ބެހޭ ގޮތުން ލަތީފު ވާހަކަފުޅު ދައްކަވާނެ އެވެ. ބޯޓް ދަތުރު ކުރާ މީހުންނާއި މެރިޓައިމާ ގުޅޭ ހަބަރެއް އަލީ އަހުމަދު ދެއްވާނެ އެވެ. އެއިން ބޭފުޅަކު ދައްކަވާ ވާހަކަފުޅެއް ހަފުތާކަށް ދައްމާލައިގެން ކޮންމެ ދުވަހަކުވެސް ކޮންމެވެސް އެއްޗެއް އަޅުގަނޑުމެން ލިޔަނީ އެވެ. މި އައިންތަކަށް އަރާ އޮޑި ފަހަރަކީ މިހާރު ވީއެފްޕީތޯ؟، އާދެ ވީއެފްޕީގައި އުޅުއްވާ އިސްމާއީލް ރަޝީދާއި "މިހާރު" ނޫހުގައި އުޅުއްވާ ހަސަން އާމިރާއި ނޫސްވެރިކަން ދޫކުރައްވައި އެހެން ދާއިރާއެއްގައި އުޅުއްވާ އަހުމަދު އަބްދުﷲ އާއި ގާނޫނީ ދާއިރާގައި މިހާރު އުޅުއްވާ އިބްރާހިމް ރިފްއަތާއި ކުރީގެ ނޫސްވެރިޔާ ހިލްއަތު ރަޝީދެވެ. އެއީ އޭރުގެ އޮޑި ފަހަރެވެ. އަޅުގަނޑަކަކީ ނޫހުގެ ކަނޑުގައި ވަދާ ދުއްވާ އަމުދުން އިންޖީނެއް ނެތް ކުޑަކުޑަ ދޯނިގަނޑެކެވެ.\nރައްޔިތުންގެ މަޖިލީހާއި ރައްޔިތުންގެ ހާއްސަ މަޖިލީހުގައި ރައީސުލްޖުމްހޫރިއްޔާގެ މެންބަރު ކަމާއި މިފްކޯ އާއި އެމްޓީސީސީގެ ޗެއާޕާސަންގެ މަގާމާއި ފިޝަރީޒް މިނިސްޓްރީގެ ސްޓޭޓް މިނިސްޓަރުކަމުގެ މަގާމު ފުރުއްވެވި އަދި ގިނަ ދުވަސްތަކެއް ވަންދެން މަސްވެރިކަމުގެ ދާއިރާއަށް އަގު ނުކުރެވޭނެ ހިދުމަތްތައް ކުރެއްވި ފާތިން އަކީ އަޅުގަނޑުގެ ރަހުމަތްތެރި ފާތިންނެވެ. އެކަމަނާއާއެކު އަޅުގަނޑަށް ބައެއް ކަހަލަ ތަޖުރިބާތައް ކުރެވިފައި ވެއެވެ. އަޅުގަނޑުގެ ހަނދާންތަކުގެ ފޮތް ފުރިހަމަ ވާނީ އެކަމަނާ ހިމަނައިގެންނެވެ.\nނޫސްވެރި ކަމުގެ ދާއިރާގައި އަޅުގަނޑާމެދު އިހަށް ވެސް ފަހަށް ވެސް ކުންޏެއް ޖެހުނު ބޭފުޅަކީ ފާތިންނެވެ. ފާތިން، އަޅުގަނޑަށް ދަތި ކުރުމުގެ ފިޔަވަޅެއް އެޅުއްވީ ރާއްޖޭގެ އެކްސްކުލޫސިވް އިކްނޮމިކް ޒޯންގައި ކުރާ މަސްވެރިކަމާބެހޭ ގޮތުން އަޅުގަނޑު ލިޔުނު ރިޕޯޓަކާ ގުޅިގެނެވެ. އެކަމަނާ ދެއްވި އިންޓަވިއުއިން ތައްޔާރު ކުރި ރިޕޯޓް، ކޮޕީ އެޑިޓް ކުރުމުގެ މަރުހަލާގައި އެކަމަނާ ވިދާޅުވި އެއްޗެއްގެ މާނަ ފުރޮޅިގެން ދިޔައީ އެވެ.\nއެ މައްސަލައާ ގުޅިގެން ފޯނު ކުރައްވާ ވަރަށް ބޮޑަށް ހިތްޕުޅު ހަމަޖެހިވަޑައި ނުގެން ޝަކުވާ ކުރެއްވި އެވެ. އަދި އަޅުގަނޑަށް އިންޓަވިއު ދެއްވާނީ ލިޔުމުން ކަމަށް ނިންމަވައި ހަވީރުގެ އޭރުގެ އެޑިޓަރު ޑރ. އަލީ ރަފީގަށް ސިޓީއެއް ފޮނުއްވެވި އެވެ. އޭގެ ފަހަކުން ފާތިންގެ އިންޓަވިއުއެއް ހަދާކަށް އަޅުގަނޑެއް ވެސް ނޫޅެމެވެ. ގުޅުމެއް ވެސް ނޯވެ އެވެ. އެކަމަކު އެފަދަ ބޭފުޅަކާ ގުޅުން ކެނޑުމަކީ ނޫސްވެރިޔަކަށް ލިބޭނެ އެންމެ ބޮޑު ގެއްލުމެވެ. ނޫސްވެރިއަކު ހަދާނެ އެންމެ ބޮޑު ގޯހެެވެ. އަޅުގަނޑު މާފަށް ވެސް އެދުނީމެވެ. މާފު ވެސް ދެއްވި އެވެ. ނުދެއްވީ އިންޓަވިއު އެވެ.\nފާތިން އާ އަޅުގަނޑާ އެއްވެސް ގުޅުމެއް ނެތި އަހަރުތަކެއް ދިޔަ އެވެ. އޭގެ މާ ފަހުން ފިޝަރީޒް މިނިސްޓްރު އަބްދުއް ރަޝީދު ހުސައިން އުތުރުގެ ބައެއް އަތޮޅުތަކަށް ކުރެއްވި ދަތުރުފުޅެއްގައި ދާނެ ނޫސްވެރިޔަކު ނުވެގެން އޭގެ ތެރެއަށް އަޅުގަނޑު ކޮއްޕާލައިފި އެވެ. ވަރަށް ފޫހިވެފެފައި ހުރެގެން އެ ދަތުރަށް އަރާން ދިޔައިރު ފާލަން މަތީން ފުރަތަމަ ވެސް ބައްދަލުވީ ފާތިންއާ އެވެ. ސާލާމް ކޮށްލައްވާފައި ކިހިނެއް ހެއްޔޭ އެއްސެވި އެވެ. އެ ދުވަހު އަޅުގަނޑުމެން ފުރުވާލުމުގެ ކަންކަން ހަމަޖެއްސުމަށް ފާލަން ކައިރިއަށް ވަޑައިގެން އުޅުއްވި ބޭފުޅުންގެ ތެރޭގައި މިހާރުގެ ފިޝަރީޒް މިނިސްޓަރު ޑރ. މުހައްމަދު ޝައިނީ ހިމެނި ވަޑައިގަންނަވަ އެވެ. އޭރު އަދި ޝައިނީ ޑޮކްޓަރަކަށްވެ ވިދައެއް ނުލަ އެވެ.\nއެ ދަތުރުގައި ވަޒީރާއެކު ފާތިންގެ އިތުރުން ވަރަށް ގިނަ އެހެން އިތްޒަތްތެރި ބޭފުޅުން ވެސް ހިމެނި ވަޑައިގެންވި އެވެ. އަދި އެދަތުރުގައި އިހުއްސުރެ އަޅުގަނޑާ ވަރަށް ސަމާސާ ކުރައްވާ ބައެއް ފަހަރާ މައުލޫމާތު ހިއްސާ ކުރައްވާ ތ. ވިލުފުއްޓަށް ނިސްބަތްވެ ވަޑައިގަންނަވާ އަޒީ ކިޔާ ބޭފުޅަކު ވެސް ބައިވެރި ވަޑައިގެންނެވި އެވެ. އަޒީއަކީ ވެސް އެ މިނިސްޓްރީގެ އިސްވެރިއެކެވެ. އަޅުގަނޑު ހަދާންވަނީ އެއީ ޑިރެކްޓަ ޖެނެރަލް ކަމަށެވެ.\nއަޅުގަނޑުމެން މާލެއިން ނައްޓާލި އިރު މިނިސްޓަރު އަބްދުއް ރަޝީދު އިންނެވީ ރާއްޖޭ ޗާޓް ފޮތެއް ހުޅުވައިގެން އެއަށް ބައްލަވާށެވެ. އެ ފޮތް ބައްލަވާ އިނދެފައި ފާތިން އަރިހު ދެންނެވި އެވެ. ހުވަހަންދޫއަށް އެންމެ ފަސޭހައިން ދެވޭ މަގަކީ ކޮބައިތޯ އެވެ؟ އެކި ބޭފުޅުން އެކި ކޯސްތައް ދެއްވަ އެވެ. އެކި ގޮތްގޮތަށް ވަޒީރަށް ހިސާބު ޖައްސަވައި ދެއްވަ އެވެ. އަޅުގަނޑުގެ އިނީ އަޅުގަނޑުގެ ނޯޓް ފޮތުގެ ހަވާސާގައި ބައެއް ކުދިކުދި ވާހަކަ ނޯޓް ކުރާށެވެ. އެއީ އަޅުގަނޑުގެ އާދަ އެވެ. އެހެން އިންދާ އަޒީ އެބަ ވިދާޅުވެ އެވެ. "ތިޔަ ބޭފުޅުން ތިޔަ ދައްކަވާ މަގަށް އަލި ކަމެއް ދެއްވައިފާނެ ބޭފުޅު މި ލާންޗުގައި އެނބަ އިން ނޫން ހެއްޔެވެ؟ މި އިންނެވީ މުންޑޫ މާލިމީގެ ބޭފުޅެއް ވިއްޔާ އެވެ. އަޅި ތިޔަ ޗާޓް އާދަމް ހަލީމަށް ދައްކަވަ ބައްލަވާށެެވެ! އޭރުން ކުރު މަގު ސާފު ވެދާނެ އެވެ،"\nމިނިސްޓަރާއި ފާތިން އިންނެވީ އަޅުގަނޑާ ދިމާއަށް ބަލަހައްޓަވައިގެނެވެ. އަޒީ އެހެން ވިދާޅުވި ނަމަވެސް އަޅުގަނޑަކީ ނިޔަމިކަން ދަންނަ މީހެއްނޫނެވެ. އަޅުގަނޑުގެ ކާފަ މުންޑޫ މާލިމީއަކީ އެކްސްޕްލޯރާއެއް އަދި ނެވިގޭޓަރެއް ނަމަވެސް އަދި އޭނާގެ ފޮތްތައް އުކެމުން އުކެމުން އައިސް އަޅުގަނޑުގެ އަތުގައި ހުރި ނަމަވެސް އެފަދަ އެއްވެސް އިލްމެއް އަޅުގަނޑުގެ ކިބަޔަކު ނުވެއެވެ. އަޒީ އެހެން ވިދާޅުވީމާވެސް ފާޑެއްގެ ލަދެއް ގެންފައި އަޅުގަނޑަށް އިނދެވުނީ އެވެ. "އެއީ ތެދެއް ހެއްޔޭ؟" ވަޒީރު އެއްސެވީމާވެސް އަޅުގަނޑު ޖަވާބެއް ނުދީ ހިނިތުން ވެލީ އެވެ. އެކަމަކު އަޅުގަނޑު ހިތަށް އެރި އެއްޗެއް ދަންވާފާނާމެވެ. "ކަނޑުފަޅާއި މޫސުމާއި ގިރިގިރި އާއި ހާހަލާއި ވާވެލާވެލީގެ ވަނަވަރު ކޮންމެވެސް ވަރަކަށް އަޅުގަނޑަށް ވެސް އެނގޭވަރުވާނެ" އެވެ.\nހުވަހަންދޫއަށް ދެވިއްޖެ އެވެ. އެއީ މަސްވެރި ކަމަށް ދޫކޮށް ބޮޑު އިންވެސްޓްމަންޓެއް ފަށަން ތައްޔާރުވަމުން އަންނަ ރަށެކެވެ. ލަފާވާ ގޮތުން އެރަށް ދެވުނީ ޖައުޒާ އަށެވެ. ނޫނީ ވިލާއަށެވެ. އެ ރަށުގައި ވިލަށް ވާ ގޮތަށް ލަކުޑިން ފާޑެއްގެ ފާލަމެއް އަޅާފައި އޮތެވެ. ރާޅު ހުރި ގޮތުން ލޯންޗު އެފާލަމާ ކައިރި ކުރަން އުޅެ އުޅެ އެކަން ފަސޭހައެއް ނުވި އެވެ. ކުޑައިކޮށް ގާތްވެލާފައި އަޅުގަނޑު ފާތިން ގާތުގައި ދަންނަވައިފީމެވެ. މި ވަޔާއި ރާޅުގައި މި ފާލަމުގެ މަތި ފަރާތުން ލޯންޗް ކައިރިކޮށް އަޅައިފީވިއްޔާ ލޯންޗު ލައްވާނެ އެވެ. ދަށް ފަރާތަށް ގެންގޮސް އައްދަށު ވަލަކާ އެކު ދެވާ އަޅާށެވެ. މެންދުރު ކުރިއަކުން މި ވައި މަޑެއް ނުވާނެ އެވެ. އެއީއަކީ މޫސުމާބެހޭ ގޮތުން އެއްޗެހިތަކެއް އެނގިގެން ދެންނެވި ވާހަކައެއް ނޫނެވެ. ހަމަ ލަފަޔަކަށް ދެންނެވުނު އެއްޗެކެވެ. އެކަމަކު ކެނޑިފައި އޮތް ގުޅުމާއެކު އެކަމަނާ އަޅައެއް ނުލެއްވި އެވެ. ކަން ދިމާކުރި ގޮތުން އެ ރަށުގެ ތެރޭގައި އެނބުރި އެނބުރިފައި ފުރާން ނުކުތް އިރު ކަހަލާއިގެން ގެންގޮސް ލޯން އޮތީ ބިތަށް ލަށްވެފައެވެ. ފާތިން އަޅުގަނޑަށް ބައްލާލަވާފައިވާ ހިނިތުން ވެލެއްވި އެވެ.\nމި ދަތުރުގައި އަޅުގަނޑުމެން ހއ. އިހަވަންދޫގައި ރޭ ކުރީމެވެ. އަޅުގަނޑު ހުރި ކޮޓަރިއާ ޖެހިގެން ހުރީ ފާތިން އުޅުއްވާ ކޮޓަރިކޮޅެވެ. އެތާނގެ ބޭރުގައި ބޮޑު ސިންގާހާ ޓީވީއެއް ހުންނަ ސިޓިން ރޫމެކެވެ. ދެން އެތާނގައި ހުރީ އިސްތިރިކުރާ މޭޒެކެވެ. ހުސްވަގުތެއް ވިއްޔާ ފާތިން އިންނަވަނީ އެބަދުހެން އެތާނގަ އެވެ. އެހެންވެ އެތާކަށް އަޅުގަނޑެއް ނުނުކުންނަމެވެ. އަޅުގަނޑުގެ އާދައިގެ މަތިން މެންދަމަށް ދުންޖަހާން އެރޭގެ ވަރަށް މެންދަމު ނުކުތް އިރު ވެސް ފާތިން ފޮތެއް ހިއްޕަވައިގެން އިންނެވި އެވެ. ކޮންމެވެސް ހާދިމަކު އެކަމަނާ އަރިހުގައި އުޅުއްވަ އެވެ. އަޅުގަނޑު ހަމަ ފެނުމާއެކު ގޮވާލައްވައި "ފާ ރޮއްޓާ ކަޅު ސަޔާ ނުބައްލަވަނަން" ހެއްޔޭ އެއްސެވި އެވެ. ފާތިން އަރިހުގައި އަޅުގަނޑު އެރޭ ސައި ބުއީމެވެ. އަޅުގަނޑާއެކު އޭރު އެ މިނިސްޓްރީ އުޅުއްވި އެހެން ދެބޭފުޅަކުވެސް ފަހު ބައިވެރިވެ ވަޑައިގެންނެވި އެވެ.\nޖެހިގެން އައި ދުވަހު އަޅުގަނޑުމެން މެންދަރު ކާން ދިޔައިރު ވަރަށް ބޮޑު މޭޒެއްގައި ދިގު ސުފުރާއެއް އޮތެވެ. ކަންދިމާ ކުރި ގޮތުން ހުރިހާ ބޭފުޅުން އިށީންދެ ވަޑައިގަތީމާ އެ މޭޒުން ބާކީ ވަނީ އަޅުގަނޑެވެ. އެހެންވެ މިނިސްޓަރު ވިދާޅުވެގެން ދުރުގައި ވަކިން ކުޑަ މޭޒެއް އަޅުގަނޑަށް ބަހައްޓައި ދިނެވެ. އަޅުގަނޑަށް ޖެހެނީ އެ ބޮޑު ސުފުރާއިން ތައްޓަށް އަޅައިގެން ގޮސް އެއްކަލަ ކުޑަ މޭޒުގައި ކައިރީގައި އިށީނނާށެވެ. އަޅުގަނޑު ކާން ފެށިތަނާއި ފާތިން ތަށި ހިއްޕަވައިގެން "އަޅުގަނޑު އިންނާނީ އާދަމް ހަލީމް ގާތުގައޭ" ވިދާޅުވެ ވަޑައިގެންފިއެވެ.\nއަޅުގަނޑަށް ވީ ގޮތަކަކީ ލަދުންގެންފައި އިންވަރުން އިސް ދަށަށް ޖަހާލައިގެން އިންދެ ކާންކަމަށް ހީކޮށް މޭޒުގައި ދެ އަތް އަޅުވާލެވުނީ އެވެ. އެހެން އަތް އަޅުވާލުމަކީ އަޅުގަނޑަށް ވަރަށް ކުރެވޭ ކަމެކެވެ. އެ ކުޑަ މޭޒުގެ ކަމީނާ ކަމާއެކު މޭޒު އަރި އަޅާލައި ގަރުދިޔަ އާއި ލޮނު މިރުހާއި ފިހުނަ މަހާއެކު މޮޑެފައި ހުރި ބަތްތަށި ބަންޑުންވީ އަޅުގަނޑުގެ އުނގަށެވެ. ފާތިން އަށް ވީ ގޮތަކީ ސިއްސައިގެން ގޮސްފައި އަތްޕުޅުގައި އޮތް ތަށި ދޫކޮށްލެއްވުނީ އެވެ. އެ ތަށީގައިހިރި ކާ އެއްޗެހިންވެސް ބުރައިގެން އައީ އަޅުގަނޑުގެ ގަޔަށެވެ.\nއެންމެނަށް ވެސް އެއް ފަހަރާ ދެންނެވުނީ "ފާތިން ތިޔަ ހެއްދެވީ ކިހިނެއް ހެއްޔޭ" އެވެ؟ އޭރު މެރިން ރިސާޗް ސެންޓަރުގައި އުޅުއްވި ޝަކީލް ދުވެފައި ކަހަލަ ގޮތަކަށް އަޅުގަނޑުމެން ގާތަށް ވަޑައިގެންނަވަނީ އެވެ. އަޅުގަނޑު އިން ގޮތަށް އިނީ އެވެ. އަޅުގަނޑުގެ ފައިމަތީގައި އޮތް ތައްޓާއި އުނގުމަތީގައި ހުރި ކާތަކެތީ ގުޅަވަރު ނަގައި ފާތިން ސާފުކޮށް ދެއްވަނީއެވެ. ތަށި ބަންޑުން ވުމާއެކު މިއޮއް ހުރިހާ ދުވަހު އަޅުގަނޑާ ޖެހިފައި އޮތް ކުނި ފިލައި ދިޔައީ އެވެ. ތަޅުލެވިފައި އޮތް ދުލުން ތަޅު ނެއްޓުނީ އެވެ. ދެން އޮތީ ހިނިފުޅުވެޑުވުމާއި އަޅުގަނޑު އިން ހާލު ކިޔައި ދެއްވުމެވެ. އެކަމެއް މުޅި ދަތުރުގައިވެސް މަޖާ ވާހަކައެއްގެ ގޮތުގައި އޮތެވެ.\nކެލައަށް ދާން ނައްޓާލަން ތައްޔާރުވަނީ އެވެ. އަޅުގަނޑުގެ އަތުގައި އިތުރު ގަމީހެއް ނެތެވެ. އެއްކަލަ ގަމީސް ދޮވެލައިގެން އިސްތިރިން ހިއްކާލެވޭތޯ ސިޓިން ރޫމުގައި އުޅެނކޮށް ފާތިން ނުކުންނަވައިފި އެވެ. އަދި އަޅުގަނޑު އަތުން ގަމީސް އަތުލަވައި އިސްތިރިކޮށް ދެއްވައިފި އެވެ. އެ ދުވަހު ފޯވި އިސްޓާކީނު ވެސް ތެމިފައި އޮތުމުން އިސްތިރިން ހިއްކާލާން ކަމަށް ނެރެފައި އޮތުމުން އެ އަތުލައްވާފައި ހުދުކުލައިގެ އިސްޓާކީނު ޖޯޑެއް ފާތިން އަޅުގަނޑަށް ދެއްވި އެވެ. ކެލާގައި އަޅުގަނޑު ފަޔަށް މަހައިގެން އުޅުނީ ފާތިންގެ އިސްޓާކީނު ޖޯޑެކެވެ.\nކެލާގައި ވަގުތު ހޭދަ ކުރި އިރު އަޅުގަނޑުމެން އާއިލާ އާއި ފާތިންގެ ބައްޕާފުޅާ އޮތް ގާތްކަމުގެ ވާހަކަ ވަރަށް ގިނައިން ދެއްކެވި އެވެ. އަޅުގަނޑު ކުޑައިރު ހަމީދު، މުންޑޫއަށް ވަޑައިގެން އަޅުގަނޑަށް ފިލާވަޅު ދަސްކޮށްދެއްވާ މެޓާ ގަންދެއްވާ ވާހަކަ ދެކެވުނެވެ. އެ ވާހަކައާ މިިސްޓަރު އަބްދުއް ރަޝީދު ވެސް ވަރަށް ގަޔާވެގެން ސުވާލު ކުރައްވާ ހެއްދެވި އެވެ. އޭގެ ފަހުން ފާތިންއާ ވަރަށް ގާތެވެ. އެހެން ނަމަވެސް އެކަމަނާއަކީ ސިޔާސީ ބޭފުޅަކަށް ވެފައި އެކަމަނާ އެ މަސައްކަތުގައި އުޅުއްވާތީ އާއެކު މާ ގިނައިން ބައްދަލެއް ނުވެއެވެ. އެކަމަކު މަޖިލީހުގެ ތެރެއިން ފެނި ގޮވާލައްވަ އެވެ.\nފާތިންގެ ސިޔާސީ މަސައްކަތް އޮވެގެން ހިނގަ އެވެ. ހާއްސަކޮށް މަޖިލީހުގަ އެވެ. އެ ދުވަސްވަރަކީ އެކަމަނާގެ ޝަހުސިއްޔަތު ގަތުލު ކުރުމުގައި އުޅުނު ބަޔަކު އަންބާ ކިޔާފައި އެކަމަނާ "ރޮލާ ކައިލާން" އުޅުނު ދުވަސްވަރެކެވެ. މަޖިލީހުގެ ގޯޅިގަނޑުގެ ތެރޭގައި އޮތީ ވަރަށް ފޯރި ގަދަވެފައެވެ. ދުވާލުގެ ހޫނަށްވުރެ އަވަގުރާނަ އާއި ހުތުރު ބަސްތަކުގެ ހަޅޭކުގެ ގިނި ގަދަ އެވެ. ފާތިން އެ ގޯޅީގެ ތެރެއިން ވަޑައިގަންނަވަނީ އެވެ. އެއޮށްހާ މީހުންގެ ތެރެއިން އެކަނި މާއެކަނި އެވެ. އަޅުގަނޑު ފެނުމާއެކު މަޑު ކޮށްލެއްވި އެވެ. އެ ދުވަހު އަޅުގަނޑު އެކަމަނާ ސުވާލެއް ކުރީމާ ދެންނެވީ "އެއީ ދެން އެ މީހުންގެ އާދަ ނޫންތޯ" އޭ އެވެ. "ހުރިހާ އެއްޗެއް އޮތީ ގޮވާ ނިމިފައެވެ! އަލަކުން ގޮވާނެ އެއްޗެއް ވެސް ކިޔާނެ ނަމެއްވެސް ދެން ނޯންނެއޭ" އެވެ. ހިނިފުޅު ވަޑުވާލައްވަމުން ވަޑައިގެންނެވީ އެވެ.\nއަޅުގަނޑު ދުށްގޮތުގައި ފާތިން އަކީ ރާއްޖެއަށް ގެއްލުނު ހިތްވަރުގަދަ އަދި އާދަޔާ ހިލާފު ޝަހުސިއްޔަތެވެ. ރާއްޖެއަށް ދެން "ރިޕްލޭސް" ނުކުރެވޭނެ އިލްމީ ވަރަށް ބޮޑު ކޯރެކެވެ. ހައްގު ބަސް ވިދާޅުވުމާއި ހިތްވަރު ކުރެއްވުމާއި ކެރިވަޑައިގަތުމުގައި އާދަޔާހިލާފު ބޭފުޅެކެވެ.\nސިޔާސީ ދާއިރާގައި އެކަމަނާއަށް ކުރިއަށް ވަޑައިގަތުމަށް ވަރަށް ގިނަ ގޮންޖެހުންތަކެއް ކުރިމަތިވެ ވަޑައިގެންނެވި އެވެ. ސިޔާސީ ގޮތުން ގާތް، ބޭފުޅުންގެ ފަރާތުންނާއި ސިޔާސީ ވާދަވެރިންގެ ފަރާތުން އުނދަގޫތަކާއި ފުރައްސާރަ އެކަމަނާއަށް ކުރިމަތިވެ ވަޑައިގެންނެވީ އިންސާފަކާ ނުލައެވެ. އެކަމަކު އެކަމަނާ އަބަދުވެސް ވިދާޅުވި ވާހަކައަކީ އެކަމަނާ ސިޔާސީ މައިދާނުގައި އަޑު އުފުއްލެވީ "ވަކި ބަޔަކާ ދެކޮޅަކަށް ނޫން" ކަމަށާއި އެކަމަނާ އުޅުއްވީ "ގައުމާ އެއްކޮޅަށް" ކަމަށެވެ. މުޅީން ވެސް ހިޔާރު ކުރެއްވީ "ގައުމީ މަސްލަހަތު" ކަމަށެވެ.\nރާއްޖޭގައި ސިޔާސީ ޕާޓީއެއްގެ ގޮތުގައި އެމްޑީޕީ އުފައްދަން ސަރުކާރަށް 2002 ވަނަ އަހަރު ހުށަހެޅި ޕެޓިޝަނުގައި ވެސް އެކަމަނާ ސޮއި ކުރެއްވި އެވެ. އަދި ސިޔާސީ ގޮތުން ފިސާރި އަންހެންކަށް ފުރަތަމަ ވެވަޑައިގެންނެވި އަންހެން ބޭފުޅަކީ އެއީ އެވެ. މީގެ ތިން އަހަރާ މަހެއްހާ ދުވަސް ކުރިން އިންޑިއާގެ ބެންގަލޫރުގައި އެކަމަނާ އަވަހާރަވީ ކެންސަރުގެ އާލަސްކަންފުޅަކަށް ފަރުވާ ހޯއްދަވައި ހާލުކޮޅު ރަނގަޅުވަމުން ދަނިކޮށެވެ. އަދ އެކަމަނާގެ ހިތްވަރުގަ ދަ ބަސްތަކުން ކެންސަރާ ދެކޮޅަށް ހަނގުރާމަ ކުރައްވާ އެވާހަތައް ލިޔުއްވަމުން ގެންދަވަނިކޮށެވެ.\nއަޅުގަނޑާ އެންމެ ފަހުން ބައްދަލުވީ 2013 ވަނަ އަހަރު ފޯނުންނެވެ. އެކަމަނާ އަޅުގަނޑަށް ގުޅުއްވީ އަޅުގަނޑު ލިޔެފައިވާ އޮތް ލިޔުމެއްގައި މީނާޒު އާއިލާގެ ބޭފުޅުން ތަރުތީބު ކުރުމުގައި ކުޑަ އޮޅުމެއް އަރާފައި އޮވެގެން އެކަން ރަނގަޅު ކޮށްލާށެވެ. އޭގެ ފަހުން އެކަމަނާއާބެހޭ ގޮތުން އަޅުގަނޑަށް ވެސް ލިބުނީ އަވަހާރަވި ހަބަރެވެ. މާތް ﷲ އެކަމަނާގެ ފުރާނަ ފުޅަށް ރުއްސެވުމާއި ފުއްސެވުން ދެއްވައި ސުވަރުގޭގައި މިންވަރު ކުރައްވާށި އެވެ.


Leygai Infection Ufedhi Bodu Veyneh Gai, Faruvaa Hoadhan Beynumee Ehee Eh - Vaguthu\nލޭގާއި އިންފެކްޝަން އުފެދި ބޮޑު ވޭނެއްގައި، ފަރުވާ ހޯދަން ބޭނުމީ އެހީއެއް!\nދިރިއުޅުމަކީ އިމްތިޙާނެކެވެ. މާތްﷲ ދުނިޔެއަށް އިންސާނުން ފޮނުއްވީ އިމްތިޙާން ކުރުމަށްޓަކައެވެ. އަދި މިދުނިޔޭގައި ދިރިއުޅުމުގެތެރެއިން ބައެއްފަހަރު ދިމާވާ ބިޔަކޮޅިގަނޑުން ސަލާމަތްނުވެވި، އެކޮޅިގަނޑުން ސަލާމަތްވާން ވަރަށްގިނަ ދުވަސްތައް ހޭދަކުރަންޖެހޭއެވެ. މިގޮތުން މާލެއަށްއުފަން އަޙުމަދު ޝުޖޫތު 30، އަކީވެސް ދިރިއުޅުމުގައި ގިނަކަންތައްތަކެއް ތަހައްމަލު ކުރަމުންދާ ބަލިމީހެކެވެ. ކުޑައިރުއްސުރެ ލޭގައި އިންފެކްޝަން އުފެދި، ހަށިގަނޑުގައި އެކިގުނަވަންތައް ވަނީ ދުޅަވެފައެވެ. ގައިގައި ރިއްސާ ހަށިގަނޑުގައި ބިހިތައްނަގާތީ ޑޮކްޓަރަށް ދެއްކުމުން ޑޮކްޓަރު ވިދާޅުވެފައި ވަނީ، އެއީ ހަށިގަނޑުގައި އުފެދޭ ޖަރާސީމެއްގެ ސަބަބުން ވާކަންތަކެއް ކަމަށެވެ. އަދި މިގޮތަށް ދުވަސްތަކެއް ހޭދަކުރަމުން ގޮސް ވޭތުވެދިޔަ ދެތިން މަސްދުވަސް ތެރޭގައިވަނީ އާދަޔާ ޚިލާފު ކަންތަކެއް ފާހަގަ ކުރެވިފައެވެ.\n"ވަގުތު" އާއި މައުލޫމާތު ހިއްސާކުރަމުން އަހުމަދު ޝުޖާތުގެ އަންހެނުން ޝަރުމީލާ އާދަމް ބުނީ މިފަހަކަށްއައިސް ޝުޖާތުގެ ބަނޑުގައިރިއްސާ ދެފައިތިލަ ދުޅަވާކަމަށާ އަދި ނޭވާލާން އުދަގޫވެ އާދަޔާ ޚިލާފަށް ލޯ ދުޅަވުމާއި ހާސްވާކަން ފާހަގަކުރެވޭކަމަށެވެ.\n"ބަނޑުގައިރިއްސާ ބޯއަނބުރާ ނޭވާލާން ވަރަށް އުނދަގޫވޭ. ޑޮކްޓަރަށް ދެއްކީމާ ޑޮކްޓަރު އޭރު ބުނަމުންދިޔައީ އެއީ އެއްވެސް މައްސަލައެއް ނޫން ކަމަށް. މި ތިންމަސްތެރޭގާ މާބޮޑަށް ޝުޖާތު ބަލިވުމުން ޑޮކްޓަރަށް ދެއްކުމުން ޓެސްޓްތައްހެދީ. އެހެންނަމަވެސް ޓެސްޓްތަކުން މިވަނީ ކިހިނެއްކަމެއް އެގިފައިނުވޭ. އަދި އެދެވޭ ނަތީޖާއެއް ލިބިފައެއް ނުވޭ. ކޮންމެދުވަހަކު ޑޮކްޓަރަށް ދެއްކީމާ ޑޮކްޓަރުން ދޭނީ ޕެއިންކިލާ އިންޖެކްޝަންތަކާ ބޭސްތައް." ޝަރުމީލާ ބުންޏެވެ.\nއާދަޔާ ޚިލާފަށް ބަނޑުގައި ރިއްސާ ސަބަބު ދެނެގަތުމަށްޓަކައި އައި.ޖީ.އެމް.އެޗް އިން ވަނީ ޓެސްޓުތަކެއް ވެސް ހަދާފައެވެ. ނަމަވެސް އެ ޓެސްޓު ތަކުން އެއްވެސް މައްސަލައެއް ފެނިފައިނުވެއެވެ. އެހެންނަމަވެސް އިންޑިޔާގެ އަމްރިތާ ހޮސްޕިޓަލުން ޓެސްޓްހެދުމުން، ޝުޖާތުގެ ކިޑްނީގައި ހިލަ އުފެދިފައިވާކަން ވަނީ ފާހަގަކުރެވިފައެވެ. އިންޑިޔާގައި ހުރެ މިކަމަށް ބޭސް ކުރުމަށްފަހު، ރާއްޖެ އައިސް މާ ގިނަ ދުވަސްތަކެއް ނުވެ، އަނެއްކާވެސް ނޭވާލާން އުނދަގޫވިއެވެ. އެހެންކަމުން، ޝުޖާތުގެ ނޭވަޔަށް ދިމާވާ މައްސަލަ އަށް ހައްލު ހޯދުމަށް ކޮންމެ ދުވަހަކުވެސް ހޮސްޕިޓަލަށް ދާންޖެހެއެވެ. އަދި މިހާރުވެސް ތަފާތު ގިނަ އެންޓިބައޮޓިކްސް ފަދަ ބޭސްތައްވެސް ޝުޖާތު ދަނީ ބޭނުން ކުރަމުންނެވެ.\n"މިހާރަކަށްއައިސް އެންޓިބައޮޓިކްސް ބޭސް ތައް އަޅުގަނޑުގެ ފިރިމީހާ އަކާ ނުގުޅޭ. ކޮންމެ ދުވަހަކުވެސް މޭގާ ރިއްސާތީ، ޑޮކްޓަރަށް ދައްކަންޖެހޭ. މިހެން ދިމާވާ ސަބަބު އަދިވެސް ހޯދިފައިނުވާތީ އަޅުގަނޑު އެންމެ ދެރަވަނީ. މިކަމާއި ގުޅޭގޮތުން، ރާއްޖެއިން ބޭރުގަ ތިބި އެތައް ސްޕްޝަލިސްޓް ޑޮކްޓަރުންނަކަށް ދައްކައިފިން. ދައްކާ ކޮންމެ ފަހަރަކު އެތައް ބައިވަރު ޓެސްޓުތަކެއް ހަދާ. ރާއްޖޭގެ އެކި ހޮސްޕިޓަލުންވެސް ގިނަ ޓެސްޓުތަކެއް ވާނީ ހަދާފައި. އޭޑީކޭ އިން ހެދި ޓެސްޓަކުން އެނގުނު ގޮތުގައި އަޅުގަނޑުގެ ފިރިމީހާގެ ލިވާގަ މައްސަލަތަކެއް އެބަ ހުރި. އަދި ލިވާގެ އިތުރު ޓެސްޓުތައް ހެދުމަށް ޑޮކްޓަރުން ވަނީ ލަފާ ދީފަ." ޝަރުމީލާ ބުންޏެވެ.\nޑޮކްޓަރުން ދީފައިވާ ޓެސްޓުތައް ހެދެން އަންނަނީ ރާއްޖެއިން ބޭރަށް ގޮސްގެންކަމަށްވާތީ، ވީ އެންމެ އަވަހަކަށް ޝުޖާތު ރާއްޖެއިން ބޭރަށް ގެންދެވޭތޯ އާއިލާއިން އަންނަނީ މަސައްކަތް ކުރަމުންނެވެ. އަދި މި ޓެސްޓުތައް އާސަންދައިގެ ދަށުން ހެދުމަށްޓަކައި، އާސަންދަވެސް މިހާރު ވަނީ ހަމަޖެހިފައެވެ. ނަމަވެސް މިކަމުގައި ރާއްޖެއިން ބޭރުގައި ހޭދަވާނީ ކިހާ ދުވަހެއް ކަމެއް ބުނެދޭކަށް ނޭނގެއެވެ.\n"އަޅުގަނޑަކީ އަޅުގަނޑުގެ ފިރިމީހާއަށް ލިބޭ އެއްޗަކުން ދިރިއުޅެމުން، އާއިލާއެއް ބަލަހައްޓަމުން ދާ މީހެއް. އަޅުގަނޑުގެ ފިރިމީހާގެ ބަލިހާލަތު ހުރިގޮތުން ރަގަޅަށް ވަޒީފާ އަދައެއް ނުކުރެވޭ. ކަންމިހެން ހުރުމާއެކު އަޅުގަނޑުގެ ފިރިމީހާގެ މުސާރަވެސް އެއްވެސް މަހަކު ހަމައަކަށް ނުލިބޭ. އެހެންކަމުން ރާއްޖޭން ބޭރުގަ ތިބޭ ދުވަސްތަކުގަ ހިނގާ އަސާސީ ޚަރަދުތައް ހަމަޖެއްސުމަށް އަޅުގަނޑުމެން މިވަނީ އެހީ އަށް ބޭނުންވެފައި. ކެއުމާއި ހުރުމުގެ ކަންކަން ހަމަޖެހެން ނެތުމުން އަދި ނުފުރިފައި އަޅުގަނޑުމެން މި ތިބީ. އަޅުގަނޑުމެން އެދެނީ ކޮންމެ ބޭފުޅަކުވެސް ވީ ވަރަކުން އެހީތެރިކަމެއް އަޅުގަނޑުމެންނަށް ދެއްވުން. އެއީ ގެއްލިގެން ދާނެ އެއްޗެއް ނޫން. އިރާދަކުރެއްވިއްޔާ އޭގެ ބަދަލު ﷲ ދެއްވާނެ." ވަރަށް އަސަރާއި އެކު ޝަރުމީލާ ބުންޏެވެ.\nރާއްޖެއިން ބޭރުން، ޝުޖާތު ހަދަންޖެހޭ ޓެސްޓުތަކެއް ހެދުމަށް އެ އާއިލާ އެ ވަނީ ތިޔަބޭފުޅުންގެ އެހީތެރިކަމަށް ބޭނުންވެފައެވެ. އާސަންދައިން ބޭހުގެ ޚަރަދުތައް ލިބޭގެގޮތް ހަމަޖެހިފައި އޮތް ނަމަވެސް، ރާއްޖޭއިން ބޭރުގައި ތިބޭ ދުވަސްތަކަށް ކުރަންޖެހޭ އެހެނިހެން ޚަރަދުތައް ކުރުމަށް ފައިސާގެ އެހީއަށް އެ އާއިލާ ވަނީ ބޭނުންވެފައެވެ. މިކަމުގައި ރާއްޖޭން ބޭރުގައި ހޭދަކުރަންޖެހޭނީ ކިހާ ދުވަހެއްކަމެއްވެސް ބުނާކަށް ނޭނގެއެވެ. އެހެންކަމުން، ޝުޖާތަށް ދިމާވެފައިވާ ޙާލަތުން އަރައިގަނެވެން އަންނަނީ ތިޔަ އެންމެހާ ބޭފުޅުންގެ ފަރާތުން ދީލަތި އެހީތެރިކަމެއް ލިބިގެންނެވެ.\n"ފައިސާގެ އެހީތެރިކަމެއް ވެދެވެން ނެތް ފަރާތެއް ވާ ނަމަ، ޝުޖާތުގެ އެ ބަލިން އޭނާ ސަލާމަތްވޭތޯ، ﷲ ގެ ޙަޟްރަތަށް ދުޢާކޮށްދެއްވާ. އަޅުގަނޑުމެން އެންމެންގެ ދުޢާ އަކީވެސް ޝުޖާތަށް އަވަސް ޝިފާއެއް ލިބުން. ﷲ އެއްވެސް އިންސާނަކަށް ދެރަ ގޮތެއް މިންވަރު ނުކުރައްވާނެ." ޝަރުމީލާ ބުންޏެވެ.\nއަދި މިކަމުގައި ފާއިސާގެ އެހީތެރިކަމެއް ދެއްވަން ބޭނުންފުޅުވާ ފަރާތްތަކުން\nބީ.އެމް.އެލް އެކައުންޓް ނަމްބަރ 101 441020 7704 ޝަރުމީލާ އާދަމް\nއިސްލާމިކް ބޭންކް އެކައުންޓް ނަމްބަރ 906 03 10061594 1000 ޝަރުމީލާ އާދަމް\nއިތުރުމައުލޫމާތު ހޯދުމަށް (7999203 , 7319614) ޝަރުމީލާ އާދަމް\nހަނާގެ ފުރާނައާ ގުޅިފައިވާ ހިތުގެ ބޮޑު އޮޕަރޭޝަން – އެދެނީ ދީލަތި އެހީއަކަށް\nހިތާއި ފުއްޕާމޭ ބަދަލު ކުރަން ޖެހިފައިވާ ޒުވާނެއް، އާދޭސްކުރަނީ އެހީއަކަށް!\nމާޗް 22, 2019 11:13\nގިނަ ގިންއިން ﷲ އަށް ދުޢާ ކޮށް ގުރުއާން ކިޔަވާ ޝިފާ އަށް އެދިގެން. އިންޝާﷲ ރަގަޅު ވާނެ


Hayyaru kuri noosverin dhookohlaifi\nހައްޔަރުކުރި ނޫސްވެރިން ދޫކޮށްލައިފި\nހައްޔަރުކުރި ނޫސްވެރިންތައް: ހުރިހާ ނޫސްވެރިން މިހާރު ވަނީ ދޫކޮށްލާފައި - އަވަސް ފޮޓޯ: މުހައްމަދު އަޒާން\nމިއަދު ނޫސްވެރިން ކުރި އިހުތިޖާޖުގައި ހައްޔަރުކުރި ނޫސްވެރިންތައް ދޫކޮށްލައިފި އެވެ. މިއަދު ހައްޔަރުކުރީ 16 ނޫސްވެރިޔެކެވެ. ނޫސްވެރިންގެ އިތުރުން ވެސް ބައެއް މީހުން އެ އިހުތިޖާޖުން ހައްޔަރުކޮށްފައިވެ އެވެ. ފުލުހުން ބުނީ މިއަދު 19 މީހުން ހައްޔަރުކުރި ކަމަށެވެ. މިއަދު ހައްޔަރުކުރި އެންމެން ވެސް މިހާރު ވަނީ ދޫކޮށްލާފަ އެވެ.\nނޫސްވެރިން މިރޭ ދޫކޮށްލީ މާދަމާ ފުލުހުންގެ އިދާރާއަށް ހާޒިރުވުމަށް ޗިޓް ހަވާލުކުރުމަށްފަހު އެވެ.


Hiyaanaathugai BML ge baiverivun neiy kamakah Memberun gabooleh nukurevvi! | Mihaaru\nޚިޔާނާތުގައި ބީއެމްއެލްގެ ބައިވެރިވުން ނެތް ކަމަށް މެމްބަރުން ގަބޫލެއް ނުކުރެއްވި!\nމާލިއްޔަތު ކޮމިޓީގައި ޝަރީފް އާއި ޔާމީން، މެމްބަރުންގެ ސުވާލުތަކަށް ޖަވާބު ދެއްވަނީ. --ފޮޓޯ/މަޖިލިސް\nއެމްއެމްޕީއާރުސީގެ 1.3 ބިލިއަން ރުފިޔާގެ ޚިޔާނާތުގައި ބީއެމްއެލްގެ ބައިވެރިވުން ނެތް ކަން ސާބިތުކޮށްދޭން ރައްޔިތުންގެ މަޖިލީހުގެ މާލިއްޔަތު ކޮމިޓީގައި އެ ބޭންކުން މިއަދު ދެއްކި ވާހަކަތައް މެމްބަރުން ގަބޫލެއް ނުކުރެއްވި އެވެ.\nމާލިއްޔަތު ކޮމިޓީގެ މެމްބަރުންގެ ކަންބޮޑުވުމަކީ ރައްޔިތުންގެ ފައިސާ އަށް ޚިޔާނާތްތެރިވުމުގެ މަގެއްގެ ގޮތުގައި ބީއެމްއެލް ހުޅުވިފައި އޮތުމެވެ. އެމްއެމްޕީއާރުސީގެ ޗެކްތަކެއް، މި ޚިޔާނާތުގެ އެންމެ އިސްކޮށް އުޅުއްވި ކުރީގެ ނައިބު ރައީސް އަހްމަދު އަދީބުގެ އެކުވެރިންގެ ކުންފުނި، އެސްއޯއެފަށް ޖަމާކުރަމުން ދިޔައިރު އެކަން ނުހުއްޓުވުމުގެ ޒިންމާ ނަގަން ޖެހޭ ފަރާތަކީ، މެމްބަރުން ދެކެވަޑައިގަންނަވާ ގޮތުގައި، ބީއެމްއެލް އެވެ.\nމެމްބަރުން ގިނަ ސުވާލުތަކެއް ކުރެއްވި ދެ ގަޑިއިރަށް ދިގުދެމިގެން ދިޔަ ކޮމިޓީގައި، އެމްއެމްޕީއާރުސީގެ ޚިޔާނާތުގައި އެ ބޭންކުގެ އެއްވެސް ބައިވެރިވުމެއް ނެތް ކަަމަށް ތަކުރާރުކޮށް ބީއެމްއެލްގެ ޑެޕިއުޓީ ޗީފް އެގްޒެކެޓިވް އޮފިސަރު މުހައްމަދު ޝަރީފް ވިދާޅުވި އެވެ. ބޭންކުން އަމަލުކުރީ ގާނޫނާއި ގަވައިދުތަކާއި ބޭންކުން އަމަލުކުރަން ހުންނަ ޕްރޮސީޖާތަކާ އެއްގޮތަށް ކަމަށް އޭނާ ވިދާޅުވި ނަމަވެސް މެމްބަރުން އެކަން ގަބޫލެއް ނުކުރެއްވި އެވެ.\nމާލިއްޔަތު ކޮމިޓީގެ މެމްބަރުން. --ފޮޓޯ/މަޖިލިސް\nމެމްބަރުން ތަކުރާރުކޮށް ސުވާލު ކުރެއްވީ ޗެކް އެންޑޯސްމަންޓް އުސޫލާ ޚިލާފަށް އެމްއެމްޕީއާރުސީގެ ޗެކްތައް އެސްއޯއެފް އެކައުންޓަށް ޖަމާކުރި ސަބަބު ބީއެމްއެލް އިން އޮޅުންފިލުވައިދިނުމަށެވެ. އެމްއެމްޕީއާރުސީގެ ބޯޑު ރިޒޮލިއުޝަނަކުން ފާސްކޮށްފައިވާ ގޮތުގައި ޗެކްތަކުގައި ބޯޑުގެ ދެ މެމްބަރަކު ސޮއި ކުރައްވަން ޖެހިވަޑައިގަންނަވަ އެވެ.\nއެއާޚިލާފަށް، ޗެކްތައް ޖަމާކުރީ ކީއްވެތޯ މެމްބަރުން ސުވާލު ދެންނެވުމުން ޝަރީފް ވިދާޅުވީ އެންޑޯސްމަންޓް ވެރިފައި ކުރުމުގައި ބޯޑުގެ ރިޒޮލިއުޝަނަކަށް ބޭންކުން ބަލަން ނުޖެހޭ ކަމަށެވެ. އެ ރިޒޮލިއުޝަން ބޭނުން ވަނީ ބޭންކްގައި ހުޅުވާފައި އެކައުންޓް އޮޕަރޭޓްކުރަން އެކަނި ކަަމަށް ވެސް އޭނާ ވިދާޅުވި އެވެ.\n"އެ އެކައުންޓަކާ މި ޗެކަކާ އެއްވެސް ގުޅުމެއް ނޯވޭ ބޭންކިން އުސޫލްގައި. މިސާލަކަށް މިއިން ޗެކެއް ބޭންކް އޮފް ސިލޯނަށް އަދި އެހެން ވެސް ބޭންކަަކަށް ޖަމާކުރެވިދާނެ،" ޝަރީފް ވިދާޅުވި އެވެ.\n"ތަކުރާރުކޮށް މި ދަންނަވަނީ ބޯޑު ރިޒޮލިއުޝަނެއް ވެސް އޮންނާކަށް ވެސް ނުޖެހޭ ޖަމާކުރަން. ޗެކް އެންޑޯސްކުރުމުގެ ޕްރޮސެސްގައި އޮންނަ ގާނޫނުގެ ކުރަން ޖެހޭ ކަމެއް. މިހާރު ކަންތައްތައް ދިމާވި ގޮތުން ރިސްކް އޮތް ކަމަކަށް ވާތީ މިއޮތީ ހުއްޓާލާފައި،" ޝަރީފް ވިދާޅުވި އެވެ.\nއެކަން ހުއްޓާލީ އެމްއެމްޕީއާރުސީގެ ޚިޔާނާތް ފަޅާއެރި ފަހުން 2016 ގަ އެވެ.\nޝަރީފް ވިދާޅުވި ގޮތުގައި ޗެކް ޖަމާކުރުމުގައި ބަލަން ޖެހެނީ ޗެކް ދޫކުރި ފަރާތާއި ޖަމާކުރާ ފަރާތުގެ މައުލޫމާތުތައް ފުރިހަމަވެފައިވޭތޯ އެވެ. މިގޮތަށް ވިދާޅުވުމުން ގިނަ މެމްބަރުން ނުރުހުންފާޅުކުރައްވައި، ބީއެމްއެލްގެ އެއްވެސް ޒިންމާއެއް ނޯންނަ ކަމަށް ދޭހަވާ ގޮތަށް ވާހަކަ ދައްކަވަނީ ކަމަށް ވިދާޅުވެ ކަންބޮޑުވުން ފާޅުކުރެއްވި އެވެ.\nއެސްއޯއެފަށް ފައިސާ ޖަމާކުރި ކަން އެފްއައިޔޫ އަށް އެންގިން\nއެމްއެމްޕީއާރުސީގެ ޚިޔާނާތުގައި ބޭންކުގެ ޒިންމާ އަދާކުރި ކަން ސާބިތުކޮށްދެއްވަން ޝަރީފް ދެއްކެވި ހެއްކަކީ ޝައްކު އުފެދުނު މުއާމަލާތެއް އެމްއެމްއޭގައި އޮންނަ ފައިނޭންޝަލް އިންޓެލިޖެންސް ޔުނިޓް (އެފްއައިޔޫ) އަށް 25، ނޮވެމްބަރު، 2014 ގައި، ރިޕޯޓް ކުރުމެވެ.\nމި ވާހަކަ އަށް ބާރު ދެއްވައި ބޭންކްގެ އިންޓެރިމް ރިސްކް އޮފިސަރު ޔާމީން އާދަމް ވިދާޅުވީ ގާނޫނުން ބޭންކަށް ލާޒިމްކުރަނީ ޝައްކު އުފެދޭ މުއާމަލާތެއް ނަމަ އެފްއައިޔޫ އަށް ރިޕޯޓް ކުރުން ކަމަށެވެ. އޭގެފަހުން ބޭންކުން އަމަލުކުރީ އެފްއައިޔޫގެ އިރުޝާދާ އެއްގޮތަށް ކަމަށް ޔާމީން ވިދާޅުވި އެވެ.\nއެއީ ކޮން އިރުޝާދެއްތޯ އަދި އަމަލުކުރި ގޮތް ތަފްސީލް ކޮށްދެއްވަން މެމްބަރަކު އެދިވަޑައިގަތުމުން ޔާމީން ވިދާޅުވީ އެސްއޯއެފްގެ އެކައުންޓުގެ މުއާމަލާތްތައް ހުއްޓުވި ކަމަށެވެ.\n"އެކައުންޓް ބޭނުން ނުކުރެވޭ ގޮތަށް ހެދިން. އެފްއައިޔޫއާ އެކު ކުރެވުނު މަޝްވަރާތަކަށް ފަހު އަޅުގަނޑުމެންނަށް އިރުޝާދު އައީ ބޭންކަކަށް އެކައުންޓެއް ހޯލްޑެއް ނުކުރެވޭނެއޭ، ޓްރާންސެކްޝަންތަކެއް ވެސް ނުހުއްޓުވޭނެއޭ، އެ ޒިންމާ އޮންނަނީ އެފްއައިޔޫއަށޭ،" ޔާމީން ވިދާޅުވި އެވެ.\nއެހެންވެ، އޭނާ ވިދާޅުވި ގޮތުގައި، އެފްއައިޔޫ އިން އެންގުމާ އެއްގޮތަށް އެކައުންޓްތައް ދޫކޮށްލީ އެވެ.\nޝަރީފް ވިދާޅުވި ގޮތުގައި އެފްއައިޔޫ އިން އެނަލިސިސް ރިޕޯޓެއް ހެދި ކަމަށާއި ބީއެމްއެލް އިން ފައިލްކުރި އެސްޓީއާރަކީ ޝައްކު އުފެދޭ ފަދަ މުއާމަލާތެއްގެ ގޮތުގައި ބެލެވެން ނެތް ކަން ކަނޑައެޅި ކަން ވެސް ބޭންކަށް އެނގުނީ ޚިޔާނާތާ ގުޅޭގޮތުން ނެރުނު ރިޕޯޓުންނެވެ.\n"އެ ޓްރާންސެކްޝަން ކްލޯޒްކުރި ކަން އެނގޭ ނަމަ، އަޅުގަނޑުމެން އަޅަން ޖެހޭ އިތުރު ފިޔަވަޅުތައް އެޅުނީސް،" ޝަރީފް ވިދާޅުވި އެވެ.\nޝައްކު އުފެދުނު މުއާމަލާތަށް ފަހު އެކައުންޓް ދޫކޮށްލަން އެންގީ ކާކުތޯ އައްޑޫ މެމްބަރު އިބްރާހިމް ޝަރީފް ސުވާލު ކުރެއްވުން ޖަވާބު ދެއްވަން ބީއެމްއެލް އިން ފުރަތަމަ ބޭނުމެއް ނުވި އެވެ.\nއެކަމަކު ރިޔާސަތުން ދުލެއް ނުދެއްވި އެވެ. އެއީ، ބޭންކުގެ ސިއްރަކަށް ނުވުމާއި ވިޔަފާރި އަށް އަސަރުކުރާނެ ކަމެއްގެ އިތުރުން ގައުމީ ސަލާމަތަށް ވެސް ނުރައްކާ ހުރި ކަމެއް ނޫން ކަމަށް ވިދާޅުވެ، ރިޔާސަތުން މުހައްމަދު ނާޝިޒް އެންގެވީ ޝަރީފްގެ ސުވާލަށް ބޭންކުން ޖަވާބު ދިނުމަށެވެ.\nކޮމެޓީގެ ރިޔާސަތުގައި ނާޝިޒް\nއެއާއެކު ޔާމީން ވިދާޅުވީ ޝައްކު އުފެދޭ މުއާމަލާތްތައް ރިޕޯޓްކޮށް ފުރަތަމަ ބޭންކުން މުއާމަލާތު ކުރީ ބީއެމްއެލްގެ ޑެޕިއުޓީ ގަވަރުނަރު ނީޒާ އިމާދާ އެވެ. އެފްއައިޔޫގެ އިސްވެރިޔާ އާތިފް ޝަކޫރު ޗުއްޓީގައި ހުންނެވުމުން އެ ޔުނިޓް ހިންގެވުމާ އޭރު ހަވާލުވެ ހުންނެވީ ވެސް ނީޒާ ކަން ޔާމީން ފާހަގަކުރެއްވި އެވެ.\nފަހުން، އެ އަހަރުގެ ޑިސެމްބަރު މަހުން ފެށިގެން މުއާމަލާތު ކުރީ އާތިފް ޝަކޫރާ ކަމަށް ވެސް ޔާމީން ވިދާޅުވި އެވެ.\nއެއީ ރިޔާސަތުން ހިތްހަމަޖެހިވަޑައިގަތް ޖަވާބަކަށް ނުވުމާ އެކު ސުވާލު ތަކުރާރު ކުރައްވައި އެކައުންޓް ދޫކޮށްލަން އެންގެވީ ކާކުތޯ އެއްސެވުމުން ޔާމީން ވިދާޅުވީ އާތިފާއި ނީޒާގެ ފަރާތުން ވެސް އިރުޝާދު ލިބުނު ކަމަށެވެ.\nދިފާއުވާން ބީއެމްއެލް އިން ދައްކާ ވާހަކަ ގަބޫލު ނުކުރައްވާ ކަމަށް ވިދާޅުވެ ސުވާލު ފައްޓަވަމުން ކޮމަންޑޫ ދާއިރާގެ މެމްބަރު ހުސެއިން ވަހީދު ވިދާޅުވީ އެސްއޯއެފަށް ޖަމާކުރީ އެމްއެމްޕީއާރުސީގެ ފައިސާ ކަން ނޭނގޭ ކަމަށާއި މުވައްޒަފެއްގެ ބައިވެރިވުން ނެތް ކަން ހާމަކުރުމަށް ފަހު ޝައްކު އުފެދޭ މުއާމަލާތެއް ފެންމަތިވިކަމުގެ ވާހަކަތަކެއްގެ ވެސް ކޮމިޓީގައި ހިއްސާކޮށްފައިވާ ކަމަށެވެ.\nއެންޑޯސްކުރި ޗެކެއްގައި ސޮއިކުރި ފަރާތް ބަލަން ނުޖެހޭ ކަމަށް ބީއެމްއެލް އިން ބުނާ ވާހަކައާ މެދު ހިތާމަ ކުރައްވާ ކަމަށް އޭނާ ވިދާޅުވި އެވެ. ޗެކް ލިބިފައި އޮތް ކުންފުންޏަށް ނޫން އެހެން ކުންފުންޏަކަށް ޗެކް ޖަމާކުރަމުން ދިޔަކަން އެނގިތިބެ ނުހުއްޓުވި ސަބަބާ ގުޅޭ ގޮތުން އޭނާ ވަރަށް ދިގުކޮށް ސުވާލު ކުރެއްވި އެވެ.\n"އެގޮތަށް އަންނަ ޗެކްތައް ނުބަލަމޭ ދެންމެ [ޝަރީފް] ވިދާޅުވުމުން ދެން ވަރަށް ދެރަ. ބޭންކް އޮފް މޯލްޑިވްސްއާ ދޭތެރޭގައި އަޅުގަނޑުމެން އޮންނަ އިތުބާރު ވެސް ކުޑަވޭ. ވިޔަފާރިކުރުމާއި އެހެން ކަންކަމަށް ބޭންކްގައި ރައްޔިތުން ފައިސާ ބަހައްޓަނީ ތަންކޮޅެއް ސޭފްވާނެ ކަމަށް ބަލައިގެން،" މެމްބަރު ހުސެއިން ވަހީދު ވިދާޅުވި އެވެ.\n"ނަމަވެސް ކޮންމެ މީހަކު ސޮއިކޮށްލާފައި ދިނަސް އެ ސޮއި ވެސް ބަލާ ނުލައި ކާކުތޯ ސޮއި ކުރަން ޖެހެނީ ބަލާ ނުލައި ޖަމާކުރުމަކީ ވަރަށް އަންޕްރޮފެޝަނަލް ވަރަށް ހިތްދަތި ކަމެއް. އެހެންވެ އަޅުގަނޑަކަށް ތި ވާހަކަތަކެއް ގަބޫލެއް ނުކުރެވޭ."\nރައްޔިތުންގެ 1.3 ބިލިއަން ރުފިޔާ ގެއްލުވާލީ ބޭންކްގެ ތެރެއިން ކަމަށް ގަބޫލުކުރަންތޯ ހަނިމާދޫ ދާއިރާގެ މެމްބަރު އަބްދުލްޣަފޫރު ސުވާލު ކުރެއްވުމުން ޝަރީފް ވިދާޅުވީ ޓްރާންސެކްޝަން ހިނގީ ބޭންކް މެދުވެރިކޮށް ކަމަށެވެ. އެކަމަކު ގަވާއިދާއި އުސޫލްގެ ތެރެއިން ކަމަށް ވިދާޅުވި އެވެ. އެކަމުގައި ބޭންކްގެ އިހުމާލެއް އޮތް ކަމަކަށް ޝަރީފް ގަބޫލެއް ނުކުރައްވަ އެވެ.\nބީއެމްއެލް އިން ދިފާއުގައި ދެއްކި ވާހަކަތަކާ މެދު ހިތްހަމަޖެހިވަޑައިނުގެން ޣަފޫރު ވިދާޅުވީ ދިފާއުގައި ކޮންމެ ވާހަކައެއް ދެއްކިއަސް މި ޚިޔާނާތުން ބީއެމްއެލް އަށް ރެކިގަނެވޭނެ ގޮތެއް ނެތް ކަމަށެވެ. މިއީ، ދައުލަތުގެ މުއައްސަސާތައް ގުޅިގެން ހިންގާފައިވާ ވައްކަމެއް ކަމަށް އޭނާ ވިދާޅުވި އެވެ. އެކަން ނުވާ ކަމަކަށް ހަދައި އޮޅުވާލަން ކިތަންމެ ވާހަކައެއް ދެއްކިއަސް އެއީ ނުހިނގާ ކަމަކަށް ނުވާނެ ކަމަށް ވިދާޅުވި އެވެ.\nތަހުގީގީ އިދާރާތަކަށް ބީއެމްއެލް އިން މައުލޫމާތު ހިއްސާކޮށްފައި ނުވި ސަބަބާ ގުޅޭ ގޮތުން ހިތްހަމަނުޖެހުން ފާޅުކުރައްވައި ވެސް މެމްބަރުން ގިނަ ސުވާލުތައް ކުރެއްވި އެވެ. ބޭންކުން އެ ތުހުމަތު ދޮގުކުރި އެވެ.\nބީއެމްއެލް އިން އެއް ވާހަކަތަކެއް ތަކުރާރުކޮށް ބުނެފައި ވަނީ އެ ބޭންކުގެ ޒިންމާއަދާކުރި ވާހަކަ އެވެ. އެފްއައިޔޫގެ އިހުމާލު އޮތް ކަން ފެންނަ ގޮތަށް ދިން ރައްދުތަކާ ގުޅިގެން ރިޔާސަތުން ކޮމިޓީ ނިންމާލެއްވީ އެއީ ގަބޫލުކުރެވޭ ވާހަކައެއް ނޫން ކަން ދޭހަވާ ފަދަ ސުވާލަކުންނެވެ.\nއެމްއެމްޕީއާރުސީގެ މައްސަލައާ އެފްއައިޔޫއާ ގުޅުވާ އިރު، އެއްވެސް ޓްރާންސެކްޝަނެއް އެފްއައިޔޫގެ އެންގުމާ ނުލައި ބޭންކުން ހުއްޓުވާފައިވޭތޯ ނާޝިޒް އެއްސެވުމުން ބޭންކުން އެކަން ކުރާ ކަަމަށް ބޭންކުން އެއްބަސްވި އެވެ.\n"އެމްއެމްޕީއާރުސީގެ ކޭސްއާ ނުގުޅުވައި އާއްމު އުސޫލުން މަނީ ލޯންޑަރިންގެ ގާނޫނުގެ ދަށުން އަޅުގަނޑުމެން ޓްރާންސެކްޝަންތައް ސްކްރީން ކުރެވިގެންދާ އިރު ހާއްސަކޮށް ރާއްޖެ އިން ބޭރުން ކަސްޓަމަރުންގެ އެކައުންޓްތަކަށް އަންނަ ފައިސާ އަޅުގަނޑުމެން ހުއްޓުވަން. އެއީ އިތުރު މައުލޫމާތު ބޭނުންވާތީ. އެ މައުލޫމާތު ދިނީމަ ރިލީސްކުރަނީ އެހެން ނޫނިއްޔާ އަނބުރާ ފޮނުވާލަނީ،" ޔާމީން ވިދާޅުވި އެވެ.\nބީއެމްއެލް ކޮރަޕްޝަން އެމްއެމްޕީއާރުސީ މަނީ ލޯންޑްރިން އެމްއެމްޕީއާރްސީގެ ކޮރަޕްޝަން\n107 ކޮމެންޓް, 120 ރިއެކްޝަންސް\nބެންކުން ކޮއްމެއެއްޗެބުނިކަމުގަވިޔަސްMMPRC ގެ ޚިޔާނާތުގައި ބެންކު ބައިވެރިނުވެޔެކޭނުބުނެވޭނެ މި ޚިޔާނާތުގައި ވަރަށް ގިނަ މީހުން ޝާމިލު ވާނެ\nސާބަސް...ކަންކުރި ބޮޑެތި މީހުން ބައިތިއްބާފަ އާދައިގެ މީހާ ފުންޑާލަނީތި\nކަރަޕްޝަން ހިންގި ފަރާތް މިނިވަން ވެއްޖެ. އެނޫން އެންމެން މައްސަލަ އަކީ ؟\nއަޅިގަނޑުމެންވެސް ގަބޫލެއް ނުކުރަން، ބީއެމްއެލްގެ ގަވައިދު ހިނގަނީ އާދައިގެ ކަސްޓަމަރުންނަށްކަން ތި ވާހަކައިން މި އެނގުނީ\nބެންކުގެ އިސްމުވައްޒަފުން ގެ އެކަންޓުތައް ކަމާބެހޭ ފަރާތް ތަކުން ބަލަން ރަގަޅު، މުސާރަޔާ ނުބައްދަލު ފައިސާގެ މުއާމަލާތް ހިންގާފަ ހުރިތޯ އަދި އެ މިހުން ގެ އަބި ދަރިންގެ އަކައުންޓް ތައްވެސް.\nއެމްޑީޕީ ގެ އެއްވެސް މެމްބަރަކު ގަބޫލެއްނުކުރާނެ..ނަޝީދު ގެ އަނގައިން ބުނާއެއްޗެއް ނޫނީ.. ކަލްޓް ..\nތިބުނަނީ ހިޔާނާތުގެ ފައިސާ ވަދެފަ ވާކަން އެނގުނު ހިސާބުން ހުއްޓުވި ވާހަކަ އެހެން ކަމަށްވާނަމަ މިހާރުން މިހާރަށްވެސް ތިފައިސާ ދައުލަތާ ހަވާލު ކުރަންވީނޫންތޯ\nބޭންކައް ބޮޑުޚިޔާނަތެއް ވެގެންދިޔައިރު ތަށައްކިޔަނީ މަރިޔަންބުހޭ ވެސް އަހާނުލެވުނު. މިވަރުން ވަރައްގިނައެއްޗެހި އެނގި ދޭހަވެއްޖެ\nބެންކު އަގުވައްޓާލުން އެއީ ބެންކަކައްދެވޭނެ އެންމެ ބޮޑު ގެއްލުން. އެހެނީ މީހުން ބެންކުގައި ޑިޕޮސިޓު ކުރަނީ ވަރަށް ބޮޑު ޓުރަސްޓް އެއްގެ މައްޗައް. ރާއްޖެ އިސްލާހުކުރަންށޭ ކިޔާފަ އެރު މީހުން މިތެޅެނީ އެކަންކުރި މީހާ އަދީބު އާއި ޒިޔަތު ދޫކޮއްލާފަ. ކޮބާ މޮހޯމެން އިންޓަރޕޯލް ރެޑުނޯޓިސް ނެރެގެން ނިކަން ގެނެސްބަލަ.\nބޯޑުގެ ބައެއް މެމްބަރުންގެ އަތެއްނެތި ތިކަމެއް ނުކުރެވޭނެ ފޮޓޯގަ ތިފެންނަ އެކަކު އެއީ ވަރަށް ވަރުގަދަ މީހެއް ފާޑުޖަހާ\nތެދެއް، އެއީ ސަރީފު... ހުރިހާ ކަމެއްކޮއްފަ އެހެން މީހުން ލައްވާ ޒިމްމާ ނަގުވާނީ އަދި ބޮލައް ކަންޑާލާނީ ވެސް. މިއީ އޭނާގެ މަސައްކަތުގެ ވައްޓަފާޅި )؛


Covid-19 Jehigen Guardiola Ge Mamma Maruvejje - Vaguthu\nކޮވިޑް-19 ޖެހިގެން ގާޑިއޯލާގެ މަންމަ މަރުވެއްޖެ\nކޮރޯނާ ވައިރަސް ނުވަތަ ކޮވިޑް-19 ޖެހިގެން މެންޗެސްޓާ ސިޓީގެ ކޯޗު ޕެޕް ގާޑިއޯލާގެ މަންމަ ޑޮލޯސް ސަލާ ކަރިއޯ މަރުވެއްޖެ އެވެ.\nގާޑިއޯލާގެ 82 އަހަރުގެ މަންމަ މަރުވިކަން ހާމަކުރީ މެންޗެސްޓާ ސިޓީން އިންނެވެ. ސިޓީން އާއްމުކުރި ޓްވީޓްތަކެއްގައި ބުނީ ގާޑިއޯލާގެ މަންމަ މަރުވުމުން އެކަމުގެ ތައުޒިއާ އާއިލާ އަށް ރައްދުކުރާކަމަށާއި ޓީމުގެ އެންމެން ގާޑިއޯލާގެ ހިތާމައިގައި ބައިވެރިވާ ކަމަށެވެ.\nޑޮލޯސް ސަލާ ކަރިއޯ މަރުވީ ބާސެލޯނާގައި ކޮވިޑް-19 އަށް ފަރުވާ ހޯދަމުން ދަނިކޮށެވެ. ގާޑިއޯލާގެ ބައްޕަ ވެލެންޓީއާ އެކު ޑޮލޯސް ސްޕެއިންގައި ދިރިއުޅުނީ ބާސެލޯނާ ނިސްބަތްވާ ކެޓަލޫނިޔާގެ މަންރެސާ ސަރަހައްދުގަ އެވެ.\nގާޑިއޯލާގެ މަންމަ ސަލާ ކަރިއޯ މަރުވުމާ ގުޅިގެން ސިޓީ އަދި ބާސެލޯނާގެ އިތުރުން ބަޔާން މިއުނިކްގެ ކުޅުންތެރިން އަންނަނީ ތައުޒިޔާގެ މެސެޖުތައް ކަޓަލޫނިޔާ އަށް އުފަން ކޯޗަށް ރައްދު ކުރަމުންނެވެ.\nކޮވިޑް-19 ގެ ސަބަބުން އިނގިރޭސި ޕްރިމިއާ ލީގު މެދުކަނޑާލުމުން ގާޑިއޯލާ ވަނީ އެނބުރި ސްޕެއިން އަށް ގޮސްފަ އެވެ. މި ވައިރަހުން ރައްކާތެރިވުމަށް ކުރާ މަސައްކަތުގައި ގާޑިއޯލާ ވަނީ އެއް މިލިއަން ޔޫރޯގެ އެހީއެއް އޭނާ ނިސްބަތްވާ ކަޓަލޫނިޔާ އަށް ވެދީފައެވެ. ރިޕޯޓުތައް ބުނާ ގޮތުން ގާޑިއޯލާ އެއް މިލިއަން ޔޫރޯ ހަދިޔާކޮށްފައިވަނީ މެޑިކަލް ކޮލެޖު އޮފް ބާސެލޯނާ އާއި އެންޖެލް ސޮލާ ޑެނިއެލް ފައުންޑޭޝަނުން ގުޅިގެން ބާސެލޯނާގައި ކުރިއަށްގެންދާ ކެމްޕެއިނަކަށެވެ.\nސްޕެއިން އަކީ ޔޫރަޕުން ކޮވިޑް-19 ގެ ނުރައްކާ އެންމެ ބޮޑުވެފައިވާ އެއް ގައުމެވެ. އެގައުމުން މި ބަލި ޖެހިފައިވާ މީހުންގެ އަދަދު 135 ހާހަށް ވުރެ މައްޗަށް އަރާފައިވާއިރު މަރުވި މީހުންގެ އަދަދު 13 ހާހަށް ވަނީ އަރައިފަ އެވެ.\nމުޅި ދުނިޔެ އަށް ފެތުރިފައިވާ ބަލިމަޑުކަމަކަށް ބަދަލުވެފައި ކަމަށް ދުނިޔޭގެ ސިއްހަތު ޖަމިއްޔާ (ޑަބްލިޔު.އެޗް.އޯ) އިން ކަނޑައަޅާފައިވާ ކޮވިޑް-19 ވައިރަސް މިހާތަނަށް ދުނިޔޭގެ ގިނަ ގައުމުތަކަކުން ވަނީ ފެނިފަ އެވެ.


Emmen kaigen thibitho mi balanee mi balanee kon baeh?\nގޭގޭގައި ރޯދާވީއްލާ ތަކެތި ބާކީވުމުން އުކާލުމުގެ ބަދަލުގައި ޑޮނޭޓް ކުރުވޭ ގޮތް "އެންމެން ކައިގެން" މޫވްމަންޓް އިން\nވަރަށް ފަސޭހަ ކަމެކެވެ. ކޮންމެ މީހަކަށް ވެސް ފާޑެއް ކިއިދާނެއެވެ އަދި ގޮތް ވެސް ކިއި ދާނެއެވެ. އެވެސް ވަރަށް ފަސޭހަ ކަމެކެވެ؛ އެކަމަކު ކަމެއް ބަދަލު ކުރަން މަސައްކަތް ކުރަނީ ވަރަށް މަދު ބަޔެކެވެ. އަދި އެއީ ވަރަށް އުނދަގޫ ކަމަކަށް ވެސް ވެއެވެ. އެފަދަ މީހުންނަކީ ތަފާތު ދައްކާ މީހުނެވެ. މަސައްކަތުން ކަންކަން ބަދަލު ކުރާ މީހުނެވެ. އެކި މައްސަލަތައް ހައްލެއް ހޯދައިދޭން މަސައްކަތް ކުރާ ޒުވާނުން އުޅެ އެވެ. އެއީ ފަހުރުވެރި ބައެކެވެ.\nކަމެއް ބަދަލުކޮށްލާން މި ރޯދަމަހުގެ ތެރޭ ކެމްޕޭނެއް ފެށި ދެ ޒުވާނުންނަކީ ޝައްމާ އަބްދުލް ގައްޔޫމާއި އިސްމާއިލް ޝިހާބެވެ. އޭގެ ދެވެރިން ފެށީ "އެންމެން ކައިގެން" ތިބޭ ކެމްޕޭނެކެވެ. ދެ ޒުވާނުން އިސް ނަގައިގެން ފެށި ހަރަކާތް ކުރިއަށް ގެންދާ ބޭނުމަކީ ގޭގައި އިތުރުވެ އިސްރަފުވާންދާ ރަނގަޅު ކާނާ ޑަސްޓްބިނަށް އަޅައިލުމުގެ ބަދަލުގައި ކާނެއް އެއްޗެއް ނެތް މީހުނަށް އެތަކެތި ފޯރުކޮށްދިނުމެވެ. ކިހާ ރަނގަޅު ނިޔަތެއް ހެއްޔެވެ؟\nޝައްމަ އަބްދުލްގައްޔޫމް "އެންމެން ކައިގެން" މޫވްމަންޓްގެ ފައުންޑާ\nޝައްމާ ބުނި ގޮތުގައި އޭނާއަށް ހިޔާލެއް އައީ ގޭ އެންމެން ކައި ނިމިގެން ބާކީ މާ ގިނައިން ރޮށި ހުރުމުން އެ އުކާލުމުގެ ބަދަލުގައި ބޭނުންވާނެ މީހަކަށް ފޯރުކޮށްދޭން އޭނާ ބޭނުން ވެގެނެވެ. އެކަން ކުރަން ބެލި އިރު އެފަދަ ޕްލެޓްފޯމެއް ނެތިގެނެވެ.\nދެން ހިޔާލަށް އައީ މިފަދަ ކަމެއް ކުރާށެވެ. އޭގެ ބޭނުމަކަށްވީ ހައިހޫނުކަމުގައި ހުރި އެހެން މީހަކަށް ކާއެއްޗެއް ދިނުމެވެ. ނަމަވެސް، ދޭނެ ވަކި ޕްލެޓްފޯމެއް ނެތީ އެވެ. އެފަދަ ޕްލެޓްފޯމެއް ހަދައިފިއްޔާ އެހެން ގޭބިސީ ތަކުގައި ރޯދަވީއްލުމަށް ފަހު އިތުރުވާ ކާބޯތަކެތި އެހެން މީހަކުގެ ހާރަށް ދޭން ބޭނުންވެފައި ބަޔަކު ތިބެ، އެކަން ކޮށްލެވޭނެ އެވެ. އޭރަށް އިސްރާފު ނެތުނީ އެވެ. އަދި ސޮދަގާތެއް ކުރެވުނީ އެވެ.\nކުޑަކުއްޖަކު ކާބޯތަކެތި ޑޮނޭޓް ކުރަނީ -- ފޮޓޯ: އެއްމެންކައިގެން\n"އެންމެންކައިގެން" މޫވްމަންޓެއް އުފަންވީ އެހިސާބުންނެވެ. ދެން ސޯޝަލް މީޑިއާގައި އިސްތިހާރުވީ އެ މޫވްމަންޓްގެ މައުލޫމާތެވެ. ކޮންމެ މީހަކަށްވެސް ގޭގައި އިތުރުވާ ބައި، ރީތިކޮށް ބަންދު ކޮށްލައިގެން ހެންވޭރު ދަނޑު ކުރިމަތީގައި ހުންނަ ޔޫތު ސެންޓަރު، ހ. މުނިއުފާއަށް ގެންގޮސް ހަވާލު ކުރަންވީ އެވެ.\nމި މޫވްމަންޓާ ގުޅޭގޮތުން ކޯފައުންޑާ އިސްމާއިލް ބުނި ގޮތުގައި "އެއްމެން ކައިގެން" ނަމުގައި އައި މި މޫވްމަންޓްގެ މަގްސަދަކީ މި ރޯދަމަހު ކާނެ ބޯނެ އެއްޗެއް ނުލިބިފައިވާ ވީހާވެސް ގިނަ މީހުނަށް ކާބޯތަކެތި ފޯރުކޮށްދިނުމެވެ.\nހ.މުނިއުފާގައި މީހަކު ކާބޯތަކެތި ބަލާގޮސް ފޮޓޯ: އެއްމެންކައިގެން\nމިސްކިތްތަކުން ރޯދަވީއްުލުނު ކަމުގައިވި ޔަސް ހާރު ކާނެ އެއްޗެއް ނެތި ބަޔަކު ތިބުމަކީ އެކަށީގެންވާ ކަމެކެވެ.\n"ސޯޝަލް މީޑީއާގައި މި ކެމްޕެއިނަށް ބޮޑު ތަރުހީބެއް ލިބިފައިވާ އިރު، ކާބޯތަކެތި ޑްރޮޕް ކުރުމަށް އިތުރު ޕޮއިންޓްތަކެއް ޑިމާންޑް އޮތް ވަރަކުން ހެދުމުގެ ވިސްނުން އެބަހުރި" ކަމުގައި އިސްމާއިލް ބުންޏެވެ.\nއެއްވެސް މީހަކަށް ތަފާތު ކުރުމެއް ނެތި، ކާން ނުލިބިފައި ތިބި ކޮންމެ މީހަކަށް މި ތަކެތި ފޯރުކޮށްދިނުމުގައި މި މޫވްމަންޓުން މަސައްކަތް ކުރާނެއެ ވެ. ކޮންމެ ރެއަކު 9:00 އިން 12:00 އަށް ޑްރޮޕްއޯފް ޕޮއިންޓް ހުޅުވާލައި ހުރެ އެވެ.\nހ. މުނިއުފާގައި "އެންމެން ކައިގެން" ކުރިއަށް ގެންދާ ހަރަކާތުގެ ތެރެއިން\n"ރޭގަައި މި މަސައްކަތް ފެށި އިރު ވަރަށް ބޮޑު ތަރުހީބެއް ލިބުނު. ވަރަށް ގިނަ މީހުން ކާބޯތަކެތެ ޑޮނޭޓް ކުރި. އަދި ހަމަ އެއާއިއެކު 100 އަށް ވުރެ ގިނަ މީހުންއަށް ކާބޯތަކެތި ވަނީ ފޯރުކޮށްދެވިފައި. ބައެއް ފަރާތްތަކުން ހުޅުމާލެ އިންވެސް އައިސް ޑޮނޭޓް ކޮށްފައިވޭ. އަދި ބައެއް މީހުން ކުޑަކުދިން ގޮވައިގެން އައިސް ވެސް ކާބޯތަކެތި ހަވާލު ކޮށްފައިވޭ"\nރަށު މިކްސްޗަރުން ފަނި ގިރަން ދިޔަ ހަނދާން!\nކަޓްލެޓްސްގެ ބަހުސެއްް އޮވޭ!\nމާއެނބޫދޫ ކުދިން ބޭއްވީ ދަސްކުރާ މާހެފުމެއް!\nރަހަ ބަލަން ދޮންއަނބުގެ ރިހަ ކައްކަބަލަ؟


93 million Rufiyaa ah3rasheh ge bandharu hadhan havaalukohffi\n93 މިލިއަން ރުފިޔާއަށް ތިން ބަނދަރެއް ހަދަން ހަވާލުކޮށްފި\nތިން މަޝްރޫއު ވެސް ހަވާލުކޮށްފައިވަނީ ހެވީ ފޯސް މޯލްޑިވްސް ޕްރައިވެޓް ލިމިޓެޑްއާ ފޮޓޯ: އަހްމަދު ޝުރާއު-އަވަސް\nތިން ރަށެއްގެ ބަނދަރު ހެދުމުގެ މަސައްކަތް 93.3 މިލިއަން ރުފިޔާއަށް ހެވީ ފޯސް މޯލްޑިވްސް ޕްރައިވެޓް ލިމިޓެޑްއާ ހަވާލުކޮށްފި އެވެ.\nޕްލޭނިން މިނިސްޓްރީ އިން ބަނދަރު ހަދަން ނިންމާފައި ވަނީ ދ. ރިނބިދޫ އާއި ތ. އޮމަދޫ އަދި އައްޑޫ އަތޮޅު މަރަދޫ ފޭދޫގަ އެވެ. އެ މަޝްރޫއު ހަވާލު ކުރަން ބޭއްވި ރަސްމިއްޔާތުގައި އެ މިނިސްޓްރީގެ ފަރާތުން އެއްބަސްވުމުގައި ސޮއި ކުރެއްވީ ޑިރެކްޓާ ޖެނެރަލް ފާތިމަތު ޝާނާ ފާރޫގެވެ. އަދި ހެވީ ފޯސްގެ ފަރާތުން ސޮއި ކުރެއްވީ އެ ކުންފުނީގެ އެމްޑީ އިބްރާހިމް ޒަމީރު އެވެ.\nމަޝްރޫއުތަކުގެ ތަފްސީލް ދެއްވަމުން ޝާނާ ވިދާޅުވީ ރިނބިދޫ ބަނދަރު ހަދަން ހަވާލުކޮށްފައި ވަނީ 29.4 މިލިއަން ރުފިޔާއަށް ކަމަށާއި 240 ދުވަސް ތެރޭ އެ މަޝްރޫއު ނިންމަން ޖެހޭ ކަމަށެވެ. އަދި އޮމަދޫ ބަނދަރު ނިންމަން ކަނޑައަޅާފައިވަނީ އަހަރެއް ކަމަށާއި އެ މަޝްރޫއަށް 32.2 މިލިއަން ރުފިޔާ ހަރަދުވާ ކަމަށް ޝާނާ ވިދާޅުވި އެވެ.\nމަޝްރޫއުތަކަށް ހަރަދު ކުރަނީ ސަރުކާރު ބަޖެޓުން ފޮޓޯ: އަހްމަދު ޝުރާއު-އަވަސް\nމަރަދޫ ފޭދޫގައި ނިންމާފައި ވަނީ މިހާރު އޮތް ބަނދަރު އިތުރަށް ތަރައްގީ ކުރަން ކަމަށް ޝާނާ ވިދާޅުވި އެވެ. އެގޮތުން އަހަރެއް ތެރޭގައި އެ މަސައްކަތް ކުރަން 31.6 މިލިއަން ރުފިޔާއަށް ހެވީ ފޯސްއާ ހަވާލުކޮށްފައިވާ ކަމަށް ވެސް އޭނާ ވިދާޅުވި އެވެ.\nރިނބިދޫ، އޮމަދޫ އަދި މަރަދޫ ފޭދޫ ބަނދަރު ހެދުމުގެ މަސައްކަތަކީ ދައުލަތުގެ ހަރަދުގައި ކުރާ ތިން މަޝްރޫއެެވެ.\nބަނދަރު ޕްރޮޖެކްޓް މިނިސްޓްރީ އޮފް ނެޝަނަލް ޕްލޭނިން އެންޑް އިންފްރާސްޓްރަކްޗާ\nހަތް ރަށެއްގެ ބަނދަރު ހަދަން އެމްޓީސީސީއާ ހަވާލުކޮށްފި\n11 ރަށެއްްގެ ބިން ހިއްކުމުގެ އީއައިއޭ ހަދަން ތިން ކުންފުންޏަކަށް


BREAKING:6Aharu Ge Kujjaku Kanu Banumahfahu Jinsee Gulhun Hingaifi - Vaguthu\n1 މަސް ކުރިން ( ޖެނުއަރީ 22, 2020 )\nދެކުނުގެ ރަށެއްގައި ހަ އަހަރުގެ އަންހެން ކުއްޖަކު ކަނު ބަނުމަށްފަހު ޖިންސީ ގުޅުން ހިންގި މައްސަލައެއްގެ މައުލޫމާތު "ވަގުތު"އަށް ލިބިއްޖެއެވެ.\n"ވަގުތު" އަށް އެނގިފައިވާގޮތުން މި ހާދިސާ ހިނގާފައި ވަނީ މިދިޔަ އަހަރުގެ އޮގަސްޓް މަހުގެ 19 ވަނަ ދުވަހުއެވެ.\nއެ ކުއްޖާއަށް ޖިންސީ ގޯނާކޮށްފައި ވަނީ އެ ކުއްޖާގެ ދޮން ބައްޕައެވެ. އޭނާއަކީ ސ. ފޭދޫއަށް ނިސްބަތްވާ މީހެކެވެ.\nމި މައްސަލާގައި މިދިޔަ އަހަރު ޑިސެމްބަރު މަސް ތެރޭގައި އޭނާ ހައްޔަރުކުރުމަށްފަހު ތަހުގީގު ނިންމާ ޕްރޮސެކިއުޓަރ ޖެނެރަލް (ޕީޖީ)އަށް މައްސަލަ ފޮނުވިއެވެ.\nއަދި ޕީޖީން ވަނީ އެރަށު ކޯޓަށް މައްސަލަ ހުށަހަޅާފައެވެ.\n"ވަގުތު"އަށް އެނގިފައިވާގޮތުން މި މައްސަލާގައި ޝަރިއަތް ވަރަށް އަވަހަށް ފަށާނެ އެވެ.\nދޮން ބައްޕަ އެ ކުއްޖާއަށް ޖިންސީގޯނާ ކޮށްފައި ވަނީ ފަޅުގެއަކަށް ގެންގޮސް ދެލޮލުގައި ފޮތި އައްސާފައި ލޯ ނުހުޅުވުމަށް ބުުނެ، ކުއްޖާއަށް ލޮލީޕޮޕެއް ދޭން ކަަމަށް ބުނުމަށްފަހު އެވެ.\nBREAKING:3Aharuge Kujjakah Jinsee Goanaa Kuri 76 Aharuge Meehaku Hayyarukohffihttps://t.co/YDNFZoNfEH\nއެރަށު ކޯޓުން ވަނީ ޝަރީއަތް ނިމެން ދެން އޭނާ ބަންދުގައި ބެހެއްޓުމަށް އަމުރުކޮށްފައެވެ.\nLeading Teacher Eh Kujjakah Jinsee Furahsaarakoh, Ekan Sirru Kuran Masaiykaiy Kohfihttps://t.co/ZzKsyS8Eeq\n— Vaguthu Online (@VaguthuOnline) January 21, 2020\nގެސްޓް ހައުސްއެއްގައި ކުޑަކުއްޖަކަށް ސިފައިންގެ މީހަކު ޖިންސީ ގޯނާ ކުރި ވާހަކަ ދޮގުކޮށްފި\nކުޑަކުއްޖަކު ރޭޕް ކުރި މައްސަލައެއް ފުލުހުން ތަޙްޤީޤު ކުރަން ފަށައިފި\nޖެނުއަރީ 22, 2020 15:26\nވަގުތު ކިޔަނީނަމަކަށް ނޫންކަން ވސާފު ގަދަ ސީދާކަމަށް ތިބޭކުދީންކޮޅެއް\nޖެނުއަރީ 22, 2020 15:44\nކަން ހިނގިތާ6މަސް ފަހުން އަހަރެމެންނަށް މި އިނގެނީ!!!! ހަޤީގަތް ފޮރުވަން އުޅުނުކަން ވަރަށް ސާފު. ޝަރީއަތްވެސް ދާނީ މަތިންބައިން\nޖެނުއަރީ 22, 2020 16:03\nބަލަންނުތިބެ މިކަމުގައި ރައްޔިތުން ނު ކުމެ ހުއްޓުވަންނީ...\nއެންމެ ފަހުން ހައްޔަރު ކުރި ކާފަ ގަނޑުވެސް ދުވަސް ކޮޅަކުން ދޫ ކޮށްލަފާނެ.\nޖެނުއަރީ 22, 2020 23:20\nޖެނުއަރީ 22, 2020 16:07\nމި ދެން ކިހާ ބޮޑު ބަލާވެރިކަމެއް\nޖެނުއަރީ 26, 2020 00:12\nހުކުރު ހުތުބާގަ ކީހެން އަންނަން އުޅޭ މުސީބާތެއްގެ އިންޒާރު ކަންނޭގެ. ކުށްވެރިންނަށް އަދަބު ނުލިބި ކުށްތައް މުޖުތަަމައުގައި ގިނަވެ ފާޅުގައި ކުރަންފަށާ، އެކަން އެނގި ތިބެ ޙައްޤު ބަސްބުނަން ނުކެރުމާއި، ނުބުނުމާއި، އަދ އިންސާފު ލިބެންޖެހޭ މީހުންނަށް އިންސާފު ނުލިބި ދިޔުމަކީ، ޤިޔާމަތް ވުމުގެ އަލާާމަތެކެވެ. ﷲ ގެ ކޯފާއެއް އަތުވެދާނެ ކަމަކަށް ބިރުވެތިވާށެވެ.\nޖެނުއަރީ 22, 2020 16:14\nވަގުތު ވަރެއްނެތް ހަމަ.\nޖެނުއަރީ 22, 2020 16:28\nސްކޫލް އަންހެން ދަރިވަރުންތަކަށްބެހިފަ ހުރި އެޑުމިނިސްޓްރޭޓަރ އަދިވެސ ްހުރީ ސްކޫލްގަ، ވަޒީފާގައި.\nއެންމެ މަޑު ކަށިގަނޑު\nޖެނުއަރީ 22, 2020 16:32\nމިއީ ހަމަ ރޭވުމެއްގެ ދަށުން އިންޑިއާގެ ސަގާފަތް ދިރުވަނީ ވަކިބަޔަކު ނެތިކޮށްލުމަށް ގާނޫނެއް ފާސް ކުރުމަށް ޓަކާ. އެހެންވެ އެޑިކުއުކޭޝަނުން ޓްރެއިނިން ކުރި ލާދީނީ ކުދިންކޮޅު އެއުޅެނީ ދީނީ ކުދިންކޮޅު ފްރޭމްކުރަން. ޖާބެމެން އިސްލާމް ދީނޭ އެކިޔަނީ މިހާރު. ޖާބެ މެންނަށް ކެރެންޏާ އިސްލާމީ ޝަރީޢާގެ ދަށުން މީހުންގެ އަބިންނާ ފިރިން ގާތަށް ވަދެ ޒިނޭ ކުރާމީހިން ރަޖަމް ކުރަން ގާނޫނެއް ފާސްކޮށްބަލަ. ނުކެރޭނެ. އެވެސް ވަކި ކުޑަ ކަމެއްތޯ. ވައްކަން ކުރުމާ މަގުފޭރުން އާއްމުވެއްޖެ. މިކަމަށް ވެސް ނުކެރޭނެ އިސްލާމީ ޝަރީޢާ ތަންފީޒު ކުރަން.\nޖެނުއަރީ 22, 2020 16:39\nއަނެއްކާވެސް ކޮމިޓީތައް ބައްދަލުކޮށްލާ ސައި ބޮއެ ހަދާލީމަ ތިކަންތައް ޙައްލުވާނެ، ޤާނޫނު ހަދާ މަޖިލިހު ކަނޑުކޮހުން\nސ އަތޮޅު އެއީ ދެކުނުގެ ރަށެއް ކޮއްކޯ\nޖެނުއަރީ 22, 2020 17:17\nމިހުން ނަ އިދެގެން ކުރިމަ ވިނު\nޖެނުއަރީ 22, 2020 18:12\nއޮރިޔާން ސައިޓް ތަކަށް ދިރާގާ އޫރީދޫ އިން ނުވަދެވޭ ގޮތް ހަދާ ބަލާށެވެ. ބައެއް މީހުން ސައިޓް ތަކަށް ވަދެގެން މޮޔަވަނީ އެވެ.\nޖެނުއަރީ 23, 2020 00:59\nއޮރިޔާން ސައިޓުތަކައް ނުވަދެވޭގޮތް ހަދަންވީ\nޖެނުއަރީ 26, 2020 18:39\nޓީ އެލްސީ ދައްކާ. ޢަންޑުރެސް ދައްކަނީ ކަޮމިށަނައް ނޭގިތަ\nޖެނުއަރީ 22, 2020 18:25\n6 އަހަރުވީމާ ކަނު ބަންނާނެ ކަމެއް ނެތް. އިނދެލަންވީ.\nޖެނުއަރީ 22, 2020 21:34\nކަލެއެކޭ މުނިކާފަބެއެކޭ ތަފާތެއްނެތެއްނު ތިބުނަނީ ހައަނހަރުވީމާ އިންނަންވީއްޔޭ ވަހުޝީކަންދޯ\nޖެނުއަރީ 22, 2020 21:59\nހުރިހާ ކަމެއް އެބޭ އަށް ވިއްދާފަ.\nޖެނުއަރީ 22, 2020 21:58\nއެންމެ ކަމަކާ ދެކޮޅަށް މީހުންނަށް އަޑުއުފުލެނީ ދޯ. ބަދުނާމު ވާނީވެސް ވަކި ބައެއް. ދެން މިއުޅޭ މީހުންތައް ވަރަށް ފޯރި ހުންނާނެ ކޮންމެ ކަމެއްވެސް ސިޔާސީ ކުރަން. މީ ވަރަށް ވާހަކަ.\nޖެނުއަރީ 22, 2020 22:53\nވޯޓް ދޭން ތިބި މީހުންގެ ލިސްޓުގަ ހިމެނޭ ބައެއްވީމަދޯ ؟؟؟؟؟؟ އެބައިގަނޑައް ހައްގު އަދަބު ނުދީގެން މިއުޅެނީ!!!! ހުކުމް ނުކޮއްގެން މިއުޅެނީ\nޖެނުއަރީ 22, 2020 23:45\nމިދާ ރޭޓުން ކްރައިމް ޕެޓްރޯލް މޮޑިސް ސީޒަނެއް ހެދޭނެ ހެންހިވަނީ.\nޖެނުއަރީ 23, 2020 06:15\nހިޔެއް ނުވޭ ތިޔަ މައްސަލަ ސާބިތުވާނެ ހެނެއް.\nޖެނުއަރީ 25, 2020 15:11\nކިހާ ވަރުގަދަ ކަމެއް ދެން މީ.\nހަޔާތްކުޑަ އެއްޗެހިތަށް ބަލައިގެން ޖަނަވާރުން ތެޅޭހެން މި އެއްޗެހިތަށް މިއުޅެނީ.. ހެޔޮނުވާނެ ައަހަރުމެން އަންހެން ކުދިންނަށް، އަންހެނުންނަށް ރައްކާތެރިކަން ފޯރުކޮށްދީބަލަ. މަންމައިންނާ ބައްޕައިންނަށް އާދޭސް ކުރަން ކުދިންތަށް ލިބުނީމަ ހެޔޮގޮތުގައި ތަރުބިއްޔަތު ކުރަން.. ފުރަތަމަ ރަނގަޅު ބައްޕައެއް ނޫނޫ މަންމައެއް ހަޔާތުގެ ބައިވެރިޔާ އަށް ހަދާބަލަ. އޭރުން އަންނަން އޮތް ޖީލުތަށް މިފަދަ ކަންކަމުން ދުރުވާނީ.\nކަމެއްވީމާ ފެލޭނެ. އެކަމަކު ބިންގާ އެޅުމުގެ ކުރިން ބަލައެއް ނުލައޭ ބިންގަލުގެ ކޮލިޓީއެއް.\nޖެނުއަރީ 26, 2020 09:37\nކުޑަ ކުައްޖަކާއިއެކު ޖިންސީ ގުޅުމެއް ނުހިންގާނެ އިނގޭތޯ. އެއަށް ކިޔަނީ "ޗައިލްޑް ރޭޕް/ސްޓެޗުޓަރީ ރޭޕް".


SunOnline: Foiy thakugai kuh liyevumugai ihumaaluvi faraaithah hoadhany\nފޮތްތަކުގައި ކުށް ލިޔެވުމުގައި އިހުމާލުވި ފަރާތްތައް ހޯދަނި\nފާޠިމަތު ނަޒީފާ އަޙްމަދު 06 Sep 2021, 11:50\nބައެއް ގްރޭޑްތަކުގެ ގުރުއާން އަދި އިސްލާމް ފޮތުގައި މައްސަލަތަކެއް ހުރިކަން ފާހަގަ ކުރެވިފައި ވާތީ، އެ މައްސަލަ ދިމާވުމުގައި އިހުމާލުވި ފަރާތްތައް ދެނެގަތުމުގެ މަސައްކަތް ފަށައިފި ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވެއްޖެއެވެ.\nއެ މައްސަލަތައް ފާހަގަ ކުރެވިފައި ވަނީ ބައެއް ގްރޭޑުތަކުގެ އިސްލާމް އަދި ގުރުއާން ފޮތްތަކުންނެވެ. އެގޮތުން ބައެއް އާޔަތްތައް ލިޔުމުގައި އުނި އިތުރު ހުރިކަން ދެނެގަނެވިފައިވެއެވެ.\nއެޑިއުކޭޝަން މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު އައިޝަތު އަލީ ވިދާޅުވީ، ބައެއް ފޮތްތަކުގައި މައްސަލަ ހުރިކަން ފާހަގަވެ، އެކަން ދިމާވުމަށް މެދުވެރިވި ސަބަބު ދެނެގަންނަން މަސައްކަތް ކުރާ ކަމަށެވެ. އަދި މި ދެ މާއްދާ ނޫން އެހެން މާއްދާ ތަކުގައިވެސް ކުށް ހުރިކަމަށް މައުލޫމާތު ލިބޭތީ، އެ ފޮތްތައް ވެސް ބަލާނެ ކަމަށެވެ.\nއެ މައްސަލައިގައި އިހުމާލުވި މީހުންނަށް ފިޔަވަޅު އަޅާނެކަންވެސް މިނިސްޓަރު ފާހަގަ ކުރެއްވިއެވެ. ނަމަވެސް އެ ފިޔަވަޅުތަކާ ބެހޭ އިތުރު ތަފްސީލެއް ނުދެއްވައެވެ.\nމިނިސްޓަރު ވިދާޅުވީ މި އަހަރު އަލަށް ލިޔެވި، ކުދިންނަށް ލިބުނު ގްރޭޑް 1 ގެ ފޮތުގައިވާ މައްސަލައިގެ އިތުރުން، 2015 އަދި 2018 ވަނަ އަހަރުގެ ބައެއް ފޮތްތަކުގައިވެސް މައްސަލަ ހުރިކަން މިހާރު ފާހަގަ ކުރެވިފައި ވާ ކަމަށެވެ.\nގްރޭޑް 1 ގެ ގުރުއާން ފޮތަކީވެސް ނޭޝަނަލް އިންސްޓިޓިއުޓް އޮފް އެޑިއުކޭޝަން (އެންއައިއީ) އިން ބަލާ އަދި އިސްލާމިކް މިނިސްޓްރީން ހުއްދަ ދީފައިވާ ފޮތެއްކަން މިނިސްޓަރު ފާހަގަ ކުރެއްވިއެވެ.\nމިނިސްޓަރު ވިދާޅުވީ 2015 ވަނަ އަހަރުން ފެށިގެން ކުދިން ބޭނުން ކުރަމުން އަންނަ ގްރޭޑް ދޭއްގެ އިސްލާމް ފޮތުގައިވާ ކުށް ހަމަ އެގޮތަށް މިއަދާ ހަމައަށް އިސްލާހު ނުވެ އޮތީ އެ މިނިސްޓްރީގެ ސަމާލުކަމަށް އެކަން ނާންނާތީ ކަމަށެވެ. ނަމަވެސް ކުދިންނަށް އެ ފޮތުން ކިޔަވައިދީފައި ވަނީ އެ ކުށް ރަނގަޅު ކޮށްގެންކަން ޓީޗަރުންނާ ވާހަކަ ދެއްކެމުން އެނގިފައިވާ ކަމަށް މިނިސްޓަރު ވިދާޅުވިއެވެ.\nމި މައްސަލައިގައި މީގެ ކުރިން މިނިސްޓްރީން ނެރުނު ބަޔާނުގައި ބުނެފައި ވަނީ، އެ މައްސަލަ ސަމާލުކަމަށް އައުމާއެކު އެންއައިއީ އާ ގުޅިގެން އެ މައްސަލަ ހައްލުކުރުމުގެ މަސައްކަތް ފަށާފައިވާކަމަށެވެ.


Atholhuthakah bali dhiyumuge furusathu adhives eba oiy: Nazla\nޑރ. ނަޒްލާ ރަފީގް: އިންޒާރު ކުރެއްވެވި\nކޮވިޑްގެ ބަލިމަޑުކަން އަތޮޅުތަކުގެ ތެރެއަށް ފެތުރުމުގެ ފުރުސަތު އަދިވެސް އެބައޮތް ކަމަށް ނެޝަނަލް އެމަޖެންސީ އޮޕަރޭޝަން ސެންޓަރު (އެންއީއޯސީ) އިން ބުނެފި އެވެ.\nއެ ސެންޓަރުން ބޭއްވި ނޫސްވެރިންގެ ބައްދަލްވުމުގައި ރޭ ޑރ. ނަޒްލާ ރަފީގް ވިދާޅުވީ މިހާތަނަށް މަދު ރަށަކުން ކޮވިޑް ފެނުނު ނަމަވެސް އަދިވެސް ބައެއް ރަށްރަށުން އެ ބަލީގެ މީހުން ފެނުމުގެ ފުރުސަތު އެބައޮތް ކަމަށެވެ.\nކޮވިޑްގެ ބަލި މީހުން ފެނުނު ރަށްތަކުގެ ތެރެއިން މަނަދޫ ފިޔަވައި އެހެން ރަށްތަކަށް ބަލި ގޮސްފައި ވަނީ ސީދާ މާލެއިންނެވެ. ނަމަވެސް ނަޒުލާ ވިދާޅުވީ މަނަދޫ މީހާއަށް ބަލި ޖެހުނު ގޮތް އެނގިފައިނުވާ ކަމަށެވެ.\nމަނަދޫއިން ފުރަތަމަ ޕޮޒިޓިވްވެފައި ވަނީ އުމުރުން 80 އަހަރުގެ އަންހެނެކެވެ. އޭގެ ފަހުން އޭނާއާ ކޮންޓެކްޓްވި އިތުރު ނުވަ މީހަކު ވަނީ ޕޮޒިޓިވްވެފަ އެވެ.\nނަޒްލާ ވިދާޅުވީ މިއީ ފިޔަވަޅުތަކުގައި އިތުރަށް ހިފަންވީ ވަގުތު ކަމަށެވެ.\n"ތިން ރަށަކުން ކޭސަސް ފެނިފައި އެބަހުރި. ދެ ރަށެއްގެ މިއީ ސީދާ މާލެއާ ގުޅިފައިވާ ކޭސްތަކެއް، އެހެން ނަމަވެސް ތިންވަނަ ރަށުގެ ސީދާ ސޯސްއެއް އެނގިފައެއް ނެތް. އަދިވެސް މާލެއިން ކޭސަސް މިދަނީ ފެންނަމުން. އެހެންވީމަ އަދިވެސް ފުރުސަތު އެބައޮތް އަތޮޅުތަކުގެ ތެރެއަށް ބަލި ދިއުމުގެ. އެނގިވަޑައިގަންނަވާނެ ލޮކްޑައުންގައި އޮތް ނަމަވެސް ޒަރޫރީ ކަންކަމަށް ދަތުރުތައް އެބަކުރެވޭ. އެހެންވީމަ މި ދަތުުރުތަކުން ވެސް ކޮންމެވެސް ފުރުސަތެއް އޮންނާނެ ބަލި ފެތުރެން" ނަޒްލާ ވިދާޅުވި އެވެ.\nއޭނާ ވިދާޅުވީ ލޮކްޑައުންގެ ނަތީޖާ ފެންނަ ކަމަށާ ނަމަވެސް އަބަދު ލޮކްޑައުންގައި ނުތިބެވޭނެ ކަމަށެވެ. އެކަމަކު ފިޔަވަޅުތަކަށް ލުއި ދިނުމާމެދު ނިންމުންތަކެއް ނިންމާނީ ދުނިޔޭގެ އެކި ގައުމުތަކުން އަމަލުކުރަމުން ދާ ގޮތާއި ހާލަތަށް ބެލުމަށްފަހުގައި ކަމަށް ވެސް ނަޒުލާ ވިދާޅުވި އެވެ.\n"އަޅުގަނޑުމެންވެސް މި ދަނީ ބަލަމުން ލޮކްޑައުން ނިމުމަކަށް ގެންނާނީ ކޮން އިރަކުންތޯ، އެކަން ކަމަށް ވިސްނުން އެބަހުރި. ކޮންމެ ދުވަހަކުވެސް އަާ ޗޭންޖަސްތައް ދަނީ އަންނަމުން. އަދި ފިޔަވަޅުތައް އެޅުމުގައި ގައުމުތަކުން ވެސް އަމަލު ކުރަމުންދާ ގޮތަށް އަޅުގަނޑުމެން ވެސް ދާނީ ބަލަމުން."\nރާއްޖެއިން ކޮވިޑް ޖެހުނު މީހުންގެ އަދަދު 1000 ވުރެ މައްޗަށް ގޮސްފައިވާއިރު މި ބަލީގައި ހަތަރު މީހަކު ވަނީ މަރުވެފަ އެވެ. ބަލި ފެތުރުން ކޮންޓްރޯލް ކުރުމަށް މިދިޔަ މަހުގެ 15 ވަނަ ދުވަހުން ފެށިގެން މާލެ ވަނީ ލޮކްޑައުން ކޮށްފަ އެވެ. އަދި ލޮކްޑައުން މިމަހުގެ 28 ވަަނަ ދުވަހުގެ ނިޔަލަށް މިހާރު ވަނީ އިތުރު ކޮށްފަ އެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު ޑރ. ނަޒްލާ ރަފީގް އެންއީއޯސީ\nދިހަ މީހަކު ރަނގަޅުވެ އަދަދު 154 އަށް


Gulhun badhahi aailaathakugai boduvaa kudhinnakee kaamiuaabu baeh – adduLIVE\nގުޅުން ބަދަހި އާއިލާތަކުގައި ބޮޑުވާ ކުދިން ކާމިޔާބު\nMay 22, 2022, 11:51 އަހުމަދު އަދްޝަން\nގުޅުން ބަދަހި އާއިލާތަކުގައި ބޮޑުވާ ކުދިންނަކީ ކަންކަމުގައި ފަސޭހައިން ކުރިއަރައި ކާމިޔާބުވާ ބައެއް ކަމަށް ދިރާސާއެއްގައި ބުނެފި އެވެ.\nދުނިޔޭގެ 26 ގައުމެއްގެ އުމުރުން 11-13 އަހަރާ ދެމެދުގެ 37،000 ކުދިންނާ ބެހޭ ގޮތުން އެއްކޮށްފައިވާ މައުލޫމާތުތަކެއްގެ މައްޗަށް ބިނާކޮށް އެމެރިކާގެ ކޮލަމްބިއާ ޔުނިވަސިޓީން ހަދައި ޕީޑިޓްރިއަކް ޖާނަލްގައި ޝާއިއުކޮށްފައިވާ ދިރާސާ ރިޕޯޓްގައި ބުނެފައިވާ ގޮތުގައި ގުޅުން ބަދަހި އާއިލާތަކުގެ ތެރޭގައި ބޮޑުވާ ކުދިންނަކީ ރައްކާތެރިކަން ލިބޭކަމުގެ ކަށަވަރުކަމާ އެކީ، ކަންކަމާ ދޭތެރޭ ޕޮޒިޓިވްކޮށް ވިސްނުމާއި ވިސްނުން ތޫނުފިލި ވެސް ކުދިންނެވެ. އެގޮތުން އާއިލާތަކުގެ ބޮޑެތި މީހުންނާ ދެމެދު އޮންނަ ގުޅުން ރަނގަޅުވުމުން ކުދިންނަށް ދިމާވާ އެކި ކަހަލަ މައްސަލަތައް ވެސް މަދު ކަމަށް ދިރާސާ އިން ދައްކަ އެވެ.\nއޭގެ ތެރޭގައި ޑިޕްރެޝަނާއި އެންޒައިޒީ ފަދަ ކަންކަން ހިމެނެ އެވެ.\nމި ދިރާސާ 2016-2019 އަށް ހަދާފައި ވަނީ ކުދިންނާ މައިގަނޑު ފަސް ދާއިރާއަކުން ސުވާލުކޮށް، އެކަންކަމާ ގުޅޭ ކުދިންގެ ފަރާތުން ރޭޓިން ވެސް ހޯދައިގެންނެވެ. އޭގެ ތެރޭގައިި ހިމެނެނީ އާއިލާ ތެރެއިން އަޅާލުމާއި ރައްކާތެރިކަމާއި ސަޕޯޓާއި ކަންކަމުގައި ބައިވެރިކުރާ މިންވަރާއި އާއިލާގެ ފަރާތުން ލިބޭ އިހުތިރާމް ފަދަ ކަންކަމެވެ. ދިރާސާ ކުރިއަށް ދިޔަ މުއްދަތުގެ ތެރޭގައި މި ދާއިރާތަކުން ކުދިން 1-4 އާ ދެމެދުން ރޭޓިން ދީފައި ހުރި ގިތޮށް ބަލާ އިރު، މަތީ ރޭޓް ދިން ކުދިންނަކީ އެ ކުދިންނާއި އެ މީހުންގެ އާއިލާތަކާ ދެމެދު ބަދަހި ގުޅުމެއް އޮންނަ ކުދިންނެވެ. އަދި އެފަދަ ކުދިންނަކީ ކަންކަމާ ކެރިގެން ކުރިމަތިލުމާއި އިސް ނެގުމާއި ހާސިލުކުރަން ބޭނުންވާ ކަންކަން ކުރުމުގައި ކާމިޔާބު ހޯދާ ކުދިންނެވެ.\nއަދި އެފަދަ ކުދިންނަކީ އާއިލީ ގުޅުން ކުޑަ އާއިލާތަކުގެ ކުދިންނާ އަޅާބަލާ އިރު ކަންކަމުގައި ކާމިޔާބު ހޯދުމުގައި 49 ޕަސެންޓް އިތުރު ކުދިންނެވެ.\nމި ދިރާސާ އަށް އިޝާރާތްކުރައްވައި ނިއު ޒީލޭންޑްގެ އޮޓާގޯ ޔުނިވަސިޓީގެ ސައިކޮލޮޖީ ޕްރޮފެސަރު އެލައިން ރީޒް ވިދާޅުވީ ގުޅުން ބަދަހި އާއިލާތަކުގައި ބޮޑުވާ ކުދިންނަކީ އެ ކުދިންގެ ދިރިއުޅުމާ ދޭތެރޭ ވަރަށް ސީރިއަސްކޮށް ދެކޭ ކުދިންނެވެ.\n"އެފަދަ ކުދިންނަކީ އެ މީހުންގެ ދިރިއުޅުމަކީ ވަރަށް މުހިއްމު އަދި މަގުސަދެއް އޮންނަ ކަމެއް ކަމަށް ދެކޭ ކުދިން. އަދި ކަންކަމާ ދޭތެރޭ އަބަދު ވެސް އިޖާބީ ނަޒަރަކުން ވިސްނާ ކުދިން." އޭނާ ވިދާޅުވި އެވެ.


Raajjeygai Climate Emergency iulaanu kurumah majileehun faaskohffi\nރާއްޖޭގައި ކްލައިމެޓް އެމާޖެންސީ އިއުލާނު ކުރުމަށް މަޖިލީހުން ފާސްކޮށްފި\n12 ފެބްރުއަރީ 2020 - 13:44:07\nދިވެހިރާއްޖޭގައި ކްލައިމެޓް އެމާޖެންސީ އިއުލާނު ކުރުމަށް ގޮވާލާ ގަރާރެއް ރައްޔިތުންގެ މަޖިލީހުން ފާސްކޮށްފި އެވެ.\n"ދުނިޔޭގެ މޫސުމަށް އަންނަ ބަދަލުތަކުގެ މައްސަލައަށް ހައްލެއް ނުލިބި އަދި މި ބޮޑު ނުރައްކަލުން ދުނިޔެ ސަލާމަތްކުރުމަށް އޮތް ހަނި ފުރުސަތު ދުވަހެއް ދުވަހަކަށް ކުޑަވަމުންދާތީ، އެކަމުގެ ކަންބޮޑުވުން ފުޅާކޮށް އަދި އެ ކަންބޮޑުވުން ދުނިޔޭގެ ސަމާލުކަމަށް ގެނައުމަށް އެދި ހުށަހަޅާ ޤަރާރު" ކްލައިމެޓް ޗޭންޖް ކޮމިޓީން ދިރާސާކުރައްވައި ނިންމިގޮތުގެ ރިޕޯޓް މަޖިލީހަށް ހުށަހަޅުއްވާފައިވަނީ ކްލައިމެޓް ޗޭންޖް ކޮމިޓީގެ މުގައްރިރު ހޯރަފުށީ ދާއިރާގެ މެމްބަރު އަހުމަދު ސަލީމެވެ.\nކްލައިމެޓް ޗޭންޖް ކޮމިޓީން މަޖިލީހަށް ހުށަހެޅި ރިޕޯޓްގައި އެދިފައިވަނީ، ރާއްޖޭގައި "ކްލައިމެޓް އެމާޖެންސީ" އިއުލާނު ކުރުމަށް ފާސްކުރުމަށެވެ.\nކޮމިޓީގެ ނިންމުން ފާސްކުރަން މަޖިލީހުގެ މިއަދުގެ ޖަލްސާގައި ބައިވެރިވި 68 މެމްބަރުން ވޯޓު ދެއްވާފައިވެ އެވެ.\nއެ ގަރާރު ފާސްކޮށްފައި ވަނީ ސަރުކާރާއި ރައީސުލްޖުމްހޫރިއްޔާގެ ސަމާލުކަމަށް އެކަން ގެނެސް ގަރާރުގައި ވާ ކަންކަން ކުރުމަށް ސަރުކާރަށް ގޮވާލައެވެ.\nކޮމިޓީ ރިޕޯޓް މަޖިލީހަށް ހުށަހަޅުއްވަމުން ސަލީމް ވިދާޅުވީ، ދުނިޔޭގެ އެވްރެޖް ފިނިހޫނުމިން އިތުރު ދެ ޑިގްރީސެލްސިއަަސް އަށް އުފުލުނު ކަމުގައި ވިޔަސް ރާއްޖޭގެ ނާޒުކު ފަރުތައް ހަލާކުވެ ނެތި ދާނެ ކަމަށެވެ. އަދި އެކަމުގެ ސަބަބުން ކަނޑުގެ ލޮނުގަނޑު އުފުލި ވާރޭވެހޭ މިންވަރު ރާއްޖެއަށް އިތުރުވެ ފެންބޮޑުވުމުގެ މައްސަލަތައް އިތުރަށް ބޮޑުވާނެކަން ސަލީމް ފާހަގަ ކުރެއްވި އެވެ.\nމަޖިލިސްމޫސުންމޫސުމަށް އަންނަ ބަދަލުތައްވިއްސާރަ މޫސުންރަށް ގިރުން


Raajje, Afganah viya nudheyn MDP-PPM ekuvaan jehey: Hassan Latheef\n"ރާއްޖެ އަފްގާނަށް ވިޔަ ނުދިނުމަށް އެމްޑީޕީ-ޕީޕީއެމް އެކުވާން ޖެހޭ"\nއެމްޑީޕީގެ ޗެއާޕާސަން ހަސަން ލަތީފް އެޕާޓީގެ ރައީސް މުހައްމަދު ނަޝީދާ އެކު: ރާއްޖެ އަފްޣާނަށް ވިޔަ ނުދިނުމަށް އެމްޑީޕީ-ޕީޕީއެމް އެކުވާން ޖެހޭ ކަމަށް ވިދާޅުވި --- ފޮޓޯ: އަވަސް\nއަފްޣާނިސްތާނަކަށް ދިވެހި ރާއްޖެ ނުވެ ސަލާމަތް ކުރަން އިދިކޮޅު މައި ޕާޓީ ޕީޕީއެމާއި ވެރިކަން ކުރާ އެމްޑީޕީގެ ކޯލިޝަނެއް ބޭނުންވާ ކަމަށް ރައްޔިތުން މިޖިލީހުގެ ހެންވޭރު ހުނޅަގު ދާއިރާގެ މެމްބަރު އަދި އެމްޑީޕީގެ ޗެއާޕާސަން ހަސަން ލަތީފް ވެސް ވިދާޅުވެއްޖެ އެވެ.\nހަސަން ލަތީފު މިހެން ވިދާޅުވެފައި ވަނީ މަޖިލީހުގެ ރައީސް ކަމާއި އެމްޑީޕީގެ ރައީސްކަން ވެސް ކުރައްވާ ކުރީގެ ރައީސް، މުހައްމަދު ނަޝީދު، ޕީޕީއެމާއި އެމްޑީޕީގެ ގިނަ ސަޕޯޓަރުން ތިބީ އެއް ގޮތަކަށް ކަމަށާއި ފިކުރު ވެސް އެއް ގޮތް ކަމަށް ވިދާޅުވެފައި ވަނިކޮށެވެ.\nހަސަން މިއަދު ވިދާޅުވީ އެމްޑީޕީގައި އުންމީދުތަކަކާއި އުސޫލުތަކެއްވާ ކަމަށެވެ. އަދި އެ ޕާޓީން ބޭނުން ވަނީ "ކާބަފައިން އުޅުނު ރީތި އިސްލާމް ދީނު" ގައި ތިބޭން ކަމަށެވެ. ދެން ވިދާޅުވީ ރާއްޖެ އަފްޣާނިސްތާނަށް ނުވެ ސަލާމާތްވާން އޮތް މަގަކީ ވެސް އެއީ ކަމަށެވެ.\nރާއްޖޭގައި ކޮރަޕްޝަން އިތުރެވެ. ހަރުކަށި ފިކުރުގެ މީހުން އުޅެ އެވެ. އެކަމަށް އިޝާރާތް ކުރައްވާ ހަސަން ވިދާޅުވީ އެމްޑީޕީ އާއި ޕީޕީއެމްގައި ވެސް ކޮރަޕްޝަނާއި ވައްކަމާއި ހަރުކަށި ފިކުރު "އޯކޭ ނޫން" އެތައް މެމްބަރުންނެއް އެބަ ތިބި ކަމަށެވެ.\nހަސަންގެ މި ވާހަކަތައް އާއިރު ވެރިކަން ކުރަމުންދާ އެމްޑީޕީގެ ތެރޭގައި ވަނީ ބޮޑުކޯޅުމެއް ފެށިފަ އެވެ. އެކަން ފެށުނީ ރައީސް އިބްރާހީމް މުހައްމަދު ސޯލިހާއެކު ސިޔާސީ ގޮތުން ދެން ކުރިއަށް ވަޑައި ނުގެންނެވޭނެ ކަމަށް ރައީސް. ނަޝީދު ވިދާޅުވުމުންނެވެ.\nނަޝީދު ވިދާޅުވެފައި ވަނީ "ދުވަހަކު ވެރިކަން ނުހޯދުނަސް މި ވެރިންނާއެކު އުޅެން ބޭނުން ނުވާ" ކަމަށާއި ބޭނުންފުޅު ވަނީ ދީނީ ގޮތުން މެދުމިނުގެ ސިޔާސަތުގެ ކޯލިޝަނެއް ކަމަށާ "އެއީ ޕީޕީއެމް ކަމުގައި ވިޔަސް މިހާރު އެކަން ކުރުން މާ މުހިންމު" ކަމަށެވެ.\nނަމަވެސް ޕީޕީއެމްއިން ބުނެފައި ވަނީ ރައީސް ނަޝީދާއެކު، އެމްޑީޕީއާއެކު ކޯލިޝަނެއް ހެދުމުގެ ޝައުގުވެރިކަން އެ ޕާޓީގައި ނެތް ކަމަށެވެ. އަދި ދެ ޕާޓީގެ ފިކުރާއި ހިޔާލު ވެސް ވަރަށް ބޮޑަށް ތަފާތު ކަމަށެވެ.\nރައީސް މުހައްމަދު ނަޝީދު ޕީޕީއެމް ރައީސް އިބްރާހިމް މުހައްމަދު ސޯލިހު + އެމްއެންޑީއެފް ޓެރަރިޒަމް އަފްޣާނިސްތާން ހަސަން ލަތީފް ޕޮލިޓިކްސް ނަޝީދަށް އަމާޒު ކުރި ހަމަލަ ހައްދުފަނައެޅުން